
MINUTI

Il-Minuti tas-Seduta Nru. 510 li saret fis-17 ta’ Ottubru 2012 ġew konfermati.

MISTOQSIJIET – TWEĠIBIET ORALI

AWTORITÀ GĦAS-SERVIZZI FINANZJARJI – KONSULENTI

36897. L-ONOR. JOE MIZZI (f’isem l-Onor. Evarist Bartolo)  staqsa lill-Ministru tal-Finanzi, l-Ekonomija u Investiment: Jista' l-Ministru jagħti lista ta’ konsulenti Maltin u barranin, individwi jew kumpaniji, li l-Awtorità għas-Servizzi Finanzjarji ta’ Malta għamlet użu minnhom mill-2008 sal-lum? Jista' jgħid jekk kull servizz mogħti ġiex magħżul wara sejħa għall-offerti jew b'direct order?  Fiex kienu jikkonsistu s-servizzi li ngħataw?  Għal kemm perjodu ta' żmien kienu ngaġġati?  Jekk iżjed minn sena jew term wieħed, għal kemm-il term jew sena mill-ewwel darba li ġew appuntati biex jagħtu dan is-servizz ilhom jagħmlu dan?  Kemm kienu l-fees u spejjeż oħra relatati li tħallsu? Jekk il-każ, fuq it-terminu ta' żmien li matulu kienu qed jipprovdu dan is-servizz, kemm tħallsu globalment fuq medda ta' żmien minn mindu ġew appuntati l-ewwel darba? Kemm kienet ir-rata kull siegħa tal-fees li tħallsu?

ONOR. TONIO FENECH (Ministru tal-Finanzi, Ekonomija u Investiment):  Ngħarraf lill-Onor. Interpellant li l-informazzjoni mitluba qed titpoġġa fuq il-Mejda tal-Kamra.
ĦSARAT FIT-TELEPHONE
36443. L-ONOR. JOE MIZZI (f’isem l-Onor. Silvio Parnis)  staqsa lill-Ministru għall-Infrastruttura, Trasport u Komunikazzjoni: Jista' l-Ministru jara x’ġara fil-każ tal-koppja anzjana, li d-dettalji dwarha qed jingħataw separatament, li jinsabu morda u għandhom xi ħsarat fil-linja tat-telefon?
ONOR. AUSTIN GATT (Ministru għall-Infrastruttura, Trasport u Komunikazzjoni)  Ninforma lill-Onor. Interpellant li din il-materja ma taqax taħt id-dekasteru tiegħi.
MR SPEAKER (Onor. Michael Frendo): L-Onor. Joe Mizzi, mistoqsija supplimentari.

ONOR. JOE MIZZI:  Mr Speaker, xtaqt nistaqsi lill-Ministru jekk l-Awtorità dwar il-Komunikazzjoni, li allura taqa’ taħtu, tidħolx f’każijiet bħal dawn.  Kien hemm każijiet – u dan huwa wieħed minnhom – fejn il-landline service, għal xi raġuni jew oħra imma mhux minħabba ħsarat fil-cables, kien wieqaf u ma kienx hemm linja għall-ġimgħat sħaħ u anke xhur. F’dan il-każ, x’passi ħadet l-Awtorità? Tat ordni biex l-individwi jingħataw kumpens, jew almenu li min huwa responsabbli jispjega l-affarijiet? Għax ma kien hemm ħadd li spjega s-sitwazzjoni lil min kien ilu għal ġimgħat sħaħ bla linja.

MR SPEAKER:  Il-Ministru Austin Gatt.

ONOR. AUSTIN GATT:  Mr Speaker, jien qed nirrispondi għad-domanda numru 36443 u naħseb li hemm ftit differenza bejn dak li hemm fid-domanda u dak li semma l-Onor. Mizzi.  Il-poteri tal-Awtorità huma regolati bil-liġi u l-liġi hija ċarissima. L-Awtorità ma tidħolx fuq livell ta’ kuntratti bejn utenti u service providers. Jien irrispondejt kif irrispondejt għax il-probabilità hija li – u ma rridx nagħti pariri legali – aktar hija l-Awtorità dwar il-Kompetizzjoni u l-Affarijiet tal-Konsumatur li hija kompetenti biex tieħu ħsieb fejn hemm non provision taħt service contract diġà eżistenti.  Għalhekk qgħadt attent ħafna kif nirrispondi għax hemm ukoll protokoll ta’ kif jaħdmu flimkien biex ma jidħlux f’saqajn xulxin.

KAŻ TA' KONT TAD-DAWL U L-ILMA

36444. L-ONOR. JOE MIZZI (f’isem l-Onor. Silvio Parnis)  staqsa lill-Ministru tal-Finanzi, l-Ekonomija u Investiment: Jista' l-Ministru jara x’ġara fil-każ tal-anzjan, li d-dettalji dwaru qed jintbagħtu separatament, li l-kont tad-dawl u l-ilma ġieh għoli meta pparagunat mas-snin ta' qabel?
ONOR. TONIO FENECH (Ministru tal-Finanzi, Ekonomija u Investiment):  Ninsab infurmat li l-informazzjoni ingħatat lil ARMS Ltd li min-naħa tagħha se tikkomunika direttament mal-klijent.
FIDI TA' ĊENS

36458. L-ONOR. JOE MIZZI (f’isem l-Onor. Silvio Parnis)  staqsa lill-Ministru għall-Kompetizzjoni Ġusta, Negozji Żgħar u l-Konsumatur: Jista' l-Ministru jara x’ġara fil-każ tal-persuna, li d-dettalji dwarha qed jingħataw separatament, li applikat biex tifdi ċ-ċens u għadha mingħajr risposta?
ONOR. JASON AZZOPARDI (Ministru għall-Kompetizzjoni Ġusta, Negozji Żgħar u l-Konsumatur):  Ninsab infurmat li minkejja li l-persuna, li d-dettalji tagħha ngħataw separatament, kienet applikat biex tifdi ċ-ċens perpetwu rivedibbli tal-proprjetà, hija ma kenitx iċ-ċenswalista rikonoxxuta.  Għal dan il-għan hija ntalbet biex tibgħat id-dokumenti neċessarji. Dawn id-dokumenti ntbagħtu u qed jiġu verifikati biex hija tkun tista’ tiġi rikonoxxuta bħala ċ-ċenswalista.  Appena jsir ir-rikonoxximent, id-dipartiment ikun jista’ jkompli bil-proċess biex isir il-fidi taċ-ċens.
INJECTION LI TINGĦATA B'XEJN

36463. L-ONOR. JOE MIZZI (f’isem l-Onor. Silvio Parnis)  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid jekk l-injection Aclasta 5mg solution for infusion (zoledronic acid 100ml) tistax tingħata b'xejn lill-persuna li d-dettalji dwarha qed jintbagħtu separatament?  
ONOR. JOSEPH CASSAR (Ministru tas-Saħħa, l-Anzjani u Kura fil-Komunità):  Infurmat li l-Medicines Entitlement Unit ma rċieva l-ebda applikazzjoni tal-pazjent li qed jirreferi għalih l-Onor. Interpellant.

Il-Mediċina f’forma ta’ vjali zoledronic acid 5mg tinstab disponibbli fil-Formulajru tal-Gvern.  Din il-mediċina tingħata bla ħlas lil pazjenti li għandhom:

Il-marda ta’ Paget’s;

Osteoporożi assoċjata ma’ kura bi sterojdi għal perjodu twil ta’ żmien minħabba waħda mill-kundizzjonijiet kroniċi li ġejjin skont il-lista tal-Ħames Skeda:

Ażżma kronika

Mard tal-kliewi kroniku

Mard tal-fwied kroniku

Mard Pulmonari Ostruttiv Kroniku

ndeboliment Respiratorju Kroniku

Fibrożi Ċistika

Dermatomijosite/Polimijosite

Mard Infjammatorju fl-Imsaren

Lupus Erythmatosus

Mard ta’ natura Malinja

Sklerożi Multipla

Myasthenia Gravis

Poliartrite Nodosa

Polimajalġja Rewmatika

Artrite Rewmatika

Artrite seronegattiva

Sklerożi Sistemika
STALLAZZJONI TA' LIFT
36464. L-ONOR. JOE MIZZI (f’isem l-Onor. Silvio Parnis)  staqsa lill-Ministru tal-Ġustizzja, Konsultazzjoni Pubblika u l-Familja: Jista' l-Ministru jara jekk jistax jiġi stallat lift fi block, li d-dettalji dwaru qed jintbagħtu separatament, peress li wieħed mir-residenti hu marid? 
ONOR. CHRIS SAID (Ministru tal-Ġustizzja, Konsultazzjoni Pubblika u l-Familja):  Ninforma lill-Onor. Interpellant li l-inkwilin huwa ġentilment mitlub javviċina l-Customer Care tal-Awtorità tad-Djar sabiex japplika għall-iskema tal-istallar tal-lifts ġo binjiet tal-Gvern.

ILMENT DWAR KONT TAD-DAWL U L-ILMA

36465. L-ONOR. JOE MIZZI (f’isem l-Onor. Silvio Parnis)  staqsa lill-Ministru tal-Finanzi, l-Ekonomija u Investiment: Jista' l-Ministru jara li jiġi rivedut il-kont tad-dawl u l-ilma tas-sinjura li d-dettalji dwarha qed jintbagħtu separatament, peress li ġie għoli ħafna?
ONOR. TONIO FENECH:  Ninsab infurmat li l-informazzjoni ingħatat lil ARMS Ltd li min-naħa tagħha se tikkomunika direttament mal-klijient.
MINISTERU TAL-AFFARIJIET BARRANIN – DIRECT ORDERS
36721. L-ONOR. NOEL FARRUGIA  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u l-Ministru tal-Affarijiet Barranin jgħid kemm-il direct order ingħatat matul l-ewwel 10 xhur ta' din is-sena mill-Ministeru u  d-dekasteru tiegħu inkluż dipartimenti u entitajiet li jaqgħu taħt l-uffiċċju tiegħu?  Jista' jgħid kemm kienet iċ-ċifra ta' flus globali?

ONOR. AUSTIN GATT (f’isem il-Viċi Prim Ministru u Ministru tal-Affarijiet Barranin):  Ninforma lill-Onor. Interpellant li matul l-ewwel 10 xhur ta' din is-sena ngħataw 40 direct order.  Mill-Head Office f'Malta ammontaw għal €342,655, minn ambaxxati, konsulati u uffiċċji rappreżentativi €332,825 u għal xiri ta' biljetti tal-arju €24,255 kif approvati mill-Ministeru tal-Finanzi. 
MR SPEAKER:  L-Onor. Leo Brincat, mistoqsija supplementari.

ONOR. LEO BRINCAT:  Mr Speaker, napprezza li l-Ministru mhux qiegħed hawnhekk, però xtaqt nistaqsi jekk l-Onor. Austin Gatt huwiex qiegħed f’pożizzjoni li jagħti indikazzjoni jekk fost dawn l-40 direct order kienx hemm xi direct orders ta’ daqs konsiderevoli.  Dejjem skont l-informazzjoni li għandu hu.

MR SPEAKER:  Il-Ministru Austin Gatt.

ONOR. AUSTIN GATT:  Pjuttost hija domanda suġġettiva għax jekk id-daqs ikun tal-Ministru Pullicino mod, jekk ikun normali mod ieħor!

MR SPEAKER: Jekk joġħġobkom ma nirriferux għal membri oħrajn b’mod dispreġġattiv. L-Onor. Leo Brincat.

ONOR. LEO BRINCAT:  Mingħajr ma nirrifletti bl-ebda mod fuq il-valur tal-kollega tiegħi, qed nirriferi għal dawk li jaqbżu t-€30,000.

MR SPEAKER:  Il-Ministru Austin Gatt.

ONOR. AUSTIN GATT:  Sfortunatament m’għandix il-file hawnhekk miegħi, però jekk l-Onor. Interpellant jistaqsi lill-Viċi Prim Ministru ċert li jkun jista’ jgħidlu.

MINISTERU TAL-FINANZI, L-EKONOMIJA U INVESTIMENT – DIRECT ORDERS
36722. L-ONOR. NOEL FARRUGIA staqsa lill-Ministru tal-Finanzi, l-Ekonomija u Investiment: Jista' l-Ministru jgħid kemm-il direct order ingħatat matul l-ewwel 10 xhur ta' din is-sena mill-Ministeru u  d-dekasteru tiegħu inkluż dipartimenti u entitajiet li jaqgħu taħt l-uffiċċju tiegħu?  Jista' jgħid kemm kienet iċ-ċifra ta' flus globali?
ONOR. TONIO FENECH: Ngħarraf lill-Onor. Interpellant li r-risposta se tingħata f'seduta oħra.

MINISTERU GĦALL-INFRASTRUTTURA, TRASPORT U KOMUNIKAZZJONI – DIRECT ORDERS
36723. L-ONOR. NOEL FARRUGIA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm-il direct order ingħatat matul l-ewwel 10 xhur ta' din is-sena mill-Ministeru, dekasteri, dipartimenti u entitajiet li jaqgħu taħt l-uffiċċju tiegħu? Jista' jgħid kemm kienet iċ-ċifra ta' flus globali?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.
MINISTERU TAS-SAĦĦA, L-ANZJANI U L-KURA FIL-KOMUNITÀ – DIRECT ORDERS
36724. L-ONOR. NOEL FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid kemm-il direct order ingħatat matul l-ewwel 10 xhur ta' din is-sena mill-Ministeru u d-dekasteru tiegħu inkluż dipartimenti u entitajiet li jaqgħu taħt l-uffiċċju tiegħu? Jista' jgħid kemm kienet iċ-ċifra ta' flus globali?
ONOR. JOSEPH CASSAR: Infurmat li matul l-ewwel 10 xhur ta’ din is-sena ngħataw 436 direct order li jammontaw għal €20,464,837.55.  227 minn dawn id-direct orders, li jammontaw għal €20,176,799.00 intnefqu f’mediċina u fuq apparat li jintuża fl-isptar Mater Dei.
MR SPEAKER:  L-Onor. Noel Farrugia, mistoqsija supplimentari.

ONOR. NOEL FARRUGIA: Jista’ l-Ministru jgħidilna x’kienu r-raġunijiet li għalihom ingħataw dawn id-direct orders fid-dawl tal-fatt li normalment għax-xiri tal-mediċini d-dipartiment jagħmel użu minn sistemi ta’ tenders li jinħarġu minn żmien għall-ieħor?

MR SPEAKER:  Il-Ministru Cassar.

ONOR. JOSEPH CASSAR:  Bażikament il-maġġoranza tagħhom, kif seta’ jara mit-tweġiba tiegħi l-Onor. Interpellant, huma relatati ma’ mediċini.  Li jiġri ħafna drabi huwa li ħafna mill-mediċini ma jkunux ġeneriċi imma jkunu branded u jkun hawn tip wieħed biss. F’każijiet bħal dawn, jekk ikun hemm xi forma ta’ appell fuq it-tender ovvjament is-sistema ma tistax tħalli lill-pazjenti bla mediċini, u allura f’dak il-każ tinxtara l-mediċina. Jekk l-Onor. Interpellant irid l-informazzjoni fuq kull waħda, hawnhekk għandi l-file ta’ kull każ.  

MR SPEAKER:  L-Onor. Noel Farrugia, mistoqsija supplimentari.

ONOR. NOEL FARRUGIA:  Mr Speaker, jien qed nistaqsi peress li d-direct orders jammontaw għal aktar minn €20 miljun fl-ewwel 10 xhur. Jien qed nistaqsi jekk huwiex normali li minn sena għall-oħra jkun hemm dan l-ammont ta’ direct orders.  Għax mingħajr ma trid, jitqanqlu dawn il-mistoqsijiet mhux biss rigward tan-nefqa imma anke rigward tal-mod kif qed jiġu managed l-affarijiet fejn jidħol xiri ta’ mediċini.  Hemm bżonn li wieħed jinvestiga ftit x’qed jikkawża dan meta suppost hemm nies fid-dipartiment li jaraw li jkun hemm stock biżżejjed proprju biex jiġi evitat li wieħed imur għal direct order?  Nerġa’ ngħid li qed nagħmel din il-mistoqsija fid-dawl tal-fatt li qegħdin nitkellmu fuq aktar minn €20 miljun.

MR SPEAKER:  Il-Ministru.

ONOR. JOSEPH CASSAR:  Mr Speaker, qed nifhem tajjeb id-domanda tal-Onor. Interpellant.  Nerġa’ ngħid li hawnhekk miegħi għandi file dwar kull waħda minnhom imma ma nistax nidħol fihom waħda waħda. Jekk l-Onor. Interpellant jixtieq jara l-lista kollha, jien m’għandi l-ebda problema li ngħaddihielu.

MR SPEAKER:  Grazzi.  L-Onor. Alfred Sant.

ONOR. ALFRED SANT:  Jista’ jekk jogħġbu l-Ministru jikkonfermalna, iva jew le, jekk is-sistema li biha jsir l-ordering u l-istock control tal-mediċini hijiex kompjuterizzata?  Jekk hija kompjuterizzata, teżisti sistema li permezz tagħha, min ikun qed jieħu ħsieb jiġi triggered meta jkun hemm bżonn li ssir ordni għal mediċini?  Jekk teżisti din is-sistema għaliex m’hijiex qed taħdem?  Kull kumpanija li jkollha stock ta’ affarijiet multi variant ikollha sistema komputerizzata li fiha jkun hemm il-minimum order level u meta l-istock jinżel f’ċertu livell, jiġi attivat minnufih a re-ordering mechanism li mbagħad ikollok ongoing controls fuqha.  Teżisti jew ma teżistix din is-sistema?  Min jgħid li teżisti u min jgħid li kollox għadu manwali u ħafna drabi lanqas ikunu jafu kif ikunu l-istocks minn ġurnata għall-oħra.

MR SPEAKER:  Il-Ministru.

ONOR. JOSEPH CASSAR:  Iva, din is-sistema teżisti u bdiet taħdem, imma ħafna mill-ordinijiet li saru aktar minn sitt xhur ilu għadhom qed jiġu trasferiti minn livell manwali għal livell komputerizzat.  Teżisti wkoll u daħlet f’dawn l-aħħar ftit xhur is-sistema fejn inti tagħmel projections. Kif qal l-Onor. Interpellant b’mod tajjeb, din is-sistema teżisti wkoll fil-privat. Aħna daħħalna din is-sistema u qiegħda tgħin ħafna, però ovvjament hemm numru sostanzjali ta’ mediċini u numru sostanzjali ta’ orders, anke antiki, li issa, minn livell manwali jridu jiġu trasferiti għal-livell komputerizzat.

MR SPEAKER:  L-Onor. Marie Louise Coleiro Preca, mistoqsija supplimentari.

ONOR. MARIE LOUISE COLEIRO PRECA:  Jista’ jekk jogħġbu l-Ministru jgħidilna x’fadal mill-budget għal din is-sena għax-xiri ta’ mediċini?

MR SPEAKER:  Il-Ministru.

ONOR. JOSEPH CASSAR:  M’għandix l-informazzjoni mitluba kif talbitha l-Onor. Interpellant, però m’għandi l-ebda problema li jekk tagħmel mistoqsija bil-miktub, inkun nista’ ngħaddilha l-informazzjoni. Anzi, nista’ ngħaddilha l-informazzjoni mingħajr ma tagħmel il-mistoqsija, però, mhux issa għax m’għandix fuqi.

MR SPEAKER:  L-Onor. Coleiro Preca, mistoqsija supplimentari.

ONOR. MARIE LOUISE COLEIRO PRECA:  Jista’ l-Ministru jikkonfermalna jekk is-sitwazzjoni tal-procurement minn Ġunju ‘l hawn sabitx diffikultà jew le?  Kien hemm fondi biżżejjed biex jinxtraw l-affarijiet?

MR SPEAKER:  Il-Ministru.

ONOR. JOSEPH CASSAR:  Nista’ nikkonferma li fondi hemm biżżejjed biex jinxtraw il-mediċini.

MR SPEAKER:  Grazzi.  L-Onor. Alfred Sant.

ONOR. ALFRED SANT:  Mr Speaker, din id-domanda hija marbuta kemm ma’ dak li rrisponda lili l-Ministru u anke ma’ dak li għadu kif irrisponda lill-Onor. Coleiro Preca.  Kif qed jiġi mmexxi t-transfer li qed isir minn sistema manwali għal dik komputerizzata?  Skont l-informazzjoni li għandi hemm taħwida sħiħa bejn dak li għadu manwali u dak li huwa komputerizzat u li effettivament, anke meta naslu għat-triggering tal-minimum order requirement fuq dak li huwa komputerizzat, qed ikun hemm taħwid enormi.  Fil-fatt hemm żewġ problemi, hemm il-problema tat-transfer mill-manwali għall-komputerizzat u hemm ukoll il-problema li anke dak li huwa komputerizzat mhux qed jaħdem tajjeb.  

Imbagħad hemm dak li mhux marbut mal-financial allocations li ħerġin.  Jiġifieri l-ordnijiet qed ikunu blocked fuq tliet punti, dak li huwa manwali, dak li huwa manwali li qed jiġi trasferit għal komputerizzat, u l-komputerizzat innifsu li imbagħad is not feeding into the financial sytem. Jista’ jgħidilna eżattament min organizza din is-sistema?  Hija in house jew ġiet contracted biex issir?  Jista’ jgħidilna jekk hemmx xi konsulent jew konsulenti li qed iżommu l-idejn tal-awtoritajiet mediċi biex din il-ħaġa titwettaq? Kien hemm xi forma ta’ auditing fuq is-sistema ta’ kif qed titħaddem?  L-informazzjoni li għandi jien hija li hemm konfużjoni totali. Kważi iktar minn qabel!

MR SPEAKER:  Il-Ministru.

ONOR. JOSEPH CASSAR:  Mr Speaker, jien napprezza li jekk l-Onor. Interpellant għandu xi informazzjoni jgħaddihielna.  L-informazzjoni li għandi jien hija differenti, però nemmen li l-informazzjoni li għandu tista’ tgħin u tkun ta’ ġid.  L-Onor. Sant staqsieni ċerti domandi partikolari li jien m’għandi l-ebda problema li ngħaddilu d-dettalji dwarhom però ovvjament irrid nistaqsi liċ-Chief Executive Officer sabiex jagħtini d-dettalji speċifiċi.  Nerġa’ ngħid li fuq livell ta’ li qed jallega fuq konfużjoni u mhux konfużjoni, jien għandi informazzjoni differenti, però nitlob li din l-informazzjoni jgħaddihieli ħalli jien inkun nista’ ngħaddiha lill-awtorità konċernata.  Grazzi.

MR SPEAKER:  L-Onor. Alfred Sant, mistoqsija supplimentari.

ONOR. ALFRED SANT:  Mr Speaker, il-Ministru semma CEO.  Għal-liema CEO qed jirriferi?  

MR SPEAKER:  Il-Ministru.

ONOR. JOSEPH CASSAR:  Is-CEO tal-procurement fis-sistema tal-Government Health Procurement Services.

MR SPEAKER:  L-Onor. Alfred Sant.

ONOR. ALFRED SANT:  Dan is-CEO lil min jirraporta? Jirraporta fl-Isptar Mater Dei jew jirraporta fil-Ministeru? Jista’ jekk jogħġbu jgħidilna jekk hemmx xi organogram   fuq din il-ħaġa? Din hija l-ewwel darba li qed nisma’ dan it-titolu ta’ CEO f’dan il-kuntest.  Fil-fatt kont qed nistaqsi jekk hux qed jirriferi għas-CEO tal-Isptar.  Jgħidu li hemm CEO l-Isptar, imma meta imbagħad tistaqsi fuq l-organogram ta’ kif inhu l-Isptar, mid-dehra fl-Isptar Mater Dei lanqas jeżisti.

MR SPEAKER:  Il-Ministru.

ONOR. JOSEPH CASSAR: Is-CEO m’huwiex tal-Isptar imma huwa fuq livell nazzjonali għal dak li għandu x’jaqsam ma’ procurement ta’ mediċini u apparat li mediku, bħal per eżempju, affarijiet li jintużaw waqt l-operazzjonijiet, u kull ħaġa li għandha x’taqsam mas-sistema tas-saħħa.  Huwa jirrispondi liċ-Chief Financial Officer li jaqa’ taħt is-Segretarju Permanenti fil-Ministeru tas-Saħħa.

MR SPEAKER:  L-Onor. Alfred Sant.

ONOR. ALFRED SANT:  Jiġifieri s-CEO tal-procurement tal-mediċini jirraporta lil financial controller.  Ta’ fejn?  Tal-Ministeru?  

MR SPEAKER:  Il-Ministru.

ONOR. JOSEPH CASSAR:  Ħalli nispjega l-organogramma tal-Ministeru tas-Saħħa.  Taħt is-Segretarju Permanenti tal-Ministeru tas-Saħħa jaqa’ d-Direttur Ġenerali tas-Saħħa Pubblika, li huwa s-Supretendent tas-Saħħa Pubblika, iċ-Chief Medical Officer, iċ-Chief Information Officer u ċ-Chief Financial Officer.  Dawn huma fuq livell nazzjonali u mhux fuq livell tal-Isptar Mater Dei.  Taħthom imbagħad jaqgħu strutturi differenti. Per eżempju, taħt il-Chief Financial Officer jaqa’ is-CEO tal-Pharmacy of Your Choice u s-CEO tal-procurement.  

MR SPEAKER:  Grazzi.  Il-ħin tal-mistoqsijiet għadda.  Ngħaddu issa għal Tqegħid ta’ Karti u nsejjaħ lill-Prim Ministru.


TQEGĦID TA’ KARTI

ONOR. LAWRENCE GONZI (Prim Ministru):  Mr Speaker, inqiegħed fuq il-Mejda tal-Kamra:

Avviż Legali Nru. 346 tal-2012 – Ordni tal-2012 li jemenda t-Tieni Skeda tal-Att dwar l-Amministrazzjoni Pubblika; u
Tagħrif dwar kunsilli lokali fis-7, 11 u 12-il distrett elettorali li applikaw għal xi programm tal-Unjoni Ewropea, bejn Ġunju u Settembru 2012, bi tweġiba għall-mistoqsija parlamentari numru 37182.

MR SPEAKER:  Grazzi.  Il-Ministru Austin Gatt. 

ONOR. AUSTIN GATT:  Mr Speaker, inqiegħed fuq il-Mejda tal-Kamra:  

Tagħrif dwar pagamenti li saru lill-Arriva fl-2011 u l-2012 bi tweġiba għall-mistoqsija parlamentari numru 36991.

MR SPEAKER:  Grazzi.  Il-Ministru George Pullicino.
ONOR. GEORGE PULLICINO (Ministru għar-Riżorsi u Affarijiet Rurali):  Mr Speaker, inqiegħed fuq il-Mejda tal-Kamra:

Avviż Legali Nru. 348 tal-2012 – Regolamenti tal-2012 li jemendaw ir-Regolamenti għall-Approvazzjoni tal-Proċessanti fis-Settur tal-Ipproċessar tal-Prodotti; u
Tagħrif dwar direct orders mogħtija mid-dekasteru li għalih hu responsabbli l-Ministru għar-Riżorsi u Affarjiet Rurali matul l-2012 bi tweġiba għall-mistoqsija parlamentari numru 36725.

MR SPEAKER:  Grazzi.  Il-Ministru tal-Finanzi, l-Ekonomija u Investiment, l-Onor. Tonio Fenech.

ONOR. TONIO FENECH:  Mr Speaker, inqiegħed fuq il-Mejda tal-Kamra:

Tagħrif dwar ilmenti li daħlu fl-ARMS Ltd bejn Ottubru 2010 u Settembru 2012, bi tweġiba għall-mistoqsija parlamentari numru 37159.

MR SPEAKER:  Grazzi. Il-Ministru Dolores Cristina.

ONOR. DOLORES CRISTINA (Ministru tal-Edukazzjoni u x-Xogħol):  Mr Speaker, inqiegħed fuq il-Mejda tal-Kamra:

Avviż Legali Nru. 347 tal-2012 – Regolamenti tal-2012 li jemendaw ir-Regolamenti dwar Għotjiet ta’ Manteniment għal Studenti; 
Tagħrif dwar il-ħin ta’ xandir li għandha għad-dispożizzjoni tagħha kull kumpanija privata li għandha kuntratt max-xandir tal-istat, fl-iskeda li bdiet f’Ottubru 2012, bi tweġiba għall-mistoqsija parlamentari numru 37160; u

Tagħrif dwar stipendju li ngħata bejn l-2004 u l-2011 flimkien mal-ammont li ngħata u l-għadd ta’ studenti li bbenefikaw, bi tweġiba għall-mistoqsija parlamentari numru 37177.

MR SPEAKER:  Grazzi.  Il-Ministru Joseph Cassar.  

ONOR. JOSEPH CASSAR:  Mr Speaker, inqiegħed fuq il-Mejda tal-Kamra:

Tagħrif dwar kundizzjonijiet fil-kuntratt għall-bini taċ-Ċentru tal-Onkoloġija, bħala estensjoni tal-Isptar Mater Dei, bi tweġiba għall-mistoqsija parlamentari numru 37034;

Tagħrif dwar mediċini li kienu jinsabu out of stock fl-2010 u fl-2011, bi tweġiba għall-mistoqsija parlamentari numru 37064.

MR SPEAKER:  Grazzi.  Il-Ministru Chris Said.
ONOR. CHRIS SAID (Ministru tal-Ġustizzja, Konsultazzjoni Pubblika u l-Familja):  Mr Speaker, inqiegħed fuq il-Mejda tal-Kamra:

Tabella li turi t-tip u d-data ta’ meta ltaqa’ l-bord mediku li fuqu kien hemm membru tabib partikolari, flimkien mal-lokalità tal-applikanti, bi tweġiba għall-mistoqsija parlamentari numru 37138;

f’isem il-Minstru għal Għawdex inqiegħed fuq il-Mejda tal-Kamra:

Tagħrif dwar il-grad u r-responsabilitajiet tal-impjegati fit-Taqsima tal-Kultura fil-Ministeru għal Għawdex, bi tweġiba għall-mistoqsija parlamentari numru 37181; 

Kopja ta’ ittra datata 6 ta’ Diċembru 2010 li permezz tagħha ngħatat l-ordni biex jibda x-xogħol fuq il-bini mill-ġdid ta’ Triq Franġisk Portelli f’San Lawrenz, Għawdex, bi tweġiba għall-mistoqsija parlamentari numru 37212;

f’isem il-Ministru għat-Turiżmu, l-Ambjent u l-Kultura inqiegħed fuq il-Mejda tal-Kamra:

Avviż Legali Nru. 351 tal-2012 – Regolamenti tal-2012 dwar Stabbilimenti ta’ Akkomodazzjoni Turistika;

u f’isem il-Ministru għall-Kompetizzjoni Ġusta, Negozi Żgħar u l-Konsumatur inqiegħed fuq il-Mejda tal-Kamra:

Avviż Legali Nru. 349 tal-2012 – Regolamenti tal-2012 li jemendaw ir-Regolamenti dwar il-Liċenzi tal-Kummerċ;
Avviż Legali Nru. 350 tal-2012 – Avviż ta’ bidu fis-seħħ tad-dispożizzjonijiet kollha tal-Att dwar il-Liċenzi tal-Kummerċ, Kap 441;

Lista ta’ mediċini li raħsu kif imħabbra fid-19 ta’ Settembru 2012, kif ukoll il-prezz tal-istess mediċini fil-Portugall, fi Spanja u fl-Italja, bi tweġiba għall-mistoqsija parlamentari numru 36926; u

Lista ta’ mediċini li raħsu kif imħabbra fid-19 ta’ Settembru 2012, kif ukoll il-prezz tal-istess mediċini fl-Italja, f’Ċipru, fi Spanja u fil-Portugall, bi tweġiba għall-mistoqsija parlamentari numru 37161.

KUMITATI PERMANENTI

MR SPEAKER:  Grazzi.  Ninforma lill-Kamra li skont paragrafu (4) tal-artikolu 120B tal-Ordnijiet Permanenti tal-Kamra, fil-laqgħa tal-Erbgħa, 24 ta’ Ottubru 2012 tal-Kumitat Permanenti dwar il-Kontijiet Pubbliċi, l-Onor. Joseph Cassar u l-Onor. Marie Louise Coleiro Preca se jissostitwixxu lill-Onor. Robert Arrigo u l-Onor. Evarist Bartolo rispettivament.

L-Onor. Francis Zammit Dimech.

ONOR. FRANCIS ZAMMIT DIMECH: Mr Speaker, bħala chairman tal-Kumitat Permanenti dwar l-Affarijiet Barranin u Ewropej nixtieq nirrapporta lill-Kamra li fil-laqgħa tat-12 ta’ Settembru 2012 tal-istess Kumitat kien hemm qbil li fir-rigward tal-proposti leġislattivi maħruġa mill-Unjoni Ewropea hawn taħt indikati, ma rriżultax li kien hemm ksur tal-prinċipju tas-sussidjarjetà għall-fini ta’ Protokoll 2 tal-verżjoni konsolidata tat-Trattat dwar l-Unjoni Ewropea u tat-Trattat dwar il-Funzjonament tal-Unjoni Ewropea: 

Proposal for a Decision of the European Parliament and of the Council amending Council Decision 2003/17/EC by extending its period of application and by updating the names of a third country and of the authorities responsible for the approval and control of the production COM(2012)343;
Proposal for a Directive of the European Parliament and of the Council amending Directive 2009/65/EC on the coordination of laws, regulations and administrative provisions relating to undertakings for collective investment in transferable securities (UCITS) as regards depositary functions, remuneration policies and sanctions COM(2012)350;

Proposal for a Regulation of the European Parliament and of the Council on key information documents for investment products COM(2012)352;

Proposal for a Decision of the European Parliament and of the Council amending Council Decision 2008/971/EC as regards the inclusion of forest reproductive material of the 'qualified' category within the scope of that Decision and the updating of the name of the authorities responsible for the approval and control of the production COM(2012)355;

Proposal for a Directive of the European Parliament and of the Council on insurance mediation COM(2012)360;

Proposal for a Regulation of the European Parliament and of the Council on clinical trials on medicinal products for human use, and repealing Directive 2001/20/EC COM(2012)369;

Roadworthiness Package: Proposal for a Regulation of the European Parliament and of the Council on periodic roadworthiness tests for motor vehicles and their trailers and repealing Directive 2009/40/EC COM(2012)380;

Roadworthiness Package: Proposal for a Directive of the European Parliament and of the Council amending Council Directive 1999/37/EC on the registration documents for vehicles COM(2012)381;

Roadworthiness Package: Proposal for a Regulation of the European Parliament and of the Council on the technical roadside inspection of the roadworthiness of commercial vehicles circulating in the Union and repealing Directive 2000/30/EC COM(2012)382;

Proposal for a Regulation of the European Parliament and of the Council amending Regulation (EC) No 443/2009 to define the modalities for reaching the 2020 target to reduce CO2 emissions from new passenger cars COM(2012)393;

Proposal for a Regulation of the European Parliament and of the Council amending Regulation (EU) No 510/2011 to define the modalities for reaching the 2020 target to reduce CO2 emissions from new light commercial vehicles COM(2012)394;

Proposal for a Regulation of the European Parliament and of the Council on the protection of species of wild fauna and flora by regulating trade therein COM(2012)403;

Proposal for a Decision of the European Parliament and of the Council establishing a Union action for the European Capitals of Culture for the years 2020 to 2033 COM(2012)407; u

Proposal for a Decision of the European Parliament and of the Council amending Directive 2003/87/EC clarifying provisions on the timing of auctions of greenhouse gas allowances COM(2012)416.

MR SPEAKER:  Grazzi.  Stqarrijiet Ministerjali?  Il-Ministru Tonio Fenech.


STQARRIJA MINISTERJALI DWAR L-ESTENSJONI TAL-POWER STATION TA’ DELIMARA 

ONOR. TONIO FENECH:  Mr Speaker, qed inressaq din l-istqarrija ministerjali biex ninforma lill-Kamra tar-Rappreżentanti bl-aħħar żviluppi marbuta mal-każ tal-ħsarat fit-turbina li taħdem bil-fwar tal-estensjoni tal-power station filwaqt li niċċara wkoll it-timeframes li fihom seħħew dawn l-avvenimenti. Qabel xejn nibda biex nagħti l-isfont dwar dan l-investiment importanti għal pajjiżna.  

Fost l-isfidi kbar li għandu pajjiżna biex ikompli jikber u jiżviluppa, hemm dik marbuta mal-ġenerazzjoni u d-distribuzzjoni ta’ l-enerġija. Huwa kruċjali li pajjiżna jibqa’ jipprovdi regolarment u joffri stabilità tal-enerġija fid-djar, fin-negozji u fil-fabbriki tagħna jekk iridu dan il-pajjiż jikber u jiżviluppa. L-akbar priorità għal pajjizna hija l-ħolqien u s-salvagwardja tal-postijiet tax-xogħol u inutli nitkellmu fuq proġetti u ideat differenti dwar kif nistgħu nattiraw aktar investiment lejn xtutna, għaliex mingħajr garanzija ta’ elettriku f’kull fabbrika, lukanda, negozju u dar, ix-xogħol f’pajjiżna ma jinħoloqx. Tajjeb niftakru li Malta, flimkien ma’ Ċipru, hija l-uniku pajjiż fl-Unjoni Ewropea li m’għandux sorsi ta’ enerġija u għalhekk irid jimporta l-enerġija kollha li jeħtieġ.

Għal pajjiż ġeografikament iżolat bħal tagħna, l-isfidi huma kbar u l-investiment tal-Gvern biex jipprovdi dan is-servizz huma sostanzjali. Ma’ dawn, ikomplu jiżdiedu sfidi ġeo-politiċi. Per eżempju d-dipendenza ta’ pajjiżna fuq l-enerġija li nimpurtaw minn barra tkabbar l-isfida tal-prezzijiet, u jeħtieġ attenzjoni kontinwa mill-Korporazzjoni biex nassiguraw l-aħjar prezzijiet fis-suq għall-familji Maltin u Għawdxin. 

Tajjeb infakkar li fl-1990 pajjiżna kellu bżonn ta’ 230 megawatt ta’ enerġija filwaqt li llum jikkonsma aktar minn 420 megawatt. Il-fatt li l-konsum kważi rdoppja f’20 sena huwa xhieda li l-provvista tal-enerġija hija marbuta b’mod dirett mal-iżvilupp ekonomiku tal-pajjiż u mat-titjib fil-kwalità tal-ħajja. Sal-2015, dan il-konsum mistenni jitla għal 450 megawatt. Dan huwa xhieda ċara tar-rabta diretta bejn l-iżvilupp tal-attività ekonomika f’pajjiżna, u allura l-kapaċità li noħolqu l-ġid u l-postijiet tax-xogħol, mal-investiment fl-enerġija. Dan mhux qed ngħidu jien biss. Meta nitkellmu ma’ investituri prospettivi li jħarsu lejn pajjiżna bħala post fejn jistgħu jinvestu, fattur kruċjali li dejjem jikkunsidraw huwa dak tad-disponibilità ta’ servizz kontinwu ta’ elettriku, u f’kaz ta’ proġetti ta’ ċertu daqs, il-garanzija li l-Gvern se jkompli jinvesti fil-ġenerazzjoni tal-enerġija. 

Il-proġett tal-estensjoni tal-power station ġewwa Delimara huwa biss parti minn pjan sħiħ ta’ investiment sostanzjali li primarjament jinkludi wkoll interconnecting cable ma’ Sqallija. Il-valur tal-kuntratt ta’ din l-estensjoni huwa ta’ €165 miljun. L-investiment fl-estensjoni tal-power station huwa investiment favur it-tisħiħ soċjali, ekonomiku u ambjentali ta’ pajjiżna. Dan huwa proġett li se jippermetti li pajjiżna jibqa’ jikber ekonomikament u jissaħħaħ soċjalment. Malli jitlestew dawn iż-żewġ proġetti, jiġifieri l-estensjoni ta’ Delimara u l-interconnecting cable ma’ Sqallija, inkunu nistgħu nagħlqu l-power station Marsa, li hija wieħed mill-aktar sors ta’ tniġġis f’pajjiżna u sors kbir ta’ ħela, peress li din illum topera b’madwar 23% tal-effiċjenza biss. B’effiċjenza tal-impjant il-ġdid ta’ Delimara li huwa ta’ 47%, b’differenza minn tal-Marsa li jlaħħaq biss għal 23% l-Enemalta se tiffranka mhux biss fl-ammont ta’ fuel mixtri iżda se jkun hemm wkoll tnaqqis sinifikanti fl-emissjonijiet ta’ pajjiżna. 

Dan it-tnaqqis fl-emissjonijiet huwa ndikat f’din it-tabella

	Emissjonijiet
	2010
	2012(Delimara ext)
	2014(Delimara  + IC)

	SO2 (kubrit)
	8000t
	5000t
	2600t 

	NOx(nitrati) 
	5000t 
	2600t
	1400t 

	CO2(carbon dioxide)
	1.8miljun t
	1.6 million t
	1.1 million t


Din l-estensjoni qed issir skont l-aqwa standards ambjentali Ewropej għaliex ‘il hinn mir-retorika partiġġjana nemmnu bis-sħiħ fis-saħħa tal-familji Maltin u Għawdxin. Kif nafu, il-proġett qed jiġi ffinanzjat fil-parti l-kbira mill-Bank Ewropew tal-Investiment li jimponi regoli u standards stretti fil-proġetti li japprova l-għajnuna għalihom. Bħala pajjiż membru tal-Unjoni Ewropea, Malta hi obbligata wkoll li tosserva regolamenti mill-aktar stretti fil-qasam ambjentali. L-Awditur Ġenerali wkoll fl-investigazzjoni tiegħu kien ikkonferma dawn l-istandards.

L-impjant se jaħdem bi fuel oil li għandu livell baxx ta’ kubrit u huwa magħruf bħala LSFO, low sulphur fuel oil. Iżda ma ħsibniex biss fl-aspett finanzjarju. L-impjant huwa mgħammar b’units għat-tindif u l-iffiltrar tal-emissjonijiet, tmien units li se jnaqqsu n-nitrati u erba’ units b’effiċjenza li jnaqqsu l-kubrit milli joħroġ miċ-ċmieni. 

L-impjant għandu wkoll filters speċjali li jwaqqfu l-partiċelli tat-trab. Huwa wara dan il-proċess estensiv ta’ iffiltrar li d-duħħan li jibqa’, joħroġ miż-żewġt ċmieni li huma għolja 65 metru, b’emissjonijiet li huma tal-istess livell daqslikieku l-impjant jitħaddem bil-gasoil jew aħjar bid-diesel. Dan kollu jassigura li pajjiżna jkun jista’ jsaħħaħ il-kapaċità ta’ ġenerazzjoni ta’ enerġija filwaqt li jtejjeb il-kwalità tal-arja għall-familji Maltin u Għawdxin.

Mr Speaker, ngħaddi issa biex nagħti rendikont tal-fażi ta’ ttestjar, bil-għan li l-Korporazzjoni tkun f’pożizzjoni li tingħata prova li l-impjant jista’ jopera kummerċjalment u skont il-prestazzjoni garantita. 

1. Commissioning tests: dawn huma testijiet tal-prestazzjoni tas-sistemi individwali; 

2. Demonstration test: biex ikun assigurat li l-impjant jaħdem kif iddiżinjat. 

3. Reliability test: Test ta’ 30 ġurnata, biex ikun assigurat li l-impjant huwa lest għall-operat kummerċjali u skont il-ħtiġijiet tal-Enemalta. Il-problema li se nitkellem dwarha, seħħet waqt dan it-testing. 

Hawnhekk irrid niċċara iva, li waqt it-testing programme, dan il-programm ġie mwaqqaf mill-Enemalta stess, f’ċirkostanzi oħra, biex ikun assigurat li l-impjant jaħdem kummerċjalment kif kuntrattat u jilħaq il-prestazzjoni garantita. Irrid inżid ngħid li tul il-fażijiet kollha tal-ittestjar u qabel dan jgħaddi b’mod sħiħ għand il-Korporazzjoni Enemalta, ir-responsabilità tal-estensjoni hija tal-kuntrattur, ċioè il-BWSC. 

Irrid ngħid li s’issa, it-testijiet matul din ir-reliability run kienu mill-aktar pożittivi. Waqt dawn it-testijiet għall-magni u s-sistemi ta’ abatement tal-emissjonijiet irriżulta li din is-sistema kienet qed taħdem aħjar minn dak stabbilit fil-permess tal-IPPC. Fil-fatt l-IPPC permit jitlob li għal dak li huwa NOx ikollok livell ta’ 150 mg/Nm³ u mir-reliability test ħareġ li l-livell huwa ta’ 125 mg/Nm³.  L-SOx, minn 112.5 mg/Nm³ skond l-IPPC permit, laħaq livell ta’ 100 mg/Nm³ u dak li huwa particulate matter, minn 50 mg/Nm³   skond l-IPPC permit, ir-riżultat tar-reliability testing kien ta’ 5 mg/Nm³.  

Fl-aħħar imbagħad, biex inkompli nispjega l-proċess, ikun hemm performance test ta’ tlett ijiem li għandu l-għan li juri li l-impjant jilħaq l-garanziji kuntrattwali. Dan għadu sal-lum ma sarx. Wara li tajt dik il-ħarsa estensiva lejn il-proċess involut, se ngħaddi issa biex nitkellem dwar dak li seħħ fl-aħħar jiem.  

Mr Speaker, l-impjant il-ġdid f’Delimara huwa magħmul minn tmien magni diesel. Issa, mis-sħana li jipproduċu dawn il-magni, hemm turbina, steam turbine, li taqbad dan il-fwar u tiġġenera l-enerġija minnu. Il-ħsara seħħet f’din it-turbina u mhux fil-magni diesel. Il-ħsara kienet ikkaġunata minn apparat stallat quddiem it-turbina tal-isteam. Sfortunatament, filwaqt li għall-ewwel kien jidher li l-ħsara kienet limitata għall-valve li qiegħed fuq il-parti esterna tat-turbina, malli din infetħet, irriżulta li kienet saret ħsara sostanzjali. Din hija ħsara li hija kompletament fir-responsabilità tal-kuntrattur, jiġifieri l-BWSC, għax l-Enemalta għadha m’aċċettatx l-impjant f’idejha.  Ngħaddi issa biex nagħti rendikont tat-timeframes ikkonċernati. 

L-ewwel darba li kien hemm indikazzjoni ta’ xi ħsara kien fis-7 ta’ Ottubru meta l-isteam turbine kienet se tiġi mitfija u apparat magħruf bħala “stop valve” ma ngħalaqx kif suppost.  Il-manifattur issejjaħ mill-kuntrattur biex jinvestiga. Bejn il-11 u t-12 ta’ Ottubru żżarma l-istop valve u partijiet mill-isteam strainer instabu mwaħħlin fl-istop valve. S’hemmhekk l-indikazzjonijiet kollha tal-manifattur u l-kuntrattur kienu li din hija problema minuri u li kellha tissolva fi ftit jiem. Immedjatament il-Korporazzjoni Enemalta talbet parir legali dwar il-każ. Kien biss matul il-ġurnata tat-Tnejn, 15 ta’ Ottubru 2012 li nstab li kien hemm ħsara fl-inlet blades tat-turbina nfisha. 

Filwaqt li hawnhekk jien ġejt infurmat mill-Korporazzjoni b’din il-ħsara, xorta waħda kien għadu kmieni wisq biex nifhmu n-natura u l-wisa’ ta’ din il-ħsara. Aktar minn hekk, il-Korporazzjoni kienet qed tistenna l-pariri tekniċi u legali neċessarji kollha biex tagħraf kif għandha tipproċedi fil-konfront tal-kuntrattur, il-BWSC, speċjalment fid-dawl tal-fatt li l-affarijiet kienu qed jiżviluppaw minn mument għall-ieħor. Għaldaqstant, kull kumment pubbliku minni jew mill-Korporazzjoni kien ikun ta’ dannu kbir għall-interess tal-Korporazzjoni, u allura, ta’ pajjiżna. 

Nhar it-Tlieta, 16 ta’ Ottubru 2012, il-Korporazzjoni Enemalta ppublikat stqarrija li tat aġġornament tal-fatti kif kienu magħrufa sa dak il-mument. Madankollu, wara li l-Korporazzjoni ġabret l-informazzjoni teknika kollha u ċċarat il-pożizzjoni legali tagħha, is-Sibt li għadda saret konferenza tal-aħbarijiet fejn il-Kap Eżekuttiv tal-Korporazzjoni flimkien mal-uffiċjal responsabbli minn dan il-proġett taw rendikont ta’ dak kollu li seħħ. 

Ninnota li l-Oppożizzjoni tat l-impressjoni bħallikieku l-Gvern ipprova jaħbi dan l-inċident, imma naħseb li din hija allegazzjoni li ma treġix, għax l-ewwel nett il-Gvern m’għandu u ma kellu ebda intenzjoni li jaħbi xejn, u t-tieni, il-proċess li bih it-turbina trid tintbagħat barra minn Malta biex issirilha t-tiswija żgur li huwa viżibbli. 

Kif diġà għedt, malli l-ħsara fl-isteam turbine ġiet rappurtata, il-Korporazzjoni Enemalta mill-ewwel ħadet il-pariri legali neċessarji biex tħares l-interessi tagħha. Ta’ min iżid li l-isteam turbine intbagħatet l-Ingilterra għand il-manifattur mill-BWSC biex jiġu konklużi l-investigazzjonijiet u biex din tissewwa. Ma kienx possibbli li jsiru dikjarazzjonijiet pubbliċi qabel mal-Enemalta jkollha ċans tifhem aħjar dak li ġara u tieħu pariri legali. Kull kumment qabel jista’ jippreġudika l-pożizzjoni ta’ pajjiżna. 

Hawnhekk irrid nerġa’ nenfasizza li l-Gvern m’hu se jiddefendi l-ebda kuntrattur. Kif sar fil-passat f’kuntratti oħra, il-Gvern qed iżomm pożizzjoni soda u l-Korporazzjoni se tkun qed tinforza l-multa ta’ danni likwidati li tammonta €1.6 miljun fil-ġimgħa li l-BWSC hi obbligata tħallas kull ġimgħa jekk ma tlestix l-impjant sas-7 ta’ Novembru, filwaqt li qed tieħu pariri legali biex tinforza wkoll spejjeż marbuta ma’ fuel u emissjonijiet żejda assoċjati mal-fatt li l-impjant tal-Marsa se jkollu jerġa’ jibda jitħaddem. 

Dwar il-kwestjoni tal-Impjant, jew sistema innovattiva, irrid nerġa’ niċċara li din hija ħsara li seħħet b’inċident sfortunat ftit jiem qabel l-impjant kien se jgħaddi għand il-Korporazzjoni. Dan m’għandu assolutament xejn x’jaqsam mal-element innovattiv tal-impjant innifsu. Mr Speaker, ippermettili niċċara x’inhu l-element innovattiv ta’ dan l-impjant. 

L-ewwel nett il-power station eżistenti f’Delimara diġà taħdem b’sistema li jgħidulha combined cycle  u t-tieni nett il-power station eżistenti diġà tuża l-fuel oil, għalhekk, l-estensjoni se tibqa’ tuża l-istess sistema. Nerġa’ nfakkar li dan l-impjant huwa kofinanzjat b’fondi mill-Bank ta’ Investiment Ewropew u għalhekk l-Unjoni Ewropea tesiġi li dan jilħaq l-ogħla standards ambjentali. Li huwa innovattiv hija – kif anke ninnota li rrimarka l-bieraħ il-Professur Edward Mallia – sistema ta’ abatement fil-konfront ta’ magni diesel, jiġifieri l-mod li bih l-emissjonijiet ma jitħallewx jitilqu fl-arja. Filwaqt li s-sistema m’hijiex ġdida, kien innovattiv il-mod kif dan qed jintuża ma’ magni diesel. Matul il-fażi tat-testing, ir-rata ta’ emissjonijiet kienet saħansitra aktar baxxa minn dak previst u miftiehem mal-kuntrattur. Li hu minnu però huwa li l-ħsarat m’għandhom x’jaqsmu xejn mat-tip ta’ sistema jew magni wżati. Jibqa’ l-fatt li din il-ħsara saret fil-perjodu li l-makkinarju għadu m’għaddiex għand l-Enemalta u għaldaqstant huwa fir-responsabilità tal-kuntrattur. 

F’dan il-punt, l-Enemalta fil-fatt kellha l-għażla, skont il-kuntratt, li tagħmel takeover parzjali tal-impjant, jiġifieri li tieħu l-impjant kollu eskluż it-turbina li saritilha l-ħsara. Ma morniex għal din it-triq għax l-Enemalta ma tkunx f’pożizzjoni li twettaq valutazzjoni tal-performance guarantees tal-impjant sħiħ, bħala unit uniku, wara r-ritorn tal-isteam turbine mit-tiswija għax l-impjant ikun ilu qed jintuża għal numru ta’ xhur. Aktar minn hekk, l-Enemalta jkollha tħallas kważi 90% tal-pagament tal-aħħar milestone, li huwa ta’ kważi €8 miljun peress li t-turbina tal-isteam hija biss 10% tal-impjant. Barra minn hekk, il-parir legali li għandha l-Enemalta huwa li jekk twettaq il-partial takeover, kuntrattwalment tista’ titlef il-jedd li titlob lill-kuntrattur biex iħallas l-ammont indikat fil-kuntratt bħala penali talli ma lestiex l-impjant fiż-żmien stipulat. Dan għaliex il-kuntratt speċifikament jistipula li f’każ ta’ partial takeover, il-pieni jitnaqqsu bi proporzjon għall-parti li għadha ma ġietx taken over. Għal dawn ir-raġunijiet, il-Gvern qed jappoġġja lill-Korporazzjoni fid-deċiżjoni tagħha li ma tagħmilx takeover parzjali tal-impjant. Għaldaqstant issa nappella lil kulħadd għall-prudenza. Nappella li, fl-interess nazzjonali, inħallu l-proċess legali u tekniku jkompli biex nassiguraw li l-impjant jingħadda skont ir-rekwiżiti miftiehma iżda li fuq kollox l-obbligi kuntrattwali jiġu rrispettati. 

Domanda oħra li nixtieq nindirizza hija x’jiġri jekk jinqalgħu ħsarat wara li l-impjant jgħaddi għand l-Enemalta. Dwar il-garanziji għal meta l-impjant jgħaddi għand l-Enemalta, ta’ min jgħid li jkun hemm perjodu ta’ 12-il xahar fejn il-BWSC, skont il-kuntratt, għandha l-obbligu li ssewwi kwalunkwe difett li jinqala’. Barra minn dan, bħal f’kull kuntratt ta’ dan it-tip, hemm ukoll kopertura fuq dawk il-ħsarat li jissejħu latent defects li jistgħu jinqalgħu fil-futur.  L-impjant bħalissa għadu fir-responsabilità tal-BWSC, u huwa biss meta t-tliet fażijiet ta’ testijiet jitlestew li l-impjant jgħaddi f’idejn il-Korporazzjoni. 

Issa nixtieq, qabel nagħlaq, nirreferi għal xi punti oħra li tqajmu fil-mezzi tax-xandir.

Mr Speaker, nirreferi għall-kummenti li saru dwar xi trab li tneħħa mill-impjant. L-okkażjoni fejn it-trab ried jiġi mneħħi minn xi ħaddiema kien inċident iżolat li sar żmien ilu. Qabel xejn irrid inserraħ moħħ kulħadd li dan l-iskart kien 5% ash u 95% sodium carbonate, li qisu gypsum, u m’huwiex tossiku.  Dan ġie tranġat mill-ewwel bil-modifiki meħtieġa u ovvjament m’għandu xejn x’jaqsam mal-isteam turbine. Barra minn hekk fl-istqarrija tagħha, l-Enemalta ikkonfermat li hemm ftit sodium bicarbonate, baking powder, u trab li qed joħroġ mis-sistema tal-abatement u wkoll spjegat kif il-kuntrattur qed jieħu l-passi neċessarji biex il-kawża tiġi rimedjata billi jinbidlu xi valves u jsiru modifikazzjonijiet oħrajn. 

Saru wkoll xi mistoqsijiet dwar ħaddiema tal-BWSC li ħadmu matul il-lejl. Niċċara li din hija ħaġa normali għax meta jitwaqqaf impjant hemm numru ta’ spezzjonijiet u manutenzjoni ta’ rutina li trid issir meta magna titwaqqaf. Il-magni qed jitwaqqfu bil-lejl biex jissimulaw kull tip ta’ xenarju li jista’ jkun hemm matul is-sena. Dan ifisser li din it-tip ta’ attività kienet parti mit-testijiet. Barra minn hekk fl-impjant hemm operators tal-Enemalta 24 siegħa kuljum, iżda kif diġa qalet l-Enemalta huwa normali li jkun hemm spezzjonijiet fuq il-magni. 

Dwar l-argument li l-BWSC bniet impjant fil-Bahamas li tlesta fi żmien iqsar mill-impjant ta’ Delimara rrid niċċara li l-ewwel nett l-impjant tal-Bahamas jikkonsisti f’sitt magni li jaħdmu biss bl-HFO ta’ 8.75MW, 52MW b’kollox f’open cycle, jiġifieri m’hemmx steam turbine, mhux combined cycle u mingħajr abatement.  Dan l-impjant allegatament sewa €61 miljun li huwa ħafna iżjed għoli meta tikkompara kemm jipproduċi enerġija, minn dan li għandna f’Malta li jista’ jaħdem kemm bl-HFO kif ukoll bil-gasoil u jiġġenera 149MW permezz ta’ combined cycle u li għandu sistema avvanzata ta’ abatement, għax dan b’kollox sewa €165 miljun. It-tieni nett il-kostruzzjoni tal-impjant ġiet ittardjata b’sena sakemm ġew indirizzati l-oġġezzjonijiet li saru fil-proċess għall-ħruġ tal-permess mill-MEPA. Iż-żmien minn meta nħareġ il-permess sakemm tlestiet il-kostruzzjoni tal-impjant kienet ta’ 15-il xahar. 

Mr Speaker, fil-konklużjoni nixtieq nirreferi għad-disponibilità ta’ enerġija f’pajjiżna proprju għaliex il-bieraħ tqajjem dan il-punt mill-Kap tal-Oppożizzjoni u naħseb li allarma bla bżonn lill-industrijalisti u lil min irid jinvesti f’pajjiżna. Il-medja tat-talba ta’ enerġija bħalissa hija ta’ madwar 333 MW, bl-ogħla peaks tax-xitwa f’perjodi ta’ kesħa jilħqu massimu ta’ 368 MW. Għandu jkun iċċarat li l-impjant ta’ Delimara waħdu jiflaħ jiġġenera kważi 300 MW, filwaqt li ż-żewġ boilers u l-gas turbine tal-Marsa li qed jintużaw fil-preżent, għax ingħalqu erba’ minnhom, jiġġeneraw bejniethom 157 MW. Dan ifisser li d-domanda attwali tal-enerġija tista’ tintlaħaq mingħajr il-ħtieġa li jinxtegħlu l-erba’ boilers l-oħra tal-power station tal-Marsa li ngħalqu meta bdejna r-reliability test ta’ 30 ġurnata fuq l-estensjoni l-ġdida. Naturalment, dawn ikunu disponibbli fil-każ li jkun meħtieġ. Jekk id-domanda tiżdied straordinarjament, ħaġa li m’hijiex mistennija, dawn jistgħu jinxtegħlu.

Naturalment, l-importanza tat-tħaddim tal-impjant il-ġdid ta’ Delimara tibqa’ kruċjali għaliex se tfisser effiċjenza akbar fl-użu ta’ enerġija, tnaqqis tal-konsum ta’ fuel u tnaqqis sostanzjali fl-emissjonijiet fl-arja. Madankollu, huwa irresponsabbli li tingħata l-impressjoni li b’xi mod pajjiżna m’huwiex f’pożizzjoni li jilqa’ għad-domanda ta’ enerġija. Grazzi, Mr Speaker

MR SPEAKER: Grazzi.  Nitlob għal kummenti u mistoqsijiet.  Il-Kap tal-Oppożizzjoni.  

ONOR. JOSEPH MUSCAT (Kap tal-Oppożizzjoni): Grazzi, Sur President.  Se nagħmel sensiela ta’ mistoqsijiet u nixtieq li l-Ministru jieħu nota tagħhom – għax naħseb li se jkollu ħafna domandi – biex fl-aħħar tas-seduta jkollna tweġiba ċara ħafna għal kull waħda minnhom. Nixtieq qabel xejn ninnota dak li qal il-Ministru fir-rigward tat-twissija li għamilna aħna l-bieraħ fiċ-ċirkostanza li l-pajjiż ma jistax ikun dipendenti mill-power station tal-Marsa. Din kienet xi ħaġa li kien qalha wkoll l-ex prim ministru Fenech Adami snin twal ilu u llum qegħdin f’din is-sitwazzjoni. Ma naħsibx li dak iż-żmien l-ex prim ministru kien qed ibeżża’ lill-investituri. Sur President, aħna konna qegħdin ngħidu stat ta’ fatt, imma ħalli issa niġu għall-punti l-oħra.  

Sur President, mill-istqarrija tal-Ministru jien qed nifhem li bħala pajjiż fadlilna xi nħallsu €8 miljun lill-BWSC. Mill-istqarrija joħroġ ukoll li l-penali hija ta’ €1.6 miljun fil-ġimgħa sad-data li fiha l-Enemalta tieħu over l-impjant. Nhar is-Sibt li għadda, il-Ministru qal li kollox se jiġi pospost b’sitt xhur li bejn wieħed u ieħor jammontaw għal 24 ġimgħa.  Issa €1.6 miljun għal 20 ġimgħa, biex neħduhom għad-dritt, jiġu €32 miljun. Dan ifisser li issa qegħdin f’sitwazzjoni fejn aħna fadlilna nagħtuhom €8 miljun imma se nkunu qegħdin nitolbuhom €32 miljun bħala multa? Nistieden lill-Ministru jgħidli jekk iniex qed nirraġuna sewwa jew fejn hemm skorrettezza fir-raġunament.  

Jaħsibx il-Ministru li dan juri u jikkonferma dak li qal il-National Audit Office kemm dan il-kuntratt kien flawed. Meta lanqas għadna xgħelna l-power station sħiħa u ġejna f’sitwazzjoni fejn ħallasna kważi kollox, jista’ jkun hemm ammont ta’ multi li jistgħu jlaħħqu għal 20% tal-kuntratt. Dan jekk ikun hemm il-commissioning sitt xhur oħra skont ir-raġunament li qegħdin nagħmlu, u allura nistieden ġenwinament lill-Ministru biex jgħidilna jekk hemmx xi proviso f’dan kollu.  

Xi ħaġa oħra li laqtitni hija li fl-istqarrija tal-Ministru kien hemm xi ħaġa nieqsa.  To be fair, il-Ministru kien konsistenti bejn dak li qal nhar is-Sibt u dak li qal llum, imma l-bieraħ il-Prim Ministru qal xi ħaġa oħra. Il-bieraħ il-Prim Ministru qal li l-BWSC aċċettaw it-tort imma dan ma jirriżultax mill-istqarrija tal-Ministru. Jien nixtieq dikjarazzjoni ċara dwar kif inhi s-sitwazzjoni ma’ BWSC. Jekk aċċettaw it-tort fis-sens li nimmultawhom mod, imma jien nifhem li jekk taċċetta t-tort trid tħallas affarijiet oħra over and above. Jekk kemm-il darba l-BWSC aċċettaw it-tort u allura dan huwa stat ta’ fatt magħluq, jista’ l-Ministru llum ipoġġi fuq il-Mejda tal-Kamra l-ftehim li hemm ma’ BWSC li jikkonferma li aċċettaw it-tort? Jekk le, jista’ l-Ministru jgħidilna minn fejn il-Prim Ministru kkonkluda li dawn aċċettaw xi tort?  

It-tielet mistoqsija. Ejjew ngħidu li forsi t-terminoloġija li uża l-bieraħ il-Prim Ministru kienet infeliċi u noqogħdu mal-istqarrija li għadu kemm għamel il-Ministru llum. Jista’ l-Ministru jgħidilna jekk huwiex qed iħares lejn sitwazzjoni fejn se jkun hemm disputa, l-ewwel b’mod speċifiku fuq il-multa ta’ €1.6 miljun fil-ġimgħa, it-tieni fuq it-tort tal-inċident, u t-tielet fuq spejjeż oħra li jistgħu jiġu incurred min-naħa tal-Enemalta minħabba dan l-inċident?  Qed nirriferi b’mod partikolari għal spejjeż żejda li we can incur bħala Enemalta fir-rigward ta’ xiri ta’ żjut u ta’ materja prima sabiex titħaddem il-power station tal-Marsa.  Kemm huwa l-kalkolu tal-Gvern dwar kemm se jkun jammonta dan kollu? Jekk kemm-il darba m’hemmx din l-aċċettazzjoni min-naħa ta’ BWSC – u nistieden lill-Ministru jpoġġi fuq il-Mejda tal-Kamra għax ladarba ġie aċċettat mill-BWSC hija materja magħluqa, m’hijiex sub judice imma huwa stat ta’ fatt – jista’ l-Ministru jikkonfermalna li d-disputa mhux se tiġi deċiża mill-qrati Maltin imma se tiġi deċiża mill-Qorti fir-Renju Unit li jidhirli li kienet waħda mill-provisions li kkritika l-Awditur Ġenerali fir-rigward ta’ dan il-kuntratt?  

Il-Ministru, fl-istqarrija tiegħu, irrifera wkoll għal parir legali li ntalab mill-Enemalta. Jien nistaqsi lill-Ministru jekk jistax ipoġġi dan il-parir legali fuq il-Mejda tal-Kamra.  Qabel ma nħalli lill-sħabi jagħmlu d-domandi – li naħseb għandhom ħafna affarijiet oħra speċifiċi x’jistaqsu fir-rigward ta’ punti oħra –xtaqt nirriferi għall-aħħar parti tal-istqarrija li titkellem dwar it-trab li kien hemm rapporti dwaru u rajna mistoqsijiet dwaru u rajna wkoll lill-kollega tagħna l-Onor. Joe Mizzi jitkellem f’dan ir-rigward.  Il-Ministru qal li m’hemmx għalfejn ninkwetaw għax dan kien biss ftit ash, mingħalija semma 5%, u l-bqija baking powder.  Fil-fehma tiegħi din hija kwestjoni serjissima u onestament m’iniex qed nipprova niddieħak b’dak li qed jgħid il-Ministru.  Jista’ l-Ministru jpoġġi fuq il-Mejda tal-Kamra analiżi ta’ dan il-materjal? Jista’ l-Ministru jgħidilna jekk iddaħlitx u sarx rapport mill-Occupational Health and Safety Authority u jekk min-naħa tal-istess awtorità saritx spezzjoni kif mitlub mil-liġi f’dan ir-rigward?  Jista’ ipoġġi fuq il-Mejda tal-Kamra r-rapport li sar min-naħa tal-health and safety section tal-Enemalta f’dan ir-rigward u anke l-konklużjoni tal-OHSA?  

MR SPEAKER:  Grazzi.  Aktar domandi?  L-Onor. Anġlu Farrugia.  

ONOR. ANĠLU FARRUGIA:  Sur President,  fuq dak li għadu kemm qal il-Kap tal-Oppożizzjoni, nibda biex nistaqsi lill-Ministru jekk, apparti l-kwestjoni tal-€1.6 miljun li għandha tħallas fil-ġimgħa bħala penali l-BWSC,  saritx kwantifikazzjoni tal-ħsarat ta’ danni konsegwenzjali minħabba l-użu tal-power station tal-Marsa. Xtaqt nistaqsi jekk dawn id-danni ġewx ikkalkulati jew jekk għadx iridu jiġu kkalkulati. Jekk ġew ikkalkulati, jista’ jgħidilna kemm huma d-danni għal kull ġimgħa li tgħaddi talli qed nerġgħu mmorru lura għall-użu tal-power station tal-Marsa? Qed nirriferi għal per eżempju, fuel żejjed, penali tal-Ewropa u ħsara li qed tiġi kkawżata lill-ambjent.  

Apparti l-ftehim li hemm ta’ €1.6 miljun bħala penali u dwar il-kwestjoni li għadu kemm qajjem il-Kap tal-Oppożizzjoni rigward il-klawsola tal-ġurisdizzjoni, għal dawk li huma danni konsegwenzjali minħabba li se terġa’ tintuża l-power station tal-Marsa hemm xi ftehim bil-miktub jew saru xi garanziji mill-kumpanija BWSC fejn jintqal li dawn il-consequential damages almenu jiġu deċiżi hawn Malta mill-qrati tagħna? Fil-jurisdiction clause li hemm fil-kuntratt, kien hemm diġà maħsub li għandna mmorru l-Ingilterra?  

Id-domanda l-oħra li xtaqt nagħmel hija dwar il-kwestjoni tal-garanziji meta jkun hemm it-takeover mill-Enemalta mingħand BWSC. Il-Ministru, fl-istqarrija, qed jgħid li hemm perjodu ta’ 12-il xahar fejn BWSC, skont il-kuntratt, għandha l-obbligu li ssewwi kwalunkwe difett li jinqala’. Wara dawk it-12-il xahar, x’garanzija se jkollna minn  BWSC f’każ li jkun hemm ħsarat li l-ebda parti, jiġifieri la l-Enemalta u lanqas BWSC, ma kienu qed jipprevedu?  

Il-Ministru tkellem ukoll dwar il-partial takeover fejn qal li ngħatalhom parir legali biex ma neħdux il-partial takeover tal-impjant u t-turbini. Il-parir legali huwa bbażat fuq il-fatt li bħala Enemalta mhux se jkollha konsegwenzi ta’ breach of contract? Jiġifieri l-kuntratt oriġinali li ġie ffirmat ma’ BWSC jagħmel allowance li nistgħu nieħdu din id-deċiżjoni fl-interess ta’ pajjiżna? 
L-aħħar domanda li xtaqt nagħmel tikkonċerna s-safety factor.  Apparti l-ħsarat li ssemmew f’din il-kwestjoni kollha fid-dibattitu llum, meta jkun hemm maintenance regolari tas-sistema, x’safety factors hemm biex l-Enemalta u allura l-poplu Malti u Għawdxi jkollu s-serħan tal-moħħ li fil-futur mhux se jkun hemm problemi bħalma kellna?  Nirringrazzjak.

MR SPEAKER:  Grazzi.  L-Onor. Franco Debono.

ONOR. FRANCO DEBONO: Nirringrazzjak, Mr Speaker. Xtaqt nagħmel xi domandi.  Ovvjament, jien, malli ħarġet din l-aħbar tlabt li ssir din id-diskussjoni. Xtaqtha titwessa’ għax jien ippreżentajt kemm mozzjoni ta’ sfiduċja fil-Ministru Austin Gatt, li bħala retroxena għandha wkoll il-kwestjoni tal-BWSC, u riċentement ippreżentajt mozzjoni dwar is-sitwazzjoni ta’ emissjonijiet fiż-żona ta’ Birżebbuġa u Marsaxlokk, li sabet id-destin ta’ mozzjonijiet oħrajn li għamilt jien li kollha jsibuha diffiċli ferm biex jinġiebu għad-diskussjoni.

Mr Speaker, fl-istqarrija ssemma l-baking powder. Jien m’iniex espert fl-ikel u ma nafx jintużax fil-pudini, però din kienet pudina klassika! Waħda mill-kbar! Jiena nitkeb il-poeżiji u allura nuża dan l-element fid-diskorsi tiegħi. Nibda biex nistaqsi lill-Ministru u nieħu spunt mill-ewwel paġna ta’ “The Times” fejn dan il-ġurnal ħass li l-aħbar li kellha timmerita l-front page kellha tkun “BWSC accepts fault for damage”.  La din l-aħbar sabet ruħha headlines, nixtieq nistaqsi lill-Ministru jekk f’xi stadju kienx hemm xi problema biex BWSC taċċetta t-tort ta’ impjant li għadu fl-aħħar mill-aħħar fil-pussess tagħhom. Jien qed nistaqsi lill-Ministru: Ladarba “The Times”, li ovvjament hija magħrufa għall-bias fin u malizzjuż tagħha biex tiddefendi lill-Gvern, ħasset li għandha titfa’ din l-aħbar front page, kien hemm f’xi ħin xi problema biex BWSC taċċetta r-responsabilità tat-tort? Il-fatt li BWSC tassumi r-responsabilità m’huwiex grazzi għall-Prim Ministru Lawrence Gonzi li ħabbar dan il-bieraħ f’waħda mil-priedki ta’ nhar ta’ Ħadd, imma huwa wieħed mill-elementi prinċipali ta’ kull sistema legali suret in-nies minn żmien ir-Rumani ‘l hawn. Minn żmien ir-Rumani ‘l hawn dejjem kien hemm hemm il-prinċipju legali li jekk inti tikkaġuna danni jew tonqos, ovvjament tkun responsabbli u tħallas.  Jiġifieri fuq dan il-prinċipju legali antik ta’ xi 2000 sena jew iktar, kien hemm xi problema biex BWSC jaċċettaw it-tort?  Għaliex din għandha tkun  xi aħbar kbira li ssib ruħha front page fuq “The Times” qisha xi rivelazzjoni kbira? Kien hemm xi problema, jew xi ħadd basar, jew għaddielu mill-kurituri ta’ moħħu li BWSC ma kenitx se tassumi r-responsabilità? Jiena ma nassumix li r-risposta se tkun “iva” għax kif qed ngħid, dan huwa prinċipju legali stabbilit minn 2000 sena ‘l hawn, minn żmien ir-Rumani.  Li ma kenux jagħmlu r-Rumani żgur huwa li ma jinkarigaw lil BWSC biex jagħmlu power station!  Dik żgur!

Rajna fil-ġranet li għaddew il-każ ta’ John Dalli fil-Kummissjoni Ewropea. Illum tħabbar ukoll li l-President Barroso aċċetta n-nomina ta’ Tonio Borg. Ovvjament wieħed għandu jirrispetta dik id-deċiżjoni tal-President Barroso, imma issa baqa’ l-iktar parti turbulenti tal-proċess li hija l-eżami mill-Parlament Ewropew.  Qed insemmi dan inċidentalment, però rajna l-istandards għoljin ħafna li jiġu segwiti fil-politika fuq bażi Ewropea, fejn saħansitra rajna Kummissarju Ewropew – din tista’ tgħid kienet aħbar dinjija – li kellu jirriżenja – u hawn ma rridx nidħol fil-kif u l-come u x’se joħroġ mill-OLAF – minħabba allegat għarfien ta’ ċerti fatti.  Dawn qed jgħidu li la kien hemm involviment u lanqas kien involut f’illegalitajiet, però s-sempliċi konoxxenza ta’ fatti wasslet għal investigazzjoni mill-anti fraud u ntbagħtet lill-Avukat Ġenerali eċċ.  Meta ġie diskuss dan il-proċess quddiem dan il-Parlament, ma ninsewx il-pudini – biex inżomm l-istess metafora tal-baking powder għalkemm ma nafx jekk dan l-ingredjent jintużax fil-pudini – li smajna, il-kunflitti ta’ interess u l-musical chairs, biex ma nsemmix ta’ Joe Mizzi, il-commission, it-taħwid, il-frejjeġ …  (Interruzzjonijiet)  Le, Joe Mizzi mhux id-deputat. Dan kultant jagħmel xi waħda wkoll, imma f’din il-kwestjoni ma jidħolx  (Interruzzjonijiet)

MR SPEAKER:  Onor. Debono, kompli jekk jogħġbok, għax inkella se nidħlu f’dibattitu ieħor.

ONOR. FRANCO DEBONO:  Kif jagħmel kulħadd, Onor. Mizzi, inkluż jien.  Kollha umani.  

Jien nistaqsi lill-Ministru: Meta issa qed nibdew nisimgħu b’dak il-mard kollu li bżajna minnu – u se nikkwota anke mir-rapport tal-Awditur Ġenerali –  fejn issa l-feriti qed jinfetħu u beda ħiereġ id-demm u qed naraw ukoll l-istandards Ewropej għoljin, għaliex ma saritx investigazzjoni bil-pulizija?  Għaliex ma saritx inkjesta?  Huwa veru li meta kien hemm il-proċess ma kienx Ministru hu imma kien l-Onor. Austin Gatt, li fil-konfront tiegħu għandi pendenti quddiem din il-Kamra mozzjoni ta’ sfiduċja, imma f’dan l-istadju għaliex ma saritx investigazzjoni bil-pulizija kif jiġri fil-bqija tal-Unjoni Ewropea?  M’iniex se noqgħod nirrepeti dak li diġà smajna, però dik hija t-tieni domanda li nixtieq nagħmel. Saret inkjesta biex il-poplu Malti jkun jaf x’inhu jiġri?   Għax inkella se nibqgħu – kif għedt il-ġimgħa l-oħra waqt id-diskussjoni dwar l-Isptar St. Philip’s – niġu hawn nitkellmu u nagħmlu d-domandi imbagħad qisu hemm livell al di là fejn ħadd ma jaf x’jiġri, ħadd ma jistaqsi u ħadd ma jinvestiga! Ħa niftehmu, jien m’għandix biex ninvestiga u lanqas l-Oppożizzjoni m’għandha. Huma l-organi investigattivi f’dan il-pajjiż li għandhom l-għodod biex jinvestigaw.  Per eżempju biex inqabdu l-imħallfin kien hemm involuti s-security services. Is-security services m’humiex qegħdin hemm biex joqogħdu jipproteġu lil Richard Cachia Caruana imma qegħdin hemm biex jagħmlu li għandhom jagħmlu. Jiġifieri t-tieni domanda tiegħi hija: Għaliex ma saritx investigazzjoni bil-pulizija fuq din l-issue? Issa ħalli ngħaddi għat-tielet domanda.

L-ewwel nett m’għandux ikun li tiġi f’dan il-Parlament u toqgħod bilfors trid issib xi għadu qisek Don Quixote.  Il-Ministru, bid-dovut rispett lejh, qal li l-Gvern m’huwa se jiddefendi lill-ebda kuntrattur. X’jiġifieri? Dan jonqos issa!  Qisek qed tagħmel xi ħaġa kbira ħafna li ma tiddefendix lil dawn, li lanqas biss għadhom raddew is-salib u diġà għamlu xeba’ ħsara!  Mela l-aħbar li se jagħmlu tajjeb diġà hija aħbar kbira u issa li mhux se tiddefendihom kważi kważi qisu għandek tħossok obbligat! Jien, din il-pożizzjoni ma nifhimhiex.
Dan qisek mort tixtri karozza, tqabbad mechanic biex jeżaminahielek - u ma tkunx qabbadt lill-Lahmeyer International biex jeżaminawhielek, għax l-Awditur Ġenerali fir-rapport tiegħu qallu li żbalja li qabbad lil dawk –  u dan jgħidlek li l-karozza hija tajba. Imbagħad jekk jinqalagħlek l-inkwiet m’hemmx x’tagħmel, ikun inqala’ kif jinqala’ lil kulħadd.  Imma f’dan il-każ inti kellek lil kulħadd, inkluż lill-Awditur Ġenerali, jgħidlek biex ma tiċċappasx ma’ dawn.  Jien hawnhekk għandi l-konklużjonijiet tal-Awditur u with the benefit of hindsight se nagħmel id-domandi fuqhom lill-Ministru. Per eżempju, nistaqsih jekk illum li nqala’ dan kollu jiddispjaċihx li ma ġewx segwiti l-affarijiet li kkritika l-Awditur Ġenerali. Dakinhar il-Prim Ministru in all fairness – ħalli nkun fair ma’ kulħadd – naħseb kien mild, però għamel pass fejn lill-Ministru Austin Gatt ħadlu l-Korporazzjoni Enemalta u l-Korporazzjoni għas-Servizzi tal-Ilma.  Min se jerfa’ r-responsabilità politika għax dawn il-punti tal-Awditur Ġenerali ma ġewx segwiti? Jien se nikkwota tliet punti minn dak li qal l-Awditur Ġenerali fir-rapport tiegħu ħalli nfakkar lill-poplu hemm barra għax dan jinsa. Imbagħad indottrinat kif inhu minn “The Times” u minn xi erba’ oħra, ovvjament aktar jinsa u allura jien se nfakkru. U se nikkwota:

“The selection of Lahmeyer International, through a direct order, as an independent consultant .....” 
- jiġifieri dawn qabbdu lil Lahmeyer International biex jagħtihom il-parir fuq il-power station li kienu se jixtru - 

“... leaves much to be desired especially when one keeps in view that:

(a) it is presently blacklisted by the World Bank;”.

Issa dawn kienu qalulna biex ma noqogħdux ninkwetaw u nissuspettaw! Imbagħad għadna lanqas ħadniha u diġà bdiet tispara minn hemm u minn hawn u ttajjar steam, baking powder  u lanqas ngħid xiex, imma ħalli nkompli nikkwota:

“(b) It has been previously engaged in a joint project with BWSC (one of the bidders on which Lahmeyer International is supposed to have drawn up an independent analysis);”.
Hawnhekk l-Awditur Ġenerali b’edukazzjoni kbira qed jgħidlu: Imma din kif stajt toħlomha? Dan qed jgħidlu: Kif mort għall-parir mingħandu meta dawn jagħmlu x-xogħol flimkien? Issa d-domanda tiegħi lill-Ministru hija jekk jiddispjaċihx li dawn il-pariri ma segwihomx. U min se jħallas għal kollox inkluż għall-ħin li dan il-pajjiż ħela f’kontroversja bla bżonn u l-ħin li ħela dan il-Parlament jiddibatti mozzjoni ta’ sfiduċja fil-Ministru? U l-Ministru baqa’ jferfer u għadu jiġri ‘l hemm u ‘l hawn u għadu ministru! Dan lanqas refa’ responsabilità politika sħiħa.  Dawn huma d-domandi li nixtieq nagħmel, fuq dak li qal l-Awditur Ġenerali.  U se nkompli nikkwota mir-rapport:

 “The agent of the company which eventually won this tender...”, 

– bħallikieku l-pudina ma kenitx lesta, kien baqa’ żewġ żbibiet oħra – 

“had also worked as Lahmeyer’s agent up to 2007.”.

L-Awditur Ġenerali qed jgħid li għamiltu pudina. U min qed iħallas għaliha?  Qed iħallas għaliha l-poplu Malti.  Jista’ l-Ministru jgħidilna min se jagħmel tajjeb għal dawn il-griefex u l-pastażati? Huwa rispett lejn il-poplu li lanqas apoloġija ma smajt?   Morna ngħidu li dawn se jħallsu bħallikieku kien hawn xi ħadd li qed jippretendi li mhux se jħallsu, imma apoloġija bqajna ma smajniex.  Jien nistaqsi lill-Ministru jekk iħossx li għandha ssir apoloġija.   Jekk il-mechanic li ralek il-karozza qallek li kollox sew, imma fid-dinja dejjem jistgħu jinqalgħu l-problemi u jekk jinqalgħu m’hemmx x’tagħmel mod, imma jekk kulħadd qallek li se jinqalgħulek il-problemi mbagħad inqalgħulek, għallinqas għandu jkollok id-diċenza li tmur tinħeba x’imkien! U se nkompli nikkwota mir-rapport tal-Awditur Ġenerali.

MR SPEAKER:  Onor. Debono, għall-prudenza minħabba li hawn ħaddieħor irid jagħmel il-mistoqsijiet, nitolbok tkun fil-qosor.

ONOR. FRANCO DEBONO:  Iva, Mr Speaker, se nikkonkludi u se ngħaġġel kemm nista’.  Imma xtaqt li nikkwota parti oħra mir-rapport tal-Awditur Ġenerali li proprju tgħid hekk:

“The decision by Enemalta Corporation to go for a protoype combination instead of the required ‘tried and tested’ as clearly stipulated in the Invitation to Tender, is considered to have put EMC in a position of very high risk.”.
Issa l-Ministru fid-diskors tiegħu qagħad ftit attent – forsi jkun sema’ x’intqal u allura jiġi biex jirribatti – u qal li dan li ġara mhux minħabba t-teknoloġija l-ġdida imma minħabba xi ħaġa li m’għandhiex x’taqsam. U allura hawnhekk jien nagħmel domanda oħra lill-Ministru, għax  issa l-inkwiet lili u lill-poplu Malti hemm barra kiber ħafna iktar b’dan li ntqal.  Jekk il-Ministru mingħalih qed jaħseb li b’dak li qal qed jagħmel xi difiża kbira – ma tantx jaf jagħmilha, imma nsomma, ejjew nerħulha dik – qed jaħseb ħażin għax  minflok, aktar tefa’ lil dan il-poplu f’baħar ta’ inkwiet b’dak li qal.  Ministru, b’dak li għedt illejla lil dan il-poplu tfajtu f’baħar ta’ inkwiet u se ngħidlek għalxiex. Jien ħsibt li din il-problema nqalgħet minħabba t-teknoloġija l-ġdida, imma int issa għedtilna li l-problemi mhux minn hawnhekk inqalgħu imma nqalgħu minn fejn mhux suppost kellu jkollna nkwiet. Mela l-poplu hemm barra qed jistaqsi lill-Ministru, li  issa daħal f’rokna u lanqas naf x’naqbad ngħidlu għax din agħar minn pudina: Jekk fejn mhux suppost kellna problemi wkoll beda jispara minn kullimkien, aħseb u ara x’se jiġri minn fejn l-Awditur Ġenerali qallek li jista’ jkollok il-problemi!  B’din li qalilna llejla, il-Ministru tefa’ lill-poplu f’baħar ta’ nkwiet.  Jiena nixtieq li jkun hawn is-serenità u għamilt is-suġġerimenti tiegħi.  Meta tisma’ lill-Ministru jitkellem fid-diskors ippreparat tiegħu – jien ma nħobbx nipprepara diskorsi imma nagħmilhom off the cuff – taħseb li ġibna xi power station l-għira tad-dinja, imma din la taħdem bil-gass u lanqas taħdem bid-diesel.  Dan ġab l-agħar u kulħadd kien wissih – in all fairness ma kienx hu imma xorta huwa l-Gvern – li kien se jkollu l-problemi u s’issa, meta għadna lanqas xgħelniha, diġà għandna l-problemi fejn mhux suppost kellna, aħseb u ara x’se jkollna fejn ġie mwissi mill-Awditur Ġenerali – li ma qagħadx jogħmodha – li kien “in a position  of very high risk”.  X’ma jinkwetax il-poplu!  U niġi għall-aħħar domanda u nerġa’ nikkwota mir-rapport tal-Awditur Ġenerali, fejn qal hekk:

“Once EMC realised, after the submission of the technical bids, that its original specification for tried and tested combinations of equipment that are compliant with emission legislation did not exist in the case of DECC engines, the Corporation brought on board the services of a consultancy firm. The firm, Lahmeyer International, declared prototype combinations, to date untested as one complete unit, to be plausibly able to comply. Although the consultant’s advice was qualified, Enemalta Corporation went ahead and declared the DECC combinations as technically compliant.”.

Jiena nistaqsi lill-Ministru jekk wara dawn id-dikjarazzjonijiet tal-Awditur Ġenerali jħossx li mhux min se jagħmel tajjeb għad-danni m’għandux ikun sempliċement dan li rrapportat “The Times” li sempliċement jaċċetta l-ħtija? Hekk jonqos, ma jaċċettawx il-ħtija! Nistaqsi wkoll lill-Ministru jekk hemmx Plan B.  Veru li se naqgħu fuq il-power station tal-Marsa imma din il-ħin kollu bis-sulluzzu, tieqaf u ma tiqafx, apparti mill-fatt li suppost diġà kellha tingħalaq.  Hemm Plan B?  Jekk fil-kas hemm, x’inhu dan il-pjan?  

Kif se jimpatta dan kollu? Se nagħmlu iktar dejn, se jimpatta fuq il-kontijiet tad-dawl u tal-ilma?  Qed inħallsu l-ogħla kontijiet tad-dawl u l-ilma fl-Ewropa biex għandna dan il-miżerja ta’ servizz! U nistaqsi lill-Ministru jekk jaħsibx lil dan huwiex aċċettabbli.  Il-fatt li din is-sistema għadha lanqas bdiet taħdem u diġà bdiet tisparkja u tispara minn kullimkien kif jista’ jimpinġi fuq it-trasformazzjoni li eventwalment suppost issir fejn naqilbuha taħdem fuq il-gass?  Grazzi, Mr Speaker.

MR SPEAKER:  Grazzi.  Iktar rimarki? L-Onor. Charles Mangion.

ONOR. CHARLES MANGION: Grazzi, Mr Speaker. Jiena nixtieq nibda mill-konklużjoni ta’ din l-istqarrija fejn il-Ministru kważi ried iserraħ moħħ kulħadd li l-ħsarat li qed jinqalgħu m’humiex se jgħaddu għand il-Korporazzjoni Enemalta u anke kważi qed jagħti garanzija li s-supply tal-enerġija m’hijiex se tkun interrotta. Infakkar lill-Ministru li fi 18-il xahar kellna 1,100 qtugħ tad-dawl f’pajjiżna u ċertament li t-teżi li min qiegħed fis-settur ekonomiku jkun irid li jkollu supply kontinwa ta’ enerġija fil-perjodu futur hija importanti ħafna. Jien nispera li din verament tkun garanzija biex isserraħ moħħ in-nies.  Imma ħalli nkompli fuq il-kwestjoni tal-garanziji.  

Mr Speaker, minn dak li fhimt jien mill-istqarrija – u sieħbi l-Onor. Franco Debono issolleva punt tajjeb ħafna – jidher li din il-power station m’għaddiet mill-ebda test konklussiv. Fil-fatt il-Ministru semma tliet testijiet, imma jidher li sal-lum l-ebda test ma huwa konklussiv.  Fis-sistema tal-abatement kien hemm il-kwestjoni tal-baking powder – aħna m’aħniex tekniċi fil-qasam tal-kemistrija – li l-kuntrattur qed jieħu ħsieb li jirranġa.  Mela hemmhekk ukoll, is-sistema prototype, dak li ssolleva l-Awditur Ġenerali, qed tagħtina l-inkwiet.  U issa għandna s-sistema tal-isteam engine li suppost hija tried and tested li wkoll ħolqot problemi li jidhru li huma akbar. Fid-dawl ta’ dan kollu, il-kuntrattur qed jiġi mitlub estensjoni tal-garanzija li ta oriġinarjament fuq il-kuntratt?  Għax la qed jirranġaha għax qed jassumi, kif qal il-Prim Ministru, r-responsabilità, jiena nistenna li jkun hemm extension tal-garanzija.  

It-tieni mistoqsija hija dwar l-għaqal tal-ħlasijiet li saru lill-kuntrattur.  Skont l-istqarrija, din il-power station ġiet tiswa €165 miljun.  Kif intqal f’parliamentary question, diġà tħallsu iktar minn €157 miljun qabel ma ġew magħmula t-testijiet.  Fid-dawl ta’ dan kollu, id-deċiżjonijiet li jsiru dawn il-ħlasijiet minn min ittieħdu?  Kien hemm l-awtorizzazzjoni tal-Ministru?  Kienu skont il-kuntratt? Kien hemm xi deċiżjoni oħra dwar kif saru dawn il-ħlasijiet kollha sal-lum, meta jekk id-danni ta’ €1.6 miljun fil-ġimgħa jkunu rinforzati u l-kumpanija ma tħallasx, il-Gvern m’għandu xejn f’idejh biex almenu jirbaħ dak li qed jgħid li għandu x’jirbaħ bħala danni? Għax ovvjament jekk baqgħalha €8 miljun xi nħallsu u din iddum 20 ġimgħa jew aktar, il-Gvern se jkollu aktar claims u nispiċċaw f’xi kawża legali li tiswa aktar flus. Kien hemm xi assessment dwar dan?  Ngħaddi għat-tielet domanda.

Issemma kemm-il darba li l-Bank ta’ Investiment Ewropew għamel loan facility lill-Korporazzjoni Enemalta. Jiena xtaqt inkun naf jekk il-flus tal-loan humiex diġà available lill-Korporazzjoni Enemalta, jiġifieri għaddewx lill-Korporazzjoni Enemalta. Il-kundizzjonijiet li għamel il-Bank ta’ Investiment Ewropew rigward il-garanziji, il-performance u l-affarijiet, kif se jimpattaw fuq il-faċilità li ġiet approvata? Kien hemm xi reazzjoni min-naħa tal-Bank ta’ Investiment Ewropew li ffaċilità s-self lill-Korporazzjoni Enemalta?  

Il-Gvern fl-istqarrija semma kemm-il darba wkoll il-pariri legali li ngħatawlu u sewwa jagħmel li jfittex il-pariri legali biex jaċċerta ruħu x’inhuma d-drittijiet tiegħu. Jiena xtaqt assigurazzjoni jekk hemmx xi rabta diretta jew indiretta bejn l-esperti legali li qed jagħtu l-pariri lill-Gvern fuq din il-kwestjoni tal-BWSC u l-legal advisors tal-BWSC.  Naħseb li huwa importanti li dan il-punt ikun iċċarat.  Irrid nistaqsi wkoll jekk il-pariri tekniċi li l-Korporazzjoni Enemalta qed tibbaża ruħha fuqhom humiex pariri tekniċi li għamlithom hi separatament jew jekk qagħditx fuq il-pariri tekniċi tal-kuntrattur innifsu, fis-sens li turih li hemm il-ħsara, il-kuntrattur jiġi u jagħti l-opinjoni tiegħu fiex tikkonsisti l-ħsara u x’inhi l-estensjoni tagħha. L-opinjoni li esprima l-kuntrattur ġiet kontra-opposta minn parir tekniku indipendenti? Jiena m’għandix dubju li l-Korporazzjoni Enemalta għandha inġiniera biżżejjed biex tagħmel dan, imma qed nistaqsi jekk intalabx xi parir minn xi sors ieħor barrani u jekk dan sar, jistax jiġi intavolat jew spjegat f’din il-Kamra.   Dawn huma l-mistoqsijiet li xtaqt nagħmel.  Grazzi, Mr Speaker.

MR SPEAKER:  Grazzi.  Aktar domandi?  L-Onor. Leo Brincat.

ONOR. LEO BRINCAT:  Mr Speaker, jiena segwejt b’attenzjoni l-istatement li għamel matul il-weekend il-Ministru u segwejt anke dak li ġie rapportat li qal il-Prim Ministru l-bieraħ, u l-akkuża prinċipali kienet li bl-istatement tagħna, speċjalment dak li għamel il-kollega tiegħi l-Kap tal-Oppożizzjoni, għamilna ħsara lill-ekonomija tal-pajjiż għax ħloqna allarmiżmu żejjed.  Jiena li jinkwetani huwa li filwaqt li l-Ministru – kienx korrett għal kollox jew le ma nidħolx fiha – nista’ ngħid li almenu kien down to earth fl-istatement li ħareġ, fil-każ tal-Prim Ministru ma nistax ngħid l-istess, għax meta qabbilt l-istatement li għamel fil-press conference tiegħu l-Ministru nhar is-Sibt – nerġa’ ngħid, mingħajr ma naqbel mija fil-mija ma’ dak li qal – mal-mod verament populista li tkellem bih il-Prim Ministru l-bieraħ, il-Prim Ministru tani l-impressjoni ta’ xi ħadd li kellu biċċa karozza tat-tip “Lada”, ħabat u qal: No problem, din fully comprehensive, issa ntellgħu d-daqqa u fi żmien ġimagħtejn jew tlieta jiġi kollox għan-normal! Jiġifieri naħseb mhux il-Kap tal-Oppożizzjoni kien irresponsabbli, imma l-Prim Ministru.  Imma ħalli niġi għall-mistoqsijiet tiegħi u j’Alla li dan li se nistaqsi fuqu ma javverrax ruħu biex ħadd ma jaħseb li jien qed nogħrok idejja għas-sitwazzjoni li seħħet.   

Billi l-Ministru qal ċar u tond li ma jemminx li għandha ssir ħsara lill-ekonomija minn dan kollu, jista’ jagħtina assigurazzjoni – għalkemm ovvjament mhux minnu jiddependi – li skont hu x-xenarju kif żviluppa issa ma jistax fis-sitt xhur li ġejjin iwassal għal xi effective downgrade tal-credit rating tal-Korporazzjoni Enemalta? Ħafna nies esperti fis-settur jgħidulek li jekk ikun hemm downgrade ieħor għall-Korporazzjoni Enemalta, jista’ saħansitra jwassal għal downgrade tal-pajjiż innifsu.  
Filwaqt li jien ħadt nota tad-dati u t-timelines li semma l-Ministru, xtaqt min-naħa tiegħu indikazzjoni jekk il-MEPA – li dejjem  hija r-regolatur imma f’Malta dejjem tiġi qisha relegata fuq is-slow burner u l-operatur dejjem tgħaddi tiegħu – ġietx infurmata in real time dwar dak li ġara u jekk huwiex f’pożizzjoni li jgħidilna eżattament, b’paragun mad-data ta’ meta seħħ l-inċident, f’liema data jew f’liema ħin ġiet infurmata l-MEPA.  

Jista’ l-Minsitru jagħti indikazzjoni, biex ma ngħidx garanzija ħalli nkun fair miegħu, li dak li avverra ruħu fis-sitt xhur li għaddew dwar l-issue tat-trab iswed ma jerġax ifeġġ? Il-kollegi ta’ qabli diġà semmew diversi aspetti u ma rridx nirrepeti ħalli ma neħux ħin tal-Kamra, imma xtaqt nistaqsi xi ħaġa oħra.  

Il-bieraħ kellna l-assigurazzjoni tal-Prim Ministru li l-BWSC se jkopru kollox, u llum  smajt spokesman tal-Enemalta, ma nafx min hu u allura ma nistax nikkwotah b’ismu, fuq ir-radio isemmi li jekk hemm bżonn, ikun hemm rikors mhux biss għall-qrati barranin imma anke għall-arbitraġġ. Jien xtaqt nistaqsi lill-Ministru jekk l-ispejjeż marbuta mal-penali mhux biss tat-targets tal-emissjonijiet li se nimmissjaw, imma anke tal-extension tal-lifespan tal-power station tal-Marsa li diġà qiegħda past its sell-by date humiex se jkunu koperti mill-BWSC.  

Fuq l-issue tas-sodium bicarbonate xtaqt nistaqsi jekk hemmx xi problema li rriżultat minħabba dak li ġara f’dan il-każ bil-flue gas desulphurisation process li suppost hija ntiża to abate the sulphur dioxide u jekk din b’xi mod jew ieħor kellhiex xi relazzjoni jew xi impatt fuq it-toxic wastes li suppost jiġu yielded minn dan il-proċess.  Niġi issa għall-aspett tal-energy security.  

Hawnhekk ukoll, il-kollega tiegħi l-Kap tal-Oppożizzjoni ġie kkritikat li qed ikun allarmista. Jien m’iniex espert fuq power supply imma naħseb daqsxejn matematika kulħadd jaf jagħmilha. Il-Ministeru – u jikkoreġini jekk jien żbaljat imma qed nikkwota minn dak li ġie rrapportat fil-“Malta Today” tat-22 ta’ Ottubru – qal li m’hemmx problema ta’ energy supply għax l-impjant ta’ Delimara, jiġifieri qed neħodha bħala li hija Delimara 1, tiġġenera 300 megawatt mentri ż-żewġ turbini u gas turbine tal-Marsa jiġġeneraw 157 li jekk tgħoddhom flimkien jiġu jammontaw għal 457 megawatt.  Min-naħa l-oħra, il-Ministru  qal li:  

“The average energy demand stands at 333 megawatt with the highest peak in winter reaching 368 megawatt”.  

Tarahom hekk, mad-daqqa t’għajn tgħid li m’għandux ikun hemm problemi, imma donnu m’aħniex qed nieħdu in konsiderazzjoni x’jiġri jekk ikun hemm ħsarat fil-power station tal-Marsa, li naħseb kulħadd jaqbel, li żmienha ilu li għadda u suppost, kif qal xi ħadd, din ingħalqet fl-1993.  It-tieni nett, jekk għall-argument ikun hemm problema ta’ boiler wieħed f’Delimara li, jekk m’iniex sejjer żball, huma ta’ 60 megawatt u tnaqqas dan mit-300 megawatt, niġu very very close mal-highest peak in winter għax kulma jkollok huwa 368 megawatt ma’ xi 380 megawatt.  Jiġifieri naħseb li dak li qal il-Kap tal-Oppożizzjoni fuq energy supply u supply security huwa rilevanti ħafna.  

Xtaqt nikkonkludi l-intervent tiegħi billi ngħid li dan is-sajf tal-ħwienet, kif aċċenna l-kollega tiegħi l-Onor. Mangion, sofrew ħafna telf ta’ bejgħ minħabba qtugħ fil-provvista tal-elettriku. Jista’ l-Ministru jagħti assigurazzjoni li bis-sitwazzjoni kif irriżultat u bit-timeframe ta’ maximum ta’ sitt xhur, sakemm l-affarijiet jiġu normalizzati – j’Alla jiġu normalizzati qabel – ma jkunx hemm xi impatt negattiv fl-aktar żmien fejn dawn qed jistenenw ftit ċaqlieqa f’sena fejn ma kien hemm ċaqlieq xejn? Hawnhekk qed nirriferi għall-jiem tal-Milied u anke għas-sales ta’ Jannar.  Iħossx il-Ministru li f’ċirkostanzi bħal dawn – u din m’iniex qed ngħidha sarkastikament – uħud mill-ħwienet għandhom serjament jikkunsidraw li jinvestu f’emergency generators. Imbagħad hemm is-settur tal-industrija. Xi pjanijiet għandu l-Gvern fid-dawl ta’ dan kollu sabiex jissalvagwardja mhux biss il-fabbriki imma anke l-SMEs f’din il-medda taż-żmien li qegħdin nitkellmu dwarha? 

L-aħħar kumment tiegħi huwa dan. Jiena ma rrid nitfa’ ebda dell fuq in-nies tekniċi tal-Enemalta għax, bir-rispett kollu, l-isfiduċja tiegħi m’hijiex fl-Enemalta imma fit-tmexxija politika tal-Enemalta u fid-diriġenti politiċi li huma responsabbli għal din l-entità. Hawn qed nitkellem fuq livell politiku mhux fuq livell personali. Nixtieq nistaqsi lill-Gvern jekk fiċ-ċirkostanzi jħossx li issue bħal din jistax ikollha implikazzjonijiet multidimensional u jekk iħossx li fiċ-ċirkostanzi, aktar milli nistrieħu fuq l-assigurazzjonijiet li ngħatat din il-Kamra u aktar milli nistrieħu fuq l-interess prinċipali tal-Gvern biex jirribatti l-allarmiżmu li qed jgħid li rrikorra għalih il-Kap tal-Oppożizzjoni, għandux jagħmel investigazzjoni purament indipendenti fuq dak li ġara u qed jiġri fl-extension ta’ Delimara.  Grazzi, Mr Speaker.

MR SPEAKER:  Grazzi.  L-Onor. Marlene Farrugia.  

ONOR. MARLENE FARRUGIA: Sur President, xtaqt nistaqsi lill-Ministru jekk teżistix performance guarantee għall-kuntratt mal-BWSC, kemm hi din il-performance guarantee, jekk aħniex se nużawha u jekk se nużawha, aħniex se nużawha f’bank f’Malta jew inkella f’bank barrani. Nistaqsi wkoll jekk aħniex nantiċipaw problemi biex nieħdu lura dak li suppost qegħdin koperti għalih bil-performance guarantee.  

Fuq linja ġenerali – ħafna mill-mistoqsijiet diġà għamluhom sħabi u ma nixtieqx nirrepeti – kulma nixtieq huwa li dan il-pajjiż ikollu assigurazzjoni li investituri, kemm lokali kif ukoll barranin, ma jiġux imnaffrin mis-sitwazzjoni fejn tidħol energy securitry.  Allura nixtieq inkun naf kif il-Gvern Nazzjonalista se jassigura u jagħti dik l-istampa ta’ Malta, li lkoll nixtiequ li jkollha, f’għajnejn kemm il-barrani kif ukoll f’għajnejn l-investitur lokali biex, kemm jista’ jkun, l-impjiegi f’dan iż-żmien tant fraġli, ikomplu jitkattru u mhux jonqsu.  Kulma jinteressana hawn ġew huwa li l-postijiet tax-xogħol tagħna jkunu assigurati għall-familji tagħna. Jien qed nitlob lill-Gvern jgħidilna kif se jagħmel within real time biex f’dan ix-xenarju jassiguraw dan kollu.  Grazzi, Mr Speaker.

MR SPEAKER:  Grazzi.  L-Onor. David Agius.  

ONOR. DAVID AGIUS:  Grazzi, Mr Speaker.  Mill-istqarrija tal-Ministru qed nifhem li, f’dan l-impjant il-ġdid ta’ Delimara, BWSC għamlu tmien magni diesel u ma saret l-ebda ħsara lill-ebda waħda minnhom. Jista’ l-Ministru jikkonferma dan?  

Qed nifhem ukoll li hemm steam turbine li taqbad dan il-fwar li jiġi prodott mis-sħana li jipproduċu dawn il-magni – din qalha l-Ministru fl-istqarrija tiegħu – u tiġġenera l-enerġija minnu. Jien qed nifhem li l-ħsara seħħet f’din it-turbina u mhux fil-magna tad-diesel u din il-ħsara ma saritx għax it-turbina ġiet magħmula ħażina imma ġiet kaġunata għax kien hemm apparat li kien stallat quddiem it-turbina li b’dak li ġara lil dan l-apparat, saret ħsara lil din it-turbina.  Nixtieq li l-Ministru jikkonferma jekk iniex qed nifhem tajjeb.  

Min-naħa l-oħra, nixtieq li l-Ministru jikkjarifika wkoll jekk kienx hemm xi possibilità li b’xi mod dan l-apparat li kien stallat quddiem din it-turbina tal-isteam jiġi evitat milli jkun qiegħed hemmhekk u allura ma jikkaġunax din il-ħsara lit-turbina.  Jiġifieri jien qed nistaqsi lill-Ministru jekk din kenitx xi ħaġa li b’xi mod xi ħadd seta’ jevita milli tiġri jew inkella jekk hijiex xi ħaġa bħal, per eżempju, sajjetta li laqtet xi ħaġa partikolari u ma kien hemm l-ebda mod kif wieħed jevitaha.  

Punt ieħor li xtaqt nagħmel huwa dwar il-power station tal-Marsa.  Minn dak kollu li qegħdin naraw, il-Gvern għadu bil-politika tiegħu li jagħlaq il-power station tal-Marsa? Fl-istqarrija qed ninnota wkoll li qed jingħad li għandna fuels li llum qed iħammġu inqas. Xi kwalità ta’ fuel qed jintuża llum li jħammeġ inqas minn fuels oħrajn li kienu jintużaw fil-passat?  Grazzi.

MR SPEAKER:  Grazzi.  L-Onor. Joe Mizzi.  
ONOR. JOE MIZZI:  Mr Speaker, permezz ta’ din l-istqarrija, il-Gvern ried jagħti l-impressjoni li din l-estensjoni hija waħda mill-aqwa li hawn fid-dinja u li l-mod kif qed tiġi tackled l-enerġija f’pajjiżna hija waħda ppjanata tajba, però mbagħad ma qalx li l-Gvern immexxi mill-Prim Ministru Gonzi m’għandu l-ebda pjan għall-enerġija ta’ pajjiżna. Ma qalx ukoll li hemm pjan għall-ġenerazzjoni tal-elettriku tal-Enemalta liema pjan jgħid kontra dak li qed jagħmel il-Gvern. Il-pjan ta’ ġenerazzjoni 2009-2015 jagħmilha ċara li l-estensjoni tal-power station kellha tkun lesta fl-2009 – meta llum din għadha mhijiex lesta – u li din kellha tibda taħdem bil-gass.  Kemm kien ikun differenti t-tniġġis u kemm kienu jkunu differenti l-ispejjeż biex iħaddmu l-estensjoni!  Imma dawn l-affarijiet ma qalhomx.  Din hija r-realtà.  

Il-Ministru semma, kif ilu jsemmi ħafna, il-cable għal Sqallija però ma qalilniex x’kuntratti hemm, x’tariffi se nġibu, jekk hemmx intoppi u x’inhuma u ma’ min saru l-kuntratti. Dwar dan il-poplu Malti u Għawdxi għadu ma jaf xejn ħlief li hemm taħwida fi ħdan il-Gvern stess għax darba kien hemm ministru li qal li l-estensjoni se tkun lesta din is-sena, imbagħad kellna l-Prim Ministru jgħid li lanqas is-sena d-dieħla m’hi se tkun lesta.  Hemm diżgwid u taħwid kbir fejn jidħol il-qasam tal-enerġija.  

Imbagħad, biex ikompli juri kemm l-affarijiet huma sbieħ u kemm il-pajjiżi miexi ‘l quddiem, il-Ministru qal li d-domanda se tiżdied u li dan jawgura tajjeb għax ifisser li l-pajjiż miexi ‘l quddiem.  Skużi, fil-generating plant stess tal-Enemalta kien proġettat li tiżdied. Jien infakkar lill-Ministru li għamlu sentejn jiftaħru li d-domanda qed tonqos, u allaħares ma naqsitx għax kieku ntfiet Malta kollha! Allura bl-istess argument dak ma jfissirx li kien hemm rigress għal sentejn sħaħ? Jiġifieri l-argumenti li qed jinġiebu, politikalment m’humiex reali.  

Biex iserraħ moħħ il-poplu Malti u Għawdxi l-Ministru qal li l-power station ta’ Delimara għandha kapaċità ta’ 300 megawatt u dik tal-Marsa għandna kapaċità ta’ 157 megawatt.  Li ma qalx hu li dawn il-figuri japplikaw dejjem meta kollox ikun qed jaħdem kif suppost, imma hu jaf li mhux kollox qed jaħdem sew u jaf li hemm il-problemi.  L-ewwel nett jaf li jridu jitfuha biex isir il-maintenance u jaf ukoll li jkun hemm problemi oħra, imma minn dan kollu ma semma xejn. Issa ħalli niġi għall-kwestjoni ta’ din l-estensjoni tal-BWSC u x’kien qed jiġri u x’ġara fir-realtà, mhux billi noqogħdu naħbu.  Aħna għedna dak li għedna għax aħna responsabbli u se nispjega għaliex.  

Il-Ministru, fis-26 ta’ Settembru, mar il-power station ta’ Delimara u wara li qal li wasalna biex ġimgħatejn oħra niffirmaw, qal hekk:

“Hemm xi problemi żgħar fis-sistema tal-abatement tal-emissjonijiet li kkawżaw xi dewmien iżda dawn issa ġew solvuti.”.  

Mr Speaker, dakinhar il-Ministru ma kienx qed jgħid il-verità għax kien hemm u għad hemm difetti serji li l-konsegwenzi tagħhom diġà rajnihom  Imbagħad kompla jgħid hekk:

“Il-provi se jkomplu għal ġimgħatejn oħra meta mbagħad l-impjant jgħaddi f’idejn l-Enemalta.”.  

                                                                                                                                                                    Mela jekk tikkalkula ġimgħatejn mis-26 ta’ Settembru jfisser li l-impjant kellu jgħaddi f’idejn l-Enemalta fl-10 ta’ Ottubru. Jiġifieri sal-10 ta’ Ottubru kien għad hemm problemi serji – għalissa se neskludi l-isteam turbine –  fejn tidħol is-sistema tal-exhaust u problemi serji wkoll fil-magni li l-Ministru qal li m’huma xejn u kienu qed jintfew bil-lejl biex jagħmlulhom il-maintenance u biex jiċċekkjawhom. Hija ħaġa normali li tibdel cylinder head ta’ magna ġdida?! Tibdel is-cylinder head ta’ magna ġdida u kulħadd jiġri biex jiġbor l-ilma għax kien hemm leakage fis-cylinder heads ta’ magni oħrajn, u jiġi jgħid li issa kollox lest u aċċettat! Illum stess reġa’ kkonferma li kollox kien lest. Nerġa’ ngħid li l-affarijiet ma kenux lesti u kien hemm il-problemi.  Kien hemm inċident f’dak li qed jgħid hu li l-affarijiet kienu sew, li kkawża tniġġis u exhaust, u l-problemi tal-magni baqgħu hemm ukoll.  L-għada li l-Ministru qal li kollox sew u wasal iż-żmien biex jiffirmaw u ma kien hemm l-ebda kumment jekk humiex se jaċċettaw jew le, fil-11 ta’ Ottubru, l-istazzjon “Super One” ħareġ news b’ritratti, bi spjegazzjoni dettaljata tad-difetti li hemm fil-magni, tan-nuqqasijiet kbar fejn tidħol is-sistema tal-exhaust u ma jitkellem ħadd, la l-Enemalta u lanqas il-Gvern.  

Mela kien jidher ċar minkejja li hemm dawn id-difetti kollha, il-Gvern kien se jibqa’ miexi biex jaċċetta parzjalment jew le. Forsi kien hemm xi pressjoni politika biex ma jidhirx xi ġralhom, imma dwar dan ma saret l-ebda riferenza, la fil-Parlament u lanqas imkien. Fil-15 ta’ Ottubru, kif qal il-Ministru, kienu jafu eżatt li b’dawk l-affarijiet kollha li qal li huma tajbin, kien hemm it-turbina li rriżulta li kellha ħsara mhux ħażin. Dawn xorta ma tkellmux! Peress li jiena issa drajt is-sistema hawnhekk, speċjalment tal-Ministru Fenech li meta ngħidlu xi ħaġa u ma jkollix provi jibgħatni għand il-pulizija, u meta jkun hemm xi ħaġa li nġiblu l-provi fuqha, jiċċaqlaq imma jipprova jdawwar, imma sakemm ma nġiblux provi qisu ma ġara xejn. X’ġara f’dan il-każ? Meta la hu u lanqas ħadd ma tkellem fuq din l-affari, fl-aġġornament tas-16 ta’ Ottubru, jiena ġejt fil-Parlament u poġġejt fuq il-Mejda tal-Kamra r-ritratti li kien ħareġ is-Super One fl-aħbarijiet fil-11 ta’ Ottubru li dwarhom ma kien għadu tkellem ħadd u li allura kien ifisser li kienu se jiffirmaw għax għalihom kien kollox sew. Għalihom, kieku ma ġarax inċident fl-isteam turbine, kollox kien se jibqa’ għaddej, u hawn se nispjega fejn qiegħda l-ħniżrija.  

Wara li jien poġġejt ir-ritratti fuq il-Mejda tal-Kamra ma kenux jafu x’se jaqbdu jagħmlu u spiċċajna biex il-Ministru kellu jammetti x’ġara fil-każ tal-gas turbine imma fuq l-affarijiet l-oħra baqa’ ma tkellem xejn. Il-Ministru llum reġa’ kkonferma li r-reliability run tad-diesel engines huwa lest. X’lest lest ir-reliability run tad-diesel engines! Dalgħodu mort il-power station jew le? Taf li qed jippruvaw engine 8 u ħiereġ l-ilma? U l-ilma mhux b’miraklu ħiereġ. U skont il-Ministru din il-magna hija tajba. L-engine 1 sabulha problema imma l-engine  8, kieku kien għall-Ministru, diġà ffirma għaliha. (Interruzzjonijiet)  Mur sib engine 8 ħalli tara.  Jekk trid inġiblek flixkun ilma minnha, bħalma nġiblek it-trab li int qed tgħidlu baking powder.  Qed ngħidlek dan bis-serjetà u mhux biċ-ċajt.  Huwa vili li tipprova tiżżufjetta bis-saħħa taċ-ċittadin.  Il-verità hi li… 

MR SPEAKER:  Onor. Mizzi, ejja għal mistoqsijiet, jekk jogħġbok.  

ONOR. JOE MIZZI:  Iva, imma qabel nagħmel il-mistoqsijiet, l-ewwel irrid nispjega għax jekk ma nispjegax, il-Ministru ma jkunx jaf, għax mid-dehra ma jaf xejn ħlief li qed jipprova jgħatti dawk l-affarijiet li jien qed ngħid huma l-veritajiet. Jien nitlob lill-Ministru jpoġġi fuq il-Mejda tal-Kamra l-provi li juru li ma kienx hemm nuqqasijiet u li dak li qed ngħid jien m’huwiex minnu u jien inġib il-provi li dak li qed ngħid jien huwa minnu.  Ir-realtà hi li kieku aħna bħala Oppożizzjoni ma tkellimniex, dawk l-affarijiet il-Ministru kien jeliminahom u jibqa’ jirriferi biss għall-isteam turbine li kien qed jgħid li kienet tajba, li approvaha u li qablu fuqha.  

Jien nistaqsi lill-Ministru kif hu stess illum iddikjara li aċċetta kollox meta jien  spjegajtlu li għad hemm is-sistema tal-exhaust, tat-tniġġis u anke l-magni li bdiltulhom is-cylinder head li għadhom sal-lum b’leakage tal-ilma u għadhom difettużi. Kieku ma konniex aħna li għamilna l-intervent, konna nitqannew bihom.   Din m’hijiex serjetà, u jien għalhekk tlabt li għandu jkun hemm min jiċċertifika u min jara li r-reliablity run isir b’mod indipendenti. Ikun indipendenti mhux għax l-inġiniera tal-Enemalta m’humiex kapaċi – dażgur li huma kapaċi u allaħares ma kenux kapaċi jgħattu l-iżbalji li saru bid-deċiżjonijiet ħżiena li jittieħdu mill-Gvern – imma għax kien jidher ċar li dan huwa kuntratt ivvizzjat, fih hemm kontradizzjonijiet, u biex jagħtih il-Gvern mexxa l-lasti biex jasal fejn irid hu, għal min irid hu u kif irid hu kontra l-generating plan tal-Enemalta li għamel il-Kabinett stess.  Allura jista’ jkun li l-Gvern stess ma jridx li dawn it-testijiet isiru u jiġu ċertifikati minn xi ħadd indipendenti?  Għaliex ma tridux taċċettaw? Għandkom xi faħam miblul? Jekk m’għandkomx faħam miblul, ħalluh isir!  M’iniex qed nitkellem b’mod partiġġjan imma għax verament nemmen li min ikun involut m’għandux jiċċertifikah hu għax jista’ jkun hemm konflitt ta’ interess.  

Xi ħaġa oħra li qal il-Ministru fl-istqarrija tiegħu kienet din:

“Ngħaddi issa biex nagħti rendikont tal-fażi ta’ ttestjar, bil-għan li l-Korporazzjoni tkun f’pożizzjoni li tingħata prova li l-impjant jista’ jopera kummerċjalment u skont il-prestazzjoni garantita. 
1. Commissioning tests: dawn huma testijiet tal-prestazzjoni tas-sistemi individwali;”. 

Nerġa’ ngħid li jien, fis-16 ta’ Ottubru għamilt sensiela ta’ mistoqsijiet fejn fost l-oħrajn staqsejt lill-Ministru x’kienu l-parametri li ddeterminaw jekk ir-reliability run kienx aċċettabbli jew le u għadu ma rrispondinix. Mis-16 ta’ Ottubru sal-lum għaddew sitt ijiem u r-risposta għad-domanda li għamilt, fejn staqsejt min jiddeċiedi jekk il-parametri stabbiliti ġewx sodisfatti, għadu ma tahilix. Jien nispera li jirrispondini.  Imbagħad staqsejt jekk ġewx imqabbda esperti indipendenti sabiex jiċċertifikaw li l-proċess tar-reliability run kien tassew validu u hawn ukoll bqajt mingħajr risposta.  

Lill-Ministru staqsjetu wkoll jekk dwar kemm jista’ jiġi aċċertat li l-proċess tar-reliability run kien verament validu u skont il-prattiċi normali u mhux ivvizjat meta wieħed jikkunsidra d-difetti serji fl-impjant tul ir-reliability run.  Fost dawn id-difetti kellna l-ammont sostanzjali ta’ trab u rmied tossiku li ħareġ mill-impjant tal-abatement – u jien poġġejt ritratti ta’ dan fuq il-Mejda tal-Kamra u Super One Television wera dawn l-istess ritratti – it-tibdil ta’ numru ta’ cylinder heads tal-magni diesel – li għadu ma nnegax imma dejjem ħeba li jsemmi – ix-xogħol ta’ manutenzjoni minn ħaddiema tekniċi tal-BWSC bil-lejl waqt li parti mill-impjant ikun wieqaf, u issa ħsara fuq it-turbina tal-isteam. Jien nispera li l-Ministru jirrispondi għal dawn id-domandi u jirrispondi bil-fatti. Hu jħobb jitlob għall-fatti u jien allura rridu jġib il-fatti hawnhekk bħalma rridu jġib il-fatti, kif talbu l-Kap tal-Oppożizzjoni, fuq dak it-trab li hu sejjaħlu baking powder, naraw x’inhuma t-testijiet u l-analiżi li għamel u jpoġġihomlna fuq il-Mejda tal-Kamra ħalli nserrħu moħħ in-nies.  

Mr Speaker, imbagħad fl-aħħar domanda li kont għamilt lill-Ministru kont tlabtu jgħidli kemm jista’ jiġi aċċertat li ma teżistix kollużjoni bejn il-BWSC u uffiċjali għolja Maltin sabiex jiġi ffaċilitat il-proċess tar-reliability run ħalli ma jħammarx wiċċ xi ħadd involut sew f’dan il-kuntratt kontraversjali u problematiku. Kif ma ħariġx jirrispondini mill-ewwel fuq din? Daqskemm jgħidli affarijiet is-soltu! Taf kemm ili li għamiltha din id-domanda?  Mis-16 ta’ Ottubru.  (Interruzzjonijiet)  Ma tantx ilha sitt ijiem?!  Ir-realtà hi li aħna bħala Oppożizzjoni għamilna d-dover tagħna fl-interess ta’ pajjiżna sabiex pajjiżna ma jidħolx la fi spejjeż żejda kif kien se jdaħħlu l-Gvern u lanqas f’xi kriżi serja ‘l quddiem.  Il-Gvern ħa ħafna deċiżjonijiet ħżiena li se jkollu jbatihom u jħallas għalihom il-poplu Malti u Għawdxi. Aħna xtaqna li ma kienx hemm problemi u ħsarat, imma r-realtà hija mod ieħor u dan irridu ngħiduh. Għaliex ma tkellmux?  Għaliex ħbew? U ma joqogħdux iġibu l-iskuża għax l-Enemalta m’għandhiex prassi li toħroġ stqarrija meta jkun hemm ħsara. Is-soltu hekk tirrisponduni!  Għandu jkun din id-darba, dak li joħroġ l-istqarrijiet l-Enemalta nbidel jew tawh xi ordni biex ma jirrispondinix. Dażgur għax din id-darba, minbarra li tkellimt, urejt ir-ritratti!  Hemmhekk naraw kif qed jimxu l-affarijiet.  

Mr Speaker, huwa fl-interess tal-poplu li jkun jaf dawn l-affarijiet u mhux issa f’daqqa waħda qed jiġru kontradizzjonijiet min-naħa tal-Gvern stess fejn il-Prim Minsitru jgħid mod, il-Ministru jgħid mod ieħor, uffiċjal tal-Enemalta jgħid bħalma jgħid il-Ministru imma mhux bħalma jgħid il-Prim Ministru u l-poplu jiżfen fin-nofs! Però nerġa’ ngħid li l-poplu mhux baħnan kif qed jaħsbuh u qed jinduna b’dawn l-affarijiet għax issa din saret it-trend f’kollox mhux biss fil-kwestjoni tal-enerġija imma fil-każ tal-Isptar St. Philip’s, fil-kaz tal-mercaptan u f’kollox.  Kemm għajruni lili li qed nivvinta fil-kaz tal-mercaptan, imbagħad meta ġraw l-affarijiet ħarġu jirrisponduni malajr. Imma dwar dan ma rrispondewnix malajr. 
Din hija r-realtà u nispera li l-Ministru jirrispondi dwar l-affarijiet li semmejt jien. Nispera li jgħidli jekk huwiex veru li kellu jinbidel cylinder head u jekk sal-lum stess il-magna diesel numru 8 għadhiex tagħmel l-ilma meta hu stess qal li dawn kollha għaddew mir-reliability test.  Din hija s-sitwazzjoni li qegħdin fiha u l-poplu għandu dritt ikun jaf b’dawn l-affarijiet u l-obbligu tagħna huwa li ma nħallux lil min jidħak bil-poplu.  

MR SPEAKER:  Grazzi.  Aktar domandi?  Bil-permess tal-Kamra nerġa’ nsejjaħ lill-Onor.  Marlene Farrugia.

ONOR. MARLENE FARRUGIA:  Mr Speaker, xtaqt nagħmel domanda oħra dwar xi ħaġa li ma ssemmietx.  Dan l-inċident inqala’ waqt it-testing. Jista’ l-Ministru jispjega lil din il-Kamra, anke għall-benefiċċju ta’ min qed jismagħna, x’maintenance agreement jeżisti għal wara? Ejja ngħidu li dan l-inċident inqala’ wara li din kienet diġà għaddiet għandna u wara li nkunu ħallasna kollox. X’kien jiġri?  Kif qed ikun salvagwardjat l-investiment tal-poplu Malti mal-BWSC?

MR SPEAKER:  Grazzi.   Insejjaħ issa lill-Ministru Tonio Fenech sabiex jirrispondi.

ONOR. TONIO FENECH:  Grazzi, Mr Speaker.  L-ewwel nett se nibda biex nirrispondi ftit aktar fuq l-issue tal-għeluq tal-power station tal-Marsa, dwar meta din suppost ingħalqet u l-aspetti kollha tagħha. Irrid infakkar, għax inkella naħseb li nkunu qed naħarbu ftit mir-realtà, li meta oriġinarjament il-Gvern Nazzjonalista fl-1987 kien ħa d-deċiżjoni dwar il-ħtieġa li pajjiżna jkollu power station f’Delimara, l-intenzjoni kienet li din tieħu post kompletament il-power station tal-Marsa.  Però grazzi għall-investiment kbir li sar fil-pajjiż dak iż-żmien u għall-ħolqien ta’ ekonomija ġdida, il-konsum tal-elettriku għola ħafna u fil-mument li suppost is-supply kienet  biżżejjed biex tkopri d-domanda tal-pajjiż, id-domanda sparat well beyond il-kapaċità ta’ Delimara u allura l-power station tal-Marsa ma setgħetx tingħalaq.  Aħna nafu – issa jekk hawn min irid jinsa l-istorja ta’ dan il-pajjiż, allura mod ieħor – li pajjiżna dejjem kellu politika li jipprova biex kemm jista’ jkun il-prezz tal-enerġija ikun irħis ħalli jattira anke l-industrija f’pajjiżna. Kienet politika attiva tal-gvernijiet ta’ qabel l-1996 li sabiex jinkoraġġixxu l-investiment jiġi f’pajjiżna, iżommu l-prezz tal-enerġija kemm jista’ ikun baxx u ssussidjat li kien ifisser li fir-realtà l-korporazzjoni ma kellhiex il-kapaċità biżżejjed li tinvesti f’teknoloġiji ġodda, għax wieħed seta’ jagħmel l-argument li dak iż-żmien seta’ beda jiġi ppjanat investiment ġdid f’dan is-sens. 

Irrid ngħid li din il-politika lanqas inbidlet fit-22 xahar ta’ Gvern Laburista ta’ Alfred Sant, li kulma kien għamel dak iż-żmien kien biss li għolla l-prezz tal-enerġija minkejja li l-prezz taż-żejt kien għadu $12-il barmil, bl-argument li inkella ma jista’ jsir l-ebda investiment.  Dakinhar ma kien beda l-ebda pjan fuq investiment ġdid. Kien biss żmien wara li l-pajjiż beda jħares ukoll lejn ħteġijiet u investimenti ġodda f’dan is-sens għax kien evidenti wkoll li l-power station tal-Marsa ma kenitx setgħet tibqa’ taqdi l-ħteġijiet ta’ pajjiżna la fuq livell ambjentali u lanqas fuq kapaċità ta’ produzzjoni. Dan qed ngħidu biex mhux ninsew l-istorja sempliċement biex inkunu għamilna l-kumment li l-power station tal-Marsa jmissna għalaqniha mill-1987.  Il-power station tal-Marsa kienet l-uniku mezz li sibna li tipproduċi l-enerġija fl-1987, u għalkemm inbniet power station ġdida, Gvernijiet Nazzjonalisti tant kabbru l-ekonomija li d-domanda kienet ħafna ikbar.  Issa ħalli ngħaddi għall-mistoqsijiet u nibda bid-domandi li għamel il-Kap tal-Oppożizzjoni dwar dak li qal il-Prim Ministru.  

Il-Prim Ministru ddikjara dak li huwa l-istat ta’ fatt. L-istat ta’ fatt hu li l-BWSC m’hijiex tikkontesta li m’għandhiex iġġorr responsabbiltà tal-ħsara li ġrat.  This is uncontested u lanqas tista’ tkun ikkontestata għax fil-fatt ġrat, u jekk l-impjant huwa tagħhom ma jistgħux jgħidulna li t-tort huwa tagħna. Kif jistgħu jgħidulna li t-tort tagħna meta l-impjant għadhom lanqas tawhulna?! Qisni mort f’ħanut biex nixtri ġlekk, ikollu l-inforra ta’ ġewwa mqatta’, tal-ħanut jgħidli li t-torti m’huwiex tiegħu u jgħidli biex nieħdu xorta. Jien ngħidlu li tort tiegħu jew jien m’iniex se nixtri l-ġlekk għax l-inforra hija imqatta’.  Irridu nifhmu li l-istat ta’ fatt hu li kuntrattwalment illum, dak li hemm Delimara 2 m’huwiex tal-Korporazzjoni Enemalta imma għadu tal-BWSC u jsir biss tal-Enemalta wara li jsiru l-aħħar three day tests – li issa nispjega x’inhuma aktar tard – u tieħu uffiċjalment il-handing over.  S’issa l-Korporazzjoni Enemalta għadha ma ħadet xejn u għalhekk lanqas aċċettat – u issa nispjega wkoll – il-partial commissioning, għax għalkemm l-aspetti l-oħrajn kollha għaddew ir-reliability test, il-Gvern qed iħajjar lill-Korporazzjoni Enemalta sabiex tirriżerva l-pożizzjoni tagħha u tgħid lil BWSC li meta kkuntrattat magħhom huma kellhom jagħtuha impjant kollu jaħdem li jgħaddi mill-aħħar compliance tests fl-aħħar u li tieħdu over at that point.  

Sur President, dak il-punt għadna ma wasalniex għalih u għalhekk il-Prim Ministru kien qed jgħid li BWSC qed jaċċettaw ir-responsabilità.  Tant aċċettawha r-responsabilità li fattwalment qabdu t-turbina u bagħtuha biex tissewwa l-Ingilterra għax qalulna li ma jistgħux issewwuha hawnhekk. Kieku kienu qed jikkontestaw il-kwestjoni tar-responsabilità kienu jgħidulna li qabel ma nagħtuhom il-garanzija li se nħallsuhom għar-repair u l-maintenance u x’hemm bżonn isir, ma kenux se jibagħtuha l-Ingilterra biex tissewwa. At this stage għadna ma ġejniex mogħtija d-data definittiva dwar kemm se tieħu biex tiġi lura. S’issa qed jgħidulna it can take three to six months, jiddependi mill-extent of the damage u kemm se jdum biex dak jiġi mibdul, riparat jew x’hemm bżonn isir.  BWSC m’huma qed jikkontendu xejn, jiġifieri qed jaċċettaw il-punt li they haven’t delivered u li kuntrattwalment fis-7 ta’ Novembru jiskattaw b’mod awtomatiku l-penali. Ma jistgħux jikkontestaw il-fatt li kuntrattwalment they have not yet delivered għax to have delivered mhux biss irid ikun spiċċa r-reliability test, imma aħna rridu naċċettaw li nieħdu l-commissioning wara li jsiru l-aħħar testijiet.  Dawn effettivament għadhom ma sarux u s’issa għadna m’aċċettajna u ma ħadna xejn mill-impjant innifsu. BWSC mhux biss mhux qed jikkontestaw, imma jafu li għandna dritt għall-claim tal-€1.6 miljun. 

Jiena tkellimt fuq il-potenzjal ta’ litiġju fil-Qrati rigward il-kwestjoni tad-danni ulterjuri li aħna nistgħu nsofru jekk il-perjodu jitwal b’mod eċċessiv. Hemm id-danni ulterjuri  għall-fatt li jekk jerġa’ jkollna bżonn nerġgħu nixegħlu l-erba’ turbini li waqqafna fil-Marsa se tiġina spiża ogħla ta’ fuel u se jkollna r-riskju li naqbżu l-livelli ta’ emissjonijiet għal din is-sena u li allura għandna multi li jiġu minn hekk.  Dawn huma affarijiet li jmorru lil hinn mill-kuntratt 

MR SPEAKER:  Il-Kap tal-Oppożizzjoni, bil-permess tal-Ministru.

ONOR. JOSEPH MUSCAT:  Jiġifieri BWSC qed jaċċettaw it-tort li t-turbina ma ħadmitx u qed jgħidu li din se jibdluha jew se jirranġawha u jekk qed nifhem sew, lanqas qed jikkontestaw il-fatt li f’Novembru se tiskatta l-multa ta’ €1.6 miljun fil-ġimgħa.  Il-Ministru issa qed jgħid, u qed jagħmilha ċar ħafna, li jista’ ikun hemm dispute dwar other issues.  F’liema stadju qegħdin biex nikkwantifikaw dawk l-ammonti?  Għax dan huwa importanti ħafna.
Kif qed naraha jien, ta’ min hi r-responsabilità tal-ħsara li ġrat, hija ovvja, imma l-impressjoni li ħadt jien meta l-bieraħ smajt lill-Prim Ministru jitkellem – m’iniex se nitkellem għan-nom ta’ ħaddieħor – hi li kien hemm xi tip ta’ aċċettazzjoni min-naħa ta’ BWSC dwar extra expenses fejn kienu se jgħidu li huwa tort tagħhom u se jħallsu għalihom.  Issa l-Ministru qed jagħmilha ċara li huma affarijiet differenti.  

MR SPEAKER:  Il-Ministru Fenech. 

ONOR. TONIO FENECH:  Fil-konferenza tal-aħbarijiet li għamilt proprju nhar is-Sibt filgħodu kont ċar kristall li qed nitkellem għar-rigward ta’ kontestazzjoni fuq l-aspetti ulterjuri lil hinn mill-kuntratt li l-Gvern jista’ ifittex. Id-domanda kienet jekk BWSC aċċettatx diġà claims oħrajn. Il-Gvern jew aħjar il-Korporazzjoni Enemalta għadha lanqas issottomettiet il-claims għax qed taħdimhom u qed nieħdu l-pariri legali abbażi ta’ xiex. Kien hawn min staqsieni wkoll jekk aħniex se mmorru fl-arbitraġġ li hemm fil-kuntratt jew jekk dawn l-aspetti nistgħux infittxuhom fil-Qrati Maltin.  S’issa li nista’ ngħid huwa li l-aspetti legali qed jiġu studjati mil-legal team. Jien nistenna li xi forma ta’ kontestazzjoni fuq dawn l-aspetti se ssir minn BWSC bħalma ssir dejjem f’kull kuntratt.  F’kull kuntratt ikun hemm element ta’ kontestazzjoni, però fuq il-penalità u fuq dak li kien qed jirriferi għalih il-Prim Ministru l-bieraħ tal-€1.6 miljun fil-ġimgħa m’hemmx kontestazzjoni għax hija stabbilita b’mod kuntrattwali u huma konxji li they have not delivered within the timeframe. Anzi jien irrid ngħid li l-kuntratt oriġinali kien li jekk ilestu qabel ċerta data – jidhirli li kienet lejn Ġunju imma m’għandix id-data preċiża hawnhekk – allura kienu jieħdu bonus għal kull ġimgħa iktar kmieni li jagħtuna l-impjant għax konna niffrankaw il-fuel. Allura qisu kien hemm a profit sharing arrangement, la inti tajtuli xahar qabel mid-data jien se ngawdi daqstant u inti tieħu biċċa. Naturalment dan sar biex ikun hemm stimolu biex dak li jkun iħaffef.  

Ir-realtà hi li dan ma setax isir minħabba l-permessi tal-MEPA u anke għax kien hemm issues tal-kostruzzjoni tagħhom, però l-iktar data tard li għandhom fil-kuntratt hija l-aħħar tax-xahar ta’ Ottubru u l-penali jiskattaw  mis-7 ta’ Novembru. It is humanly, technically and physically impossible li dawn se jaslu biex jagħtuna l-impjant jaħdem up to the 7th of November.  Biss biss jien mgħarraf li l-makkinarju jasal l-Ingilterra l-ġimgħa d-dieħla, jiġifieri l-isteam turbine għadha lanqas qiegħda l-fabbrika biex the full extent of the damage jiġi properly assessed mit-tekniċi u jgħidulna kemm se jdumu biex isewwuh u meta se jiġi lura.  Huwa għalhekk li l-Gvern qed jirriżerva proprju din il-pożizzjoni li se jfittex għal danni ulterjuri, għax aħna mhux il-€1.6 miljun fil-ġimgħa rridu imma l-impjant.  Jiġifieri aħna rridu nimbottaw kemm jista’ ikun biex il-kuntrattur, ir-riżoluzzjoni tiegħu jġibha kemm jista’ ikun kmieni. Jekk għall-argument il-fabbrika qed tagħmel xi turbina oħra u tgħidilhom li per eżempju ma tistax tibda tħares lejha qabel xahrejn oħra, minħabba li hu jaf li għandu konsegwenzi, huwa fl-interess tiegħu li jinnegozja mas-subcontractor tiegħu biex jaraw kif se jirrimedjawlu.   

Irrid insemmi wkoll il-kwestjoni tat-turbini diesel li semma l-Professur Mallia. Dan qal li teknikament, jekk m’hemmx xi ħsara ikbar, l-impjant suppost jaħdem mingħajr it-turbina tal-isteam u staqsa għaliex il-Gvern mhux se jħaddimhom xorta għax b’hekk ikun qed jiffranka u anke ma jħaddimx tal-Marsa. Il-problema hija biss waħda legali mhux teknika.  Iva, kieku rridu issa stess nixegħeluhom u jkollna performance ta’ 42%, mhux 47% għax dik tilħaqha bl-isteam turbine. Biex nispjega fi kliem sempliċi, aħna għandna tmien diesel engines li permezz tad-duħħan tagħhom li jkun sħun, wara li jgħaddi mill-abatement measures imur fl-isteam turbine, isaħħan l-ilma u noħolqu l-enerġija mill-waste tiegħu, għalhekk fil-fatt ngħidulha combined cycle.  Mingħajr it-turbina xorta jaħdmu l-oħrajn għax il-partijiet l-oħrajn kollha jaħdmu. Dawn jaħdmu qishom open cycle u allura minflok tieħu 47% efficiency tieħu 42% li xorta huwa aħjar mit-23% tal-Korporazzjoni Enemalta.  Imma l-parir li għandna mit-team legali hu li jekk aħna nieħdu l-partial, irridu nħallsu d-differenza tal-kuntratt għax ikunu biss 10% li ma tkunx ħadt u allura nistgħu nżommu biss 10% u mhux kollox. Issa jekk hemm issue ta’ penali, ovvjament inżomm kemm nista’ għax dak huwa f’idi u anke għax għar-rigward il-penalità  ma nkunx nista’ napplika l-€1.6 miljun, imma tinżel għal €160,000, jiġifieri l-10%.   Jiġifieri legalment ma jaqblilniex u mhux teknikament, ħalli nkun spjegajt ftit id-differenza. Min-naħa l-oħra ma jżomm xejn lil BWSC milli jekk iridu jnaqqsu ċerti liabilities jgħidulna li se joffru li jħaddmuhielna huma biex nibqgħu nużaw din is-sistema.  Huwa għalhekk li aħna qed nieħdu din il-pożizzjoni legali biex ikollna fejn nistgħu nispinġu u nimbuttaw. Jista’ ikun li huma xorta jibqgħu jgħidu li ma jridux jużawha qabel ma nkunu ttestjajniha kollha kompletament, imbagħad min-naħa tagħhom ma jkunx jaqblilhom fuq reliability u dan kollu.  

MR SPEAKER:  Il-Kap tal-Oppożizzjoni, bil-permess tal-Ministru.

ONOR. JOSEPH MUSCAT:   Ħalli nerġa’ lura għal €1.6 miljun għax naħseb li dan huwa suġġett ta’ interess nazzjonali u importanti li nispeċifikaw dawn l-affarijiet. L-€1.6 miljun ma jinkludux la l-ispejjeż żejda li jista’ jkollna biex inħaddmu l-Marsa vis-á-vis xiri ta’ fuel u lanqas il-multi li tista’ teħel il-Korporazzjoni Enemalta għax qiegħda tuża l-apparat tal-Marsa over and above is-sigħat li kienu qegħdin jingħataw. Dawn ikopru biss il-multa skont il-kuntratt. Dwar l-affarijiet l-oħra għad iridu jsiru kalkoli u ssir il-claim.  Qed nifhem sewwa?

MR SPEAKER:   Il-Ministru Fenech.

ONOR. TONIO FENECH: Hawnhekk irrid noqgħod attent kif nirrispondi – ħalli mbagħad inkellem lill-Kap tal-Oppożizzjoni ras imb’ras – biex ma jmurx nippreġudika l-pożizzjoni tal-Korporazzjoni Enemalta billi BWSC jistgħu jużaw dikjarazzjoni tiegħi fil-konfront tagħna.  Il-pożizzjoni tagħna hi li aħna qed ngħidu li se nagħmlu claim għall-€1.6 miljun u li iva, qed nikkontemplaw li over and above, nagħmlu l-claim fuq id-danni ulterjuri li qed insofru. Dik hija l-pożizzjoni legali li aħna qegħdin nieħdu. Imbagħad forsi nkun nista’ nagħti ċ-ċarezza tal-pożizzjoni tagħna fuq aspetti aktar legali tekniċi lill-Kap tal-Oppożizzjoni biex ma nagħmilx dikjarazzjonijiet li BWSC imbagħad ikunu jistgħu jużawhom f’xi tribunal jew arbitraġġ fejn jgħidu li l-Ministru qal hekk.  Allura rrid noqgħod attent kif nitkellem f’dan is-sens.   

Rigward il-kapaċità tagħna li niġbru dawn il-flus l-ewwel nett irrid nispeċifika li l-kuntratt għandu massimu ta’ penali ta’ €24 miljun u jekk jinqabżu l-€24 miljun il-Gvern għandu l-option li jirriġetta kompletament l-impjant, jiġifieri l-Gvern jista’ jgħid li ma jridux.  Naturalment dik għandha konsegwenzi serji fuq l-operatur għax ikun irid jirrifondi l-flus u jieħu kollox lura.

MR SPEAKER:  Il-Kap tal-Oppożizzjoni, bil-permess tal-Ministru.

ONOR. JOSEPH MUSCAT:   Jien nifhem li ma nistgħux nippreġudikaw is-sitwazzjoni tal-Korporazzjoni Enemalta, imma dan il-kalkolu  ta’ €24 miljun ifisser li jekk se nibdew ngħoddu l-ġimgħat minn issa u allura nistgħu ngħidu li l-massimu jintlaħaq sa Jannar jew Frar li ġej.  Jiġifieri hekk kif jgħaddu Jannar jew Frar niġu f’sitwazzjoni fejn il-multa massima tiġi eżawrita u nidħlu f’fażi totalment ġdida.

MR SPEAKER:  Il-Ministru Fenech.

ONOR. TONIO FENECH:  Ovvjament hemm konsegwenzi fuq il-kuntrattur meta tgħidlu li se tirriġetta l-impjant kompletament, però dak ifisser li at that point trid tpoġġi bilqiegħda miegħu u tinnegozja.  S’issa l-indikazzjoni li għandna mill-kuntrattur hija li it could be anything between three to six months.

MR SPEAKER:  Il-Kap tal-Oppożizzjoni, bil-permess tal-Ministru.

ONOR. JOSEPH MUSCAT:  Milli qrajt fil-media, għax jien ma smajtux jitkellem, fhimt li nhar is-Sibt il-Ministru qal li l-commissioning huwa pospost b’sitt xhur.  

MR SPEAKER: Il-Ministru Fenech.
ONOR. TONIO FENECH:  Ovvjament il-commissioning jiddependi minn meta se jistallaw, jekk se jistallaw tliet xhur oħra, jiġifieri jsewwuha u jġibuha u fi tliet xhur tkun hemmhekk, jagħmlu t-testijiet li hemm bżonn, imbagħad jista’ isir il-commissioning testing ta’ tlett ijiem, imbagħad nistgħu nieħdu over.  (Interruzzjonijiet)  Le, is-sitt xhur hija biss l-indikazzjonijiet li għandna s’issa ta’ kemm tista’ ddum sakemm din tmur l-Ingilterra u tiġi lura.  S’issa BWSC ma tawniex data, jiġifieri dawn huma biss indikazzjonijiet preliminari.  Nerġa’ ngħid li din għadha lanqas waslet il-fabbrika biex huma jkunu jistgħu jagħmlu ċ-checking li hemm bżonn u jgħidu kemm hemm bżonn żmien.  

Il-kuntratt jistipula wkoll li hemm performance guarantee ta’ 15% u hemm ukoll forma ta’ garanzija, li hija b’insurance mhux bankarja imma għandha l-istess effett, ta’ 10% of the total cost of the project.  Il-Gvern għandu f’idu wkoll ftit iktar minn €8 miljun li ma ħallasx u hemm ukoll il-performance guarantee li hija ta’ kważi €16 miljun.  Jiġifieri effettivament aħna koperti b’dawn is-€24 miljun u allura jekk tinqala’ xi ħaġa u jkun irid jiġi claimed it-total penalty, jiġifieri l-€24 miljun, hemm minn fejn jiġu claimed bil-flus li għad fadlilna nħallsuhom u l-insurance claim. 

Tajjeb ngħid li jekk nagħmlux claim jew le huwa f’idejna. BWSC m’għandhomx dritt joġġezzjonaw li nagħmlu claim u r-responsabilità tal-insurance hija li tara li l-claim li qed issir mill-Enemalta m’hijiex frivola, jiġifieri hija claim sostanzjata, u li l-kuntratt huwa ċar u allura m’hemmx konfużjoni fuqha f’termini ta’ assigurazzjoni.  Din hija garanzija tal-assigurazzjoni imma taħdem bl-istess mekkaniżmu ta’ garanzija bankarja. Għalhekk, on the total €24 million exposure, we are not exposed. Għandna €8 miljun qegħdin għandna u l-kumplament huwa kopert mill-garanzija bankarja.  Naturalment għall-affarijiet l-oħrajn sta għall-qrati. Ovvjament l-Enemalta mbagħad titlob dak li huwa dritt tagħha f’arbitraġġ internazzjonali biex titħallas.  

Għal dak li jirrigwarda l-ispejjeż ikkalkulati s’issa għadhom qed jiġu stmati, però s’issa, the additional cost per month kieku kellna – li ma jidhirx li neċċessarjament se jkollna bżonn – nixegħlu t-turbini l-oħra tal-Marsa huwa, meta tieħu wkoll iż-żieda fl-emissjonijiet u anke l-penalitajiet tal-MEPA, ta’ madwar €3.6 miljun fix-xahar li huma well below the total in a month li jeħlu in terms of the weekly penalties. Hemm €3.4 miljun f’dak li huwa fuel cost, l-emissjoniet tas-CO2 huma kkalkulati madwar €200,000 u hemm madwar €14,000 f’multi tal-MEPA li b’kollox jammontaw għal €3.6 miljun li nenfasizza li huma kalkoli preliminari għax qed isiru kalkoli aktar preċiżi.  L-arbitraġġ, skont il-kuntratt, huwa l-London Arbitration of the International Chamber of Commerce imma l-proċess isir taħt il-liġijiet ta’ Malta u mhux il-liġijiet tal-Ingilterra. Il-London Arbitration of the International Chamber of Commerce, in international contracts, hija the common place where you put in such contracts anke fl-hekk imsejħa FIDIC contracts li huma tip ta’ kuntratti fejn jidħlu specific clauses.  Dwar dak li qal l-Onor. Anġlu Farrugia rigward il-kontestazzjonijiet l-oħra għadna qed nirriżervaw il-pożizzjoni legali u l-legal team għadu qed jara fejn l-aħjar jagħmel claim għaliex mhux marbut li neċessarjament imur hemm ukoll imma jista’ jkun li jmur fil-qrati Maltin.  Però dik id-deċiżjoni għadha ma tteħditx.

Dwar il-kwestjoni tal-inċident tat-trab innifsu l-ewwel nett irrid nerġa’ nenfasizza li dan huwa sodium bicarbonate – m’għidthiex tajjeb l-ewwel għax ma daritlix għall-ilsieni – li huwa NaHCO3 u li huwa l-istess sustanza – għalkemm kien hawn min qagħad jirredikolani u jgħid li kien qed nipprova nwaqqa’ l-affarijiet għaċ-ċajt – li tintuża fil-kċejjen.  Jiġifieri m’hu xejn allarmanti. Il-5% l-ieħor m’huwiex tossiku lanqas.  Jiġifieri kieku wieħed kellu jiftaħ u jittestjah dak huwa li jsib fl-abatement mechanism. Ma nistax ngħid li nġabru u ġew eżaminati f’laboratorju għax mill-informazzjoni teknika li għandi, dan kien inċident wieħed u ma reġax ġara. Din hija l-informazzjoni teknika li għandi jien. L-OHSA ma ġewx involuti għax ma kienx każ li kien meqjus mill-inġiniera tal-Enemalta bħala gravi li hemm bżonn indaħħlu l-OHSA minħabba n-natura tal-materjal.  Li nista’ nwiegħed huwa li jekk jerġa’ jiġri, inpoġġi fuq il-Mejda tal-Kamra l-eżaminazzjoni biex inkunu żguri dwar il-materjal x’inhu.  

MR SPEAKER:  Il-Kap tal-Oppożizzjoni, bil-permess tal-Ministru.

ONOR. JOSEPH MUSCAT:  Jiġifieri dawn ġabulna makna ġdida, waqa’ t-trab mal-art u mingħajr ma nafu x’fih qabbdu n-nies u daħlu hemm ġew mingħajr il-prekawzjonijiet, mingħajr ma ġiet infurmata l-OHSA u mingħajr ma daħlu fiha l-Health and Safety tal-Enemalta?  Qed nifhem sewwa?  Onestament ma naħsibx li this is on!  

MR SPEAKER:  Il-Ministru Fenech.

ONOR. TONIO FENECH:  Il-materjal nafu x’inhu u l-Enemalta ma tqisux bħala li huwa ta’ xi forma ta’ periklu.  Kieku ma konniex nafu x’inhu, ma nafux minn fejn ħareġ u x’kien, allura kont naqbel miegħek li ngħid li aħjar neżaminawh.  Imma konna nafu x’inhu għax nafu x’suppost ħareġ minn hemm u minn fejn beda jnixxi. Minflok ma mar fil-kontenitur, dan mar mal-art.  Jien naħseb li qed nallarmaw fuq xi ħaġa li hija minima, però jien inwiegħed li jekk terġa’ tiġri, li ma ġratx, isir eżami uffiċjali biex anke nkunu nistgħu nagħtu sodisfazzjon lil kulħadd. Meta ġrat kienet inċident minuri u d-deċiżjoni ħadha t-team tekniku tal-Enemalta. Jien ma nistax ngħidlek li għandi t-testijiet jew tlabt it-testijiet ta’ xi ħaġa għax għat-tim professjonali tant kienet xi ħaġa minuri u mhux ta’ xi serjetà kbira, li ġiet mill-ewwel irrimedjata u ma ħassewx li hemm xi forma ta’ periklu.

Dwar dak li staqsa l-Onor. Anġlu Farrugia fuq l-istimi u l-klawsola ta’ ġurisdizzjoni rrispondejt u anke dwar il-kwestjoni tal-qrati Maltin.

Rigward dwar li staqsiet dwaru l-Onor. Farrugia dwar il-garanziji u x’se jiġri wara rrid ngħid li mnalla ġrat qabel. Dejjem aħjar tipprova tħares lejn it-tazza bħala nofsha mimlija! Jiġifieri jien ngħid aħjar milli ġratilna ġimgħa wara li ħadna over! Irrid nispjega li dan mhux l-isteam turbine ma ħadimx. 

L-Onor. Franco Debono qal li qed jispara kollox minn kullimkien.  M’għandna xejn jispara kollox minn kullimkien! Jien mort on site meta konna qed nagħmlu r-reliability test. Jekk hemm xi ħaġa fuqhiex nilmentaw hija Delimara 1 mhux Delimara 2 għax Delimara 2 ma tisma’ xejn li m’huwiex normali u ma tara xejn ħiereġ minn imkien, mentri Delimara 1 tara l-isteam ħiereġ minn hawn u minn hemm. Nerġa’ ngħid li Delimara 2 ma tara u tisma’ assolutament xejn, lanqas minn metru ‘l bogħod mill-bieb. Kienu ġew il-ġurnalisti magħna, dħalna ġewwa, u barra li l-impjant huwa state of the art u jaħdem b’effiċjenza, m’hemm riħa mkien. Imbagħad tlajna ħdejn iċ-ċmieni u ma tara xejn.
Il-fatti huma dawn, jiġifieri mhux minnu li għandna xi magna qed tisparkja minn kullimkien kif iddiskriviha l-Onor. Franco Debono.  Kellha inċident wieħed fejn filtru – u għadu mhux determinat jekk kienx inċident uman fejn il-filtru ma twaħħalx tajjeb jew kienx diffettuż il-filtru – inqala’ waqt li kien hemm ix-shutdown process u jidher li baqa’ dieħel fil-valves, daħal fit-turbina u għamlilha l-ħsara. Dak li ġara!  It-turbina kienet tajba qabel ma xi ħadd qabad u taha daqqa ta’ sieq.  Jekk jien kelli xi ħaġa taħdem u sabbattilha xi ħaġa biex ma taħdimx ma tistax tgħid li ma kenitx taħdem imma li jkun ġara inċident u jkun b’hekk li ma tkunx qed taħdem.  Il-veru issue li tkun trid tiġi risolta m’hijiex it-turbina tal-isteam għax dik taħdem u għaddiet mit-test, imma huwa l-filtru li ċċaqlaq. U dan x’kien? Difett tal-fabbrika u allura trid tbiddlu?  Huwa difett akbar fis-sens li jekk terġa’ twaħħlu jerġa’ jiġri l-istess ħaġa? Dawn huma l-issues li jridu jiġu studjati wara dak li ġara iktar milli t-turbina, għax it-turbina ma kellha xejn, hija biss terza parti fl-inċident. Ovvjament ir-riżultat kien li beda jnixxi, li kien l-ewwel sinjal li kien hemm xi ħaġa li m’hijiex tajba.

Tajjeb ngħid li kieku meta ġara l-każ konna diġà ħadna over, l-impjant kollu għandu garanzija ta’ 12-il xahar u allura li ma konniex nistgħu napplikaw huma l-multi ta’ kull xahar. Kien ikollna nħaddmu l-makkinarju bit-42% efficiency u huma jkollhom l-obbligu li jsewwu u jġibu lura u jerġgħu jsewwu imma ma konniex stajna nfittxu għad-danni, ħlief forsi dik il-parti tad-danni għax ma nkunux qed nilħqu l-47% effiċjenza.  Però xorta għandhom 12-il xahar obbligu li jsewwu dak kollu u kull difett li jista’ joħroġ.  

Fil-kuntratt hemm ukoll il-kunċett tal-latent defect.  Kieku jirriżulta li għax il-filtru kien immanifatturat b’mod difettuż u mhux għax ma kienx twaħħal tajjeb – f’dak il-każ kienu jkunu enġiniera tal-Enemalta u mhux tal-BWSC –  kif kien f’dan il-każ, allura xorta wara 12-il xahar kien ikollhom l-istess l-obbligu li jridu jirranġaw il-ħsara li saret għad-dannu ta’ difett tagħhom. (Interruzzjonijiet) Nista’ nieħu domandi imma għad fadalli x’nirrispondi għax saru ħafna domandi u naħseb li dak li se jiġi mistoqsi diġà ġie mistoqsi minn ħaddieħor. Li nissuġġerixxi huwa li l-ewwel nirrispondi d-domandi li saruli, imbagħad ħalli ssir xi domanda oħra li ma nkunx diġà rrispondejt.  Naħseb li hekk l-aħjar li jsir inkella nieqfu.  Niġi issa għall-kwestjoni li semma l-Onor. Franco Debono, jiġifieri s-sitwazzjoni tal-emissjonijiet.  

M’iniex se nirrepeti dak li għedt fl-introduzzjoni tiegħi għax anke tajt il-figuri fit-tabelli li għamilt mal-istqarrija pero’ nista’ ngħid li saru t-testijiet kollha u minnhom ħareġ li l-emissjonijiet u l-aspetti l-oħrajn kollha huma well below that is required by the IPPC permit.  Irid nenfasizza li r-reliability test run sar u kollox instab li huwa tajjeb.  Aktar ‘iI quddiem nirrispondi għal dak li qal l-Onor. Joe Mizzi u nispjega wkoll fuq xi difetti li jista’ jkun hemm hemmhekk.

Dwar l-investigazzjoni li saret mill-Awditur Ġenerali dwar it-tender m’iniex se naħli ħafna ħin, però d-dikjarazzjoni tal-Awditur Ġenerali hija ċara. Dan ma sab l-ebda korruzzjoni u għalkemm sab administrative shortcomings, ma sabx li dawn saru b’mod li kienu intenzjonati li jagħmlu xi forma ta’ collusion. Fil-fatt mix-xhieda li nstemgħet quddiem l-Awditur Ġenerali ħareġ li min ħa d-deċiżjonijiet ma kellux influwenza politika imma kienet għażla tiegħu u kien ħa żball. L-Awditur Ġenerali kien ċar fuq dak u kieku ried, il-Kummissarju tal-Pulizija, dejjem seta’ jinvestiga kieku ra li kien hemm lok.  Ir-rapport li ġie ppubblikat mill-Awditur Ġenerali tqiegħed fuq il-Mejda tal-Kamra u allura huwa pubbliku. L-enfasi hija li l-inċident li ġara m’għandu x’jaqsam xejn ma’ dak li out there qed ngħidulu prototype technology, li hija s-sistema tal-abatement. Kien hemm problemi żgħar li ġew indirizzati, imma fid-deskrizzjoni tat-team tekniku tal-Enemalta, dawn kienu difetti minuri li ġew riżolti u wara, s-sistema għaddiet mir-reliability test.  Jekk terġa’ tfalli fil-commissioning test allura ngħid li rridu ninvestigaw x’kien hemm. 

Irrid ngħid ukoll li l-isteam engine m’hijiex teknoloġija ġdida u għaldaqstant ma nistax nifhem għaliex il-poplu Malti, kif qal l-Onor. Franco Debono, għandu jinkwieta.  Nerġa’ nispjega li mhux it-turbina ma ħadmitx jew hija difettuża. Din hija turbina standard, m’aħna nivvintaw xejn ġdid.  Iva, kien hemm inċident li jista’ jiġri dejjem.  Issa jekk il-poplu Malti jrid joqgħod jinkwieta għax meta joħroġ fit-triq tista’ ttajru karozza, jew li meta jkun fuq ajruplan jista’ jaqa’, allura jista’ joqgħod id-dar. U lanqas hemm ma jkun safe għax jista’ jaqa’ s-saqaf fuqu.  Mhux kollox jista’ jiġri!  Jekk se noqogħdu bil-phobia għal kollox (Interruzzjonijiet) Iva, din hija phobia, m’hijiex xi preokkupazzjoni reali li l-poplu Malti għandu jkollu għaliex ġara dan l-inċident.  M’hijiex xi ħaġa li ġġiegħel lil dak li jkun jgħid: Marelli x’ġara!  Hija ħasra għax idealment il-ġimgħa d-dieħla konna nieħdu over u nibdew nużaw lilha –  wara kollox dik hija x-xewqa ta’ kulħadd, anke tal-Oppożizzjoni minn dak li fhimt –  imma ġara dan l-inċident li allura jrid jiġi ndirizzat. 

Irrid ngħid ukoll, biex inwieġeb lill-Onor. Franco Debono, li l-impjant innifsu ġie nnominat proprju f’dik li hija kompetizzjoni internazzjonali tal-Platz għal dak li huwa impjant innovattiv u effiċjenti, u mill-200 sottomissjoni ġie shortlisted għall-aħħar 10.  Jiġifieri anke internazzjonalment dan l-impjant huwa rikonoxxut li huwa ta’ standard għoli.  Issa dan mhux qed tgħidu l-Enemalta jew il-Gvern imma qed tgħidu organizzazzjoni internazzjonali li tagħmel proprju kompetizzjoni fuq dawn it-tip ta’ teknoloġiji u mill-200 li ġew sottomessi, ġie shortlisted fl-aqwa 10.  Jien naħseb li dan jgħid xi ħaġa dwar dan l-impjant mhux qisu issa dan l-impjant spara minn kullimkien u ma nafx x’mhux qed jingħad. Jiġifieri naħseb li rridu nkunu saqajna mal-art meta ngħaddu dawn it-tip ta’ rimarki.

Dwar il-kwestjonijiet li qajjem l-Onor. Charles Mangion dwar li ma sar l-ebda test konklussiv ma nistax naqbel.  Kemm il-commissioning tests li jsiru fuq parti parti b’mod separat, kif ukoll id-demonstration tests li jsiru fuq il-partijiet kollha f’daqqa fejn dawn jibdew jitħaddmu flimkien u jiċċekkjaw il-performance tagħhom, kollha ħadmu.  Ħafna drabi li dawn id-demonstration tests twaqqfu fuq insistenza tal-Enemalta biex ċerti issues jiġu indirizzati.  Dak kien ir-rwol tal-proċess tat-testing innifsu imbagħad beda t-30 day reliability test li huwa test fejn tipprova tħaddem l-impjant taħt xenarju normali, jiġifieri issa tixgħel tlieta, imbagħad tixgħel erbgħa, tħaddem parti minnhom bid-diesel u parti minnhom bil-fuel oil, tixgħel filgħodu u titfi filgħaxija u bil-kontra.  Dan isir daqslikieku qed tiġġenera l-elettriku b’mod normali għax aħna ma nixgħelux il-power station full on u nħalluha hekk il-ħin kollu, u allura rridu naraw ir-reliance tagħha meta titfi kemm iddum biex terġa’ tixgħel, eċċ. Minn dan ir-reliability test ġew identifikati xi difetti minuri.  Kull meta jkollok commissioning ta’ dan it-tip, issir iċ-checklist ta’ dawk li huma fundamentali u dawk li huma minuri, fis-sens li kulma jkun hemm bżonn huwa li jinbidel xi valve, ċilindru jew xi ħaġa oħra għax ikun jidher li ma tpoġġiex b’mod tajjeb.  Imma b’daqshekk ma jkunx ifisser li s-sistema ma taħdimx!  Imbagħad qabel ma nibdew l-aħħar test, il-commissioning, kollox irid ikun inbidel u qed ħadem.  This is a normal process, imma meta tisma’ lill-Onor. Joe Mizzi taħseb li dan huwa l-akbar skandlu.

Kien ikun skandlu kieku kien hemm xi ħaġa li tant hija kbira li waqqfet il-proċess kollu u mhux xi ħaġa li hija minuri. Ngħaddi issa biex nirrispondi dwar l-għaqal tal-ħlasjiet.  

Nerġa’ ngħid li aħna nħallsu skont il-kuntratt, bla ebda interferenza ta’ Ministru. Dan qed ngħidu għax ġie implikat ukoll li qisu l-Ministru ddeċieda l-ħlasijiet! Assolutament le! Fil-kuntratt hemm il-milestones u fejn tintlaħaq milestone isir il-ħlas.  Wieħed jifhem li meta tkun qed tibni dan it-tip ta’ impjant ikun irid jinxtara l-materjal. Dan bħall-interconnector fejn diġà qed nibdew inħallsu fuqu u ladarba jibda jinxtara l-copper irridu nħallsuh ukoll. Dawn it-tip ta’ kuntratti tant ikunu kbar li jekk tkun trid tħallas fl-aħħar, ovvjament ikollok ħafna żieda fil-prezz għax jidħollok il-financing costs, allura bilfors li trid tħallas mal-proċess.  Ħadd ma jagħmillek xejn għall-karità!  Wara kollox huma jridu jissellfu l-flus probabbilment b’rati ta’ interess ogħla milli tiġihom il-Gvern u l-Korporazzjoni.  Dan huwa stat ta’ fatt u l-pagamenti qed isiru scrupulously skont dak li hemm fil-kuntratt stess.

Dwar il-pariri tekniċi li qed tieħu l-Enemalta.  L-ewwel nett, nerġa’ ngħid, dwar dan l-inċident, fejn kellha bżonn, il-Korporazzjoni Enemalta talbet ukoll għall-pariri tekniċi, però l-Korporazzjoni għandha tim kbir ta’ inġiniera li għandhom l-esperjenza kollha neċessarja biex naraw li dak li qed nerfgħu bħala responsabbilità għadda mit-testijiet u li aħna bħala Maltin kapaċi daqshom u anke iktar minnhom li nidentifikaw x’inhuma l-problemi.  Il-combined cyle hija xi ħaġa li l-Korporazzjoni ilu għandha inġiniera esperti fuqha. Allura noqgħod inġib lil ħaddieħor?  Imbagħad toqgħodu tgħajruni bil-konsulenzi!  Jekk inġibu konsulent minn barra u nħallsuh, imbagħad noqogħdu nagħmlu l-mistoqsijiet parlamentari u ngħidu x’għarukaża dawn il-konsulenzi. Qishom ħadhom il-Ministru l-konsulenzi!  Issa qed tgħiduli biex inġib konsulent.  Kollox sew, imma tajjeb li nkunu ftit konsistenti. Jien nafferma li għandna tim tekniku kompetenti, b’esperjenza wkoll internazzjonali, għax għandna nies fit-tim li marru ħadmu barra għax il-Maltin ukoll jaħdmu barra fuq proġetti kbar ta’ dan it-tip, u allura jifhmu x’inhuma dawn it-tip ta’ responsabbilitajiet. Nerġa’ ngħid, kieku BWSC jgħidulna li ma ġara xejn, mhux tort tagħhom, it-turbina ħadmet u rridu nieħdu over, eċċ, allura ngħid li għandi bżonn inġib lil xi ħadd indipendenti biex jgħinni, imma l-BWSC qabdet il-makkinarju u ħaditu l-Ingilterra.  Lanqas m’hija qed tikkontesta l-fatt li hemm xi ħaġa li mhux se tirrimedja.

L-Onor. Leo Brincat staqsa dwar dak li qal il-Prim Ministru.  Jien naħseb li rrispondejt dwar l-impatt fuq il-downgrade u li din hija iktar dwar is-sitwazzjoni finanzjarja. Ovvjament, l-impjant il-ġdid innifsu kien se jagħti effiċjenza lill-Enemalta u seta’ għen f’dan is-sens.  Dwar jekk kienx hemm obbligu li navżaw lill-MEPA rrid ngħid li f’dan l-istadju ma kienx hemm. Xogħol il-MEPA hu li qabel ma nibdew u ssir ir-run, ovvjament huma jiġu biex jiċċertifikaw li l-obbligi tal-IPPC permit qed jintlaħqu.  Fil-parti tat-testing, it is a testing u jista’ jkollok testing failures kif effettivament ġara.

Mr Speaker, l-issue tal-energy security tqajjmet mill-Onor. Leo Brincat, mill-Kap tal-Oppożizzjoni u anke mill-Onor Joe Mizzi.  Iva, l-ewwel nett, id-Delimara 2 għandha kapaċità ta’ 300 megawatt. Il-parti li għadna qed inżommu attiva tal-Marsa għandha kapaċità ta’ 157 megawatt. Id-domanda medja fix-xitwa hija 333 - u dawn huma affarijiet li għidthom – u l-peak hija ta’ 368 megawatt.  Kif intqal, jista’ jkollok okkażjonijiet fejn ikollok titfi turbina biex tagħmel il-manutenzjoni jew tiqaflek hi. Ma jimpurtax, għandna l-backup, għax aħna we did not decommission l-ebgħa l-oħra li għandna fil-Marsa. Dawn qegħdin hemmhekk stand by, jekk tinqala’ sitwazzjoni li għandna bżonn iktar, dawn il-110 megawatt qegħdin lesti hemmhekk. Jista’ jkun li jkollna ċirkostanza li jkollna bżonn nixgħeluhom. Barra minn hekk, kieku vera tinqala’ emerġenza nazzjonali, id-diesel engines qegħdin hemm ukoll. Fil-każ ta’ emerġenza nazzjonali l-Gvern ipoġġi mal-BWSC u jsolvi l-emerġenza nazzjonali. Imma we are well covered, for any emergency.  Hemm qegħdin l-impjanti. Dan qed ngħidu biex inserrħu moħħ kulħadd.  

L-Oppożizzjoni kkritikat lill-Prim Ministru għax id-dikjarazzjonijiet tiegħu kienu populisti. Jien ngħid li tal-Onor. Muscat ukoll kienu kemmxejn populisti. Id-dikjarazzjoni li qed nipperikolaw il-postijiet tax-xogħol u l-investiment naħseb li kienet populista.  Qal li l-fabbriki kitbu lilu u lill-Prim Ministru għax jinsabu inkwetati!  Għaliex ħloqna dan l-inkwiet għalxejn?  Ejja nkunu responsabbli!  Fl-aħħar mill-aħħar, dawk it-tip ta’ dikjarazzjonjiet joħolqu preukapazzjoni għalxejn, għax fil-pajjiż m’għandniex issue li aħna mhux qed nagħtuhom l-elettriku li għandhom bżonn.  Ma jfissirx li ma jkunx hemm failures bin-network jew minħabba s-sistema. Din kullimkien fid-dinja tiġri.  M’hemm l-ebda sistema tal-elettriku li m’għandha l-ebda failing imkien. Ir-rati ta’ failings tagħna fin-network huma simili ħafna ta’ x’hemm f’pajjiżi oħrajn.  M’għandniex xi sistema iktar allarmanti minn hekk! Ovvjament tagħna tagħmel iktar ħoss għax hija tal-Gvern.  Barra, għax tkun tal-privat, is-sitwazzjoni tkun ftit differenti.

Dwar il-performance guarantees li staqsiet l-Onor. Marlene Farrugia diġà rrispondejt.  Dwar jekk nistgħux nużawha f’dan l-istadju, spjegajt l-aspetti legali għaliex le.  Fuq l-investituri, naħseb li rrispondejt ukoll.  Dwar il-kummenti li għamel l-Onor. David Agius, iva, il-magni u l-abatement system taħdem kompletament u m’għandniex problema. Anke t-turbina tal-isteam taħdem għax ir-reliability tests għaddiethom kompletament però l-ħsara ma kenitx it-turbina li marret, imma kienet konsegwenzjali ta’ avveniment li ġara esternament mit-turbina, fil-filtru li nqala’ u baqa’ sejjer jagħmel ħsara lit-turbina għax għadda mis-sistema tal-pajpijiet. Kien hemm mod kif tiġi evitata?  Dan huwa li jrid joħroġ issa mill-investigazzjoni li se tagħmel l-BWSC fuqu. Qed isir il-post mortem, l-investigazzjoni, sejħilha li trid, fuq jekk kienx difett tal-fabbrika jew jekk kienx żball uman li twaħħal ħażin u allura, għax ma kienx twaħħal kif suppost, inqala’.  Dan għad irid jiġi stabbilit.  F’dan l-istadju ma nistax ngħid b’mod konklussiv jekk kenitx evitabbli jew le.

Mr Speaker, il-Gvern jibqa’ kommess li jagħlaq il-power station tal-Marsa. Il-Gvern dejjem kien kommess li juża fuels ħafna inqas dannużi għall-ambjent. Tlaqna mill-faħam, abbandunajnih, morna għall-heavy fuel oil, illum il-fuel oil li se nużaw għall-power station il-ġdida huwa dak li jissejjaħ il-low sulphur fuel oil li huwa fost l-inqas u l-iktar fin possibbli li jista’ jkollok f’din il-kategorija ta’ fuels. Naħseb li l-Gvern qed jieħu kull miżura u kif it-testijiet ippruvaw, miċ-ċmieni, bl-abatement measures, dak li qed joħroġ bħala emissjonijiet huwa ugwali għal meta ħaddimna s-sistema bid-diesel, li ma tużax il-rebatement measures għax id-diesel huwa nadif minnu. Ir-riżultat huwa l-istess. Jekk huwa l-istess, ma għandniex nonfqu iktar flus fid-diesel li huwa iktar għoli għall-istess enerġija mill-fuel oil li ħadna l-prekawzjonijiet kollha ambjentali biex jagħtina l-istess riżultat.

Dwar il-kwestjoni tal-pjan ta’ Malta għall-enerġija, skont dan il-pjan, mis-sena 2015 irridu nduru għall-gass. Irrid ngħid li anke l-miri ta’ dak il-pjan ta’ x’suppost se jkollna dakinhar bħala domanda għall-elettriku naqsu sostanzjalment minħabba r-realtà li l-prezz internazzjonali taż-żejt kellu impatt fuq il-kontijiet u dan qed jimbutta lil kulħadd għal użu inqas u iktar effiċjenti fl-enerġija. Din il-ħaġa għenet lil pajjiżna biex ma jkollux bżonn dik id-domanda ta’ elettriku.  Li kieku nieħdu dik id-domanda oriġinali fil-miri tal-pjan, l-ispiża fuq il-pajjiż kienet ikun ħafna ikbar. Jiġifieri rridu nifhmu li minn mindu sar dak il-pjan inbidlu ħafna ċ-ċirkostanzi però l-pjan tal-Gvern jibqa’ li mmorru għall-gass.

Dwar il-kwestjoni ta’ kemm ilu li kien imissna għamilna dan kollu jiena ġibt it-timeline. Ir-request for proposals għal dan l-impjant ħareġ fl-2006, imma l-proċess twal anke minħabba l-aspetti parlamentari, l-investigazzjoni tal-Awditur Ġenerali, il-MEPA u dan kollu.  Din m’hijiex xi ħaġa li lill-Gvern tista’ tgħidlu li t-tort huwa tiegħu.  Il-proċessi ta’ dan il-pajjiż, fil-procurement, l-appelli u l-proċessi l-oħrajn kollha jridu jiġu onorati.  Stajna għamilnihom b’mod eħfef?  Iva, imma ovvjament il-liġijiet tagħna jirrikjedu dak il-livell ta’ review li kellu jsir, u allura l-Gvern ma jistax jiġi akkużat li ma kellux viżjoni ta’ ippjanar, għax il-Gvern, mill-ewwel telaq, u meta telaq f’din it-triq, fil-kuntratt poġġa kundizzjoni li l-impjant irid ikun jinqaleb għall-gass proprju minħabba l-pjan li kkwota l-Onor. Joe Mizzi.  Il-kwestjoni kollha hija li m’għandniex il-faċilità fejn ikollna l-gass, għax la għandna pipeline u lanqas l-istruttura li trid invesiment qawwi għaliha. Dan li nibqgħu ninsistu bħala Gvern, li trid investiment qawwi f’dan is-sens li mhux daqshekk faċli li tagħti din is-soluzzjoni. Dan l-investiment kbir kien ifisser prezz ogħla għall-konsumatur, għax dak li tinvesti, fl-aħħar mill-aħħar, irid jinġarr fil-kontijiet. Din il-ħaġa ma nistgħux ninjorawha.

Dwar il-kwestjoni ta’ meta jien għamilt iż-żjara fis-26 ta’ Settembru fejn mort Delimara, iva, l-impjant huwa kif iddeskrivejtu, huwa impjant tajjeb, li jaħdem b’mod effiċjenti u l-issues tal-abatement kienu solvuti.  Kien hemm ovvjament il-lista ta’ affarijiet li għad iridu jsiru meta sar l-assessment dakinhar, imma dan ma jfissirx li l-issues ma kinux riżolti. Jekk inti identifikajt li trid tinbidel xi ħaġa, u taf li biha u mingħajra din ix-xi ħaġa qed taħdem, li tbiddilha ma tbiddel xejn, imma ovvjament trid tinbidel.  Jekk wara inbidlet, ma ġara xejn li m’huwiex normali.  Jiena għaddejt anke mill-proċess tal-Mater Dei. Issa sptar, bil-makkinarju kollu tiegħu huwa iktar kumpless minn power station. Tibqa’ sal-aħħar bi snag list, imma dan ma jfissirx li inti tispiċċa li qatt ma tiffirma a level of completion. Hemm proċessi normali f’dawn l-affarijiet. M’iniex jien il-persuna teknika, imma għandna tim ta’ inġiniera, project team, li qed jittekilja dawn il-proċessi bi standards professjonali u internazzjonali ta’ kif isiru dan l-affarijiet.  Issa jista’ jkun hemm technician li jallarma ruħu għaliex ikollok, kif qal tajjeb l-Onor Mizzi, waħda mit-turbini tad-diesel qed tagħmel l-ilma, li m’hijiex fault daqshekk kbira għax effettivament jafu x’inhi l-problema u qed tiġi rimedjata. Iva, għal dak it-technician tidher qisha l-aħħar tad-dinja, hawn niġu u npoġġuha qisa l-aħħar tad-dinja  imma meta tara s-serjetà tal-problema x’inhi, fi snag list din titniżżel bħala difett minuri li tinbidel u titranġa. L-oħrajn kollha qed jaħdmu tajjeb. Hemm xi ħaġa żgħira li trid tinbidel, jiġifieri mhux it-tmien turbini kollha kemm huma għandhom din il-problema, u m’hijiex xi problema li ma tissolviex. Jiġifieri m’għandniex niġu hawn u nallarmaw qisu waslet l-aħħar tad-dinja. (Interruzzjonijiet)

MR SPEAKER:  Onor. naħseb li hemm bżonn li nestendu l-ħin daqsxejn iktar.  Hawn ftehim li nestendu iktar ħin? (Onor. Membri: Iva) Jimporta nistaqsik kemm għandek bżonn?

ONOR. TONIO FENECH: Nittama li m’għandix iktar minn ħames minuti, għaxra l-iktar. Però tant tajthom ċans anke jinterrempuni, li naħseb li issa għandi dritt nagħti risposti eżawrjenti. 

MR SPEAKER:  Imbagħad ikollok iktar mistoqsijiet mill-Onor. Farrugia.

Fid-9.00 pm il-ħin tal-interruzzjoni tax-xogħol twal bi ftit minuti.
ONOR. TONIO FENECH:  Dwar il-kwestjoni tar-ritratti li nħarġu rrid nenfasizza li l-Korporazzjoni qabel tħabbar, trid l-ewwel nett ikollha evalwazzjoni dettaljata ta’ vera x’ġara, il-konsegwenzi legali tagħha u trid tieħu l-pariri tagħha. Huwa faċli li wieħed jaqbad, jieħu erba’ ritratti b’mobile phone, imur fuq is-Super One, jagħtihom u jallarma  imma allaħares immexxu f’dak il-mod. L-ewwel ridna niċċekkjaw l-affarijiet, u malli kellna l-informazzjoni sħiħa rrispondejna anke għal dak li ntqal. Ma ċħadniex, ikkjarifikajna ċerti affarijiet li ħassejna ma kinux daqshekk korretti, imma żgur li ma kien hemm l-ebda intenzjoni minn ħadd li jaħbi. Mela xi ħadd jista’ jaħbi avveniment bħal dan! Aħseb u ara l-Gvern kemm seta’ jpprova b’xi mod jaħbi f’dan is-sens. U lanqas pressjoni politika biex ngħattu l-affarijiet, l-aqwa li nagħmlu decommissioning ma kien hemm. U jien nisfida lill-Onor. Mizzi jgħid lil min jien kellimt u poġġejt pressjoni politika. It-tim tekniku, iċ-chairman u l-bord jafu li għandhom a complete free hand li jiddefendu l-interessi kollha tal-Korporazzjoni f’dan il-proġett. Jien qatt ma ntervjenejt ħlief biex nitlob aġġornament fuq jekk aħniex qed nilħqu mal-linji gwida li għandna u biex jekk hemm problema, jgħiduli. Hekk ġara. Dawn informawni fil-mument li kien hemm il-problema u għal deċiżjoni maġġuri bħal din jekk neħdux partial jew le saret l-evaluation mill-Korporazzjoni, u r-rakkomandazzjoni tagħha kienet le, m’għandniex nieħdu partial commissioning. Kien hemm min kien qed jagħmel l-argument għaliex le, imma fl-aħħar rebaħ l-argument legali. Meta marru għand l-avukati tagħna l-argument legali kien ċar li mhux fl-interess u allura waqt li teknikament stajna ħadnih, legalment għedna le, għax l-ewwel niddefendu l-interessi legali tal-Korporazzjoni. 

Hawn irrid nenfasizza li r-reliability test għadda, jiġifieri dak kollu li kellu jiġi sodisfatt għadda, kien hemm snag list ta’ xi minor defects  li riedu jiġu kkoreġuti, fosthom l-engine no. 8 u xi leakage ta’ ilma fl-engine no. 1 li kien jidher li huma minor leaks li ma jaffettwawx l-operazzjoni nfisha u li m’hijiex xi ħaġa serja imma xi ħaġa li tista’ tiġi msewwija. Din m’hijiex xi problema fis-sistema nfisha u allura l-impjant innifsu, wara r-reliability test, kien lest biex jibda l-aħħar fażi, it-three day test, li kellu biss jiċċekkja li l-performances li huma fil-kuntratt jintlaħqu biex issir il-hand over u huwa hawn fejn ġara dan l-inċident in the meantime.  

Min jiddeċiedi jekk dawn il-kondizzjonijiet kollha ġewx sodisfatti?  Nerġa’ nemfasizza li hemm team, il-project manager  u l-inġiniera kollha li jaqgħu taħt il-project team li at different levels jagħmlu s-certification u jagħmlu l-acceptance procedures. Fl-aħħar waħda minn dawn l-acceptance procedures hemm l-ultimate sign off tal-project manager, pero’ qabel irid ikun hemm sign offs oħrajn li qed isiru f’kull parti tal-proġett innifsu. 

Fuq l-esperti indipendenti, jekk inħossu li għandna bżonn esperti indipendenti  nserraħ moħħ l-Onor. Joe Mizzi li nqabbduhom.  Dan qed ngħidu għax l-Onor. Joe Mizzi issa qed jibda jissuspetta li jista’ ikun hemm xi kollużjoni bejn il-kuntrattur u l-Korporazzjoni Enemalta. Naħseb l-istatements tal-Korporazzjoni Enemalta u tal-Gvern huma ċari li m’hemm l-ebda kollużjoni u qed nieħdu l-pożizzjoni aktar stretta.  Ma nafx minn fejn ħarġet din l-impressjoni ta’ kollużjoni, qed nismagħha l-ewwel darba, imma nista’ inserraħ moħħ l-Onor. Mizzi li għandna team tekniku li huwa team professjonali, team li għandu livelli ta’ etika għoljin, li jaf jerfa’ r-responsabbiltajiet tiegħu u qed jiddefendi bis-sħiħ l-interessi tal-Korporazzjoni u tal-Istat. Jiena m’għandix dubju fil-persuni u ma naħsibx li għandna nitfgħu dellijiet jekk m’għandniex vera evidenza ta’ dawn it-tip ta’ affarijiet. Naħseb li l-punti kollha li tqajmu rrispondejthom.
MR SPEAKER:  Grazzi.  Bil-permess tal-Kamra se ngħaddi għall-Mozzjonijiet u Ordnijiet tal-Ġurnata.

Nifhem li l-ftehim huwa li ngħaddu biss għall-ewwel materja fuq l-aġenda.  L-ewwel materja fuq l-aġenda hija t-Tielet Qari tal-Abbozz ta’ Liġi li jemenda l-Att dwar l-Impjiegi u r-Relazzjonijiet Industrijali. Il-Ministru Tonio Fenech.

Bil-permess tal-Kamra, il-Kamra qablet li tgħaddi għall-Ordnijiet tal-Ġurnata u tgħaddi għall-ewwel materja fuq l-aġenda.


ORDNIJIET TAL-ĠURNATA

ABBOZZ TA’ LIĠI LI JEMENDA L-ATT DWAR L-IMPJIEGI U R-RELAZZJONIJIET INDUSTRIJALI

EMPLOYMENT AND INDUSTRIAL RELATIONS (AMENDMENT) BILL

ONOR. TONIO FENECH:  Mr Speaker, f’isem il-Ministru tal-Ġustizzja, Konsultazzjoni Pubblika u l-Familja nipproponi t-Tielet Qari tal-Abbozz ta’ Liġi li jemenda l-Att dwar l-Impjiegi u r-Relazzjonijiet Industrijali.

MR SPEAKER:  Min jissekonda?

ONOR. DAVID AGIUS:  Nissekonda.  

MR SPEAKER:  Il-mistoqsija hi li l-Abbozz ta’ Liġi msejjaħ “Att  li jemenda l-Att dwar l-Impjiegi u r-Relazzjonijiet Industrijali, Kap. 452” ikun moqri t-Tielet Darba.  Dawk favur?  (Onor. Membri:  Aye)  Dawk kontra?  Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tielet Darba u għadda.

MR SPEAKER:   Grazzi.  Sar il-ħin.  Nitlob lill-Ministru sabiex, jekk jogħġbu, iressaq l-Aġġornament.


AĠĠORNAMENT

ONOR. TONIO FENECH:  Mr Speaker, nipproponi  l-aġġornament tal-Kamra għal għada t-Tlieta, 23 ta’ Ottubru, 2012 fis-6:00 pm b’din l-aġenda:

Ordnijiet tal-Ġurnata

Abbozz ta’ Liġi li jemenda l-Kodiċi ta’ Organizzazzjoni u Proċedura Ċivili  –  Tieni Qari;

Riżoluzzjoni għar-Ratifika tat-Trattat dwar Sabbilità, Koordinazzjoni u Governanza magħmul fi Brussell fit-2 ta’ Marzu 2012 – Kontinwazzjoni;

Abbozz ta’ Liġi dwar il-Protezzjoni ta’ Embrijuni – Tieni Qari;

Abbozz ta' Liġi li jemenda l-Kodiċi Ċivili (Emenda Nru 3) –  Tieni Qari;

Abbozz ta’ Liġi dwar Sħubija Ċivili u d-Drittijiet u l-Obbligi ta’ Koabitanti – Tieni Qari;

Abbozz ta’ Liġi li jemenda l-Kostituzzjoni ta’ Malta – Tieni Qari;


Abbozz ta’ Liġi li jemenda l-Att dwar il-Probation – Tieni Qari; 

Abbozz ta’ Liġi li jemenda l-Att dwar il-Patrimonju Kulturali  –  Tieni Qari;

Abbozz ta’ Liġi dwar is-Saħħa Mentali  –  Tieni Qari;

Abbozz ta’ Liġi biex jemenda l-Att dwar il-Protezzjoni u l-Privatezza tad-Data  –  Tieni Qari;

Mozzjoni mressqa mill-Onor Franco Debono dwar il-qasam tal-Ġustizzja  –  Kontinwazzjoni;

Abbozz ta’ Liġi li jemenda l-Att dwar il-Periti  –  Tieni Qari;

Abbozz ta’ Liġi dwar il-Protezzjoni ta’ Min jiżvela Informazzjoni li tkun Protetta  –  Tieni Qari;  

Abbozz ta’ Liġi li jemenda l-Att dwar il-Bank Ċentrali ta’ Malta  – Tieni Qari;

Abbozz ta’ Liġi li jemenda Diversi Liġijiet li jirrigwardaw Materji Kriminali  –  Tieni Qari;

Abbozz ta’ Liġi li jemenda Diversi Liġijiet dwar is-Servizzi Finanzjarji  –  Tieni Qari; u

Abbozz ta’ Liġi dwar il-Professjoni tal-Counselling  –  Tieni Qari.

__________

Abbozz ta’ Liġi li jemenda diversi liġijiet li għandhom x’jaqsmu mal-klassifikazzjoni tal-films u l-palk  –  Kumitat Permanenti;

Abbozz ta’ Liġi dwar ir-Reġistru Ċentrali –  Kumitat Permanenti;
Abbozz ta’ Liġi li jemenda l-Att dwar il-Kummissjoni Permanenti Kontra l-Korruzzjoni  –  Kumitat Permanenti; u

Abbozz ta’ Liġi li jemenda l-Kodiċi Ċivili – Kumitat Permanenti. 

MR SPEAKER:  Rimarki?  L-Onor. Marlene Farrugia.

ONOR. MARLENE FARRUGIA:  Mr Speaker, se nagħmel ftit kummenti fuq diversi suġġetti, uħud minnhom għandhom x’jaqsmu ma’ dak li ddiskutejna llum u oħrajn li għandhom x’jaqsmu wkoll, imma forsi b’mod indirett.  Irridu naraw xi jridu n-nies minn din il-Kamra. Fil-professjoni tagħna aħna ma noqogħdux nistennew li tasal l-elezzjoni biex niltaqgħu man-nies għax il-biċċa l-kbira ta’ ħajjitna nqattugħha nisimgħu dak li jkollhom f’qalbhom in-nies.  Minn kif ġabet ruħha din il-Kamra f’dawn l-aħħar xhur inħoss li n-nies hemm barra – u jkolli nammetti li jien mhux inqas minnhom – partikolarment il-ġenerazzjoni żagħżugħa, tħossha diżilluża ħafna, forsi mhux bis-sustanza imma iktar bil-mod kif din il-Kamra għal diversi xhur ġiet użata f’ħafna ċirkostanzi u f’ħafna waqtiet għal raġunijiet personali.  

Jien kont hawn din il-ġimgħa nassisti għad-diskors tal-Ministru tas-Saħħa li kien qiegħed jiġi kkritikat kważi kważi aktar mill-Membri tan-naħa tiegħu tal-Kamra milli minna tal-Oppożizzjoni. U n-nies hemm barra jħossuhom imħawdin għax huma mdorrijin li fil-Parlament min ikollu l-maġġoranza jmexxi.  Dan qed ngħidu għax qed jiġri ripetutament f’dan il-Parlament li r-rieda tal-maġġoranza parlamentari hawnhekk m’hijiex qed tiġi riflessa f’deċiżjonijiet li l-poplu jħoss li għandhom jittieħdu. Dik hija l-ewwel impressjoni li qed nieħu aktar mis-soltu waqt li niltaqa’ man-nies kemm waqt ix-xogħol professjonali tiegħi kif ukoll waqt li nkun qed indur id-djar.  In-nies ma jistgħux jifhmu kif il-Parlament baqa’ għal dawn ix-xhur kollha jiffunzjona b’dan il-mod.   

Impressjoni oħra li nieħu tirrigwarda meta niltaqa’ ma’ negozjanti, imprendituri u partikolarment investituri barranin li jiġu biex ipoġġu l-investiment tagħhom f’Maltagħall-ewwel darba.  Jien ma nlumahomx li jagħżlu lil Malta bħala pajjiż li tinvesti fih għax il-potenzjal li jeżisti f’dan il-pajjiż huwa kbir ferm. Aktar ma’ wieħed idur id-dinja aktar jinduna li aħna hawnhekk ngħixu f’minjiera tad-deheb għax għandna pajjiż mogħni tista’ tgħid b’kollox. Għandna pajjiż li għandu potenzjal, li forsi parti minnu ġie sfruttat, imma għad hemm ħafna aktar x’jiġi sfruttat. Lil dawn l-imprendituri barranin li jiġu b’ħeġġa kbira biex jinvestu f’Malta, kultant jirnexxielna ngerrxuhom b’nuqqas mhux ta’ politika jew ta’ policy tajba, għaliex ħafna drabi l-policy tkun hemm, imma bil-mod kif istituzzjonijiet maħluqin minn dik il-policy ma jaqblux ma’ xulxin fil-ħin jew ma jagħtux lill-investitur dak li għandu bżonn f’ħin reali biex hu, apparti milli jkompli jsaħħaħ l-investiment tiegħu f’dan il-pajjiż, iħajjar oħrajn biex jiġu jinvestu f’Malta.  

Dan l-aħħar kellna eżempju ta’ individwu li qed jipprova jiftaħ supermarket ġewwa Ħaż-Żebbuġ fejn kellu jirrikorri għall-pariri mingħand il-membri parlamentari lokali dwar kif se jagħmel biex ilaqqa’ flimkien il-bżonnijiet kollha biex dan ikun jista’ jiftaħ l-istabbiliment u jħaddem lin-nies. Dan meta suppost jeżisti l-one-stop-shop.  Jien nifraħ meta nisma’ lill-Ministru jsemmi l-one-stop-shop għax ngħid li fl-aħħar se naslu x’imkien f’dan il-pajjiż, għax min jitħajjar jinvesti, kemm barrani kif ukoll Malti, jista’ jirrikorri għal din l-istituzzjoni u jiġi ggwidat b’mod reali, b’mod ġust, jingħata l-permessi li jkollu bżonn fil-ħin u jekk ma jkunx għadu qiegħed in line ma’ dak li hemm bżonn biex jingħata dawn il-permessi, għallinqas jiġi ggwidat b’mod professjonali minn team professjonali.  Sfortunatament, minkejja l-kliem sabiħ, dan għadu ma jeżistix f’pajjiżna. Qed ikun hemm bosta investituri li jiġu hawnhekk u jsibu diffikultajiet kbar biex ilaqqgħu l-bżonnijiet tagħhom sabiex l-investimenti tagħhom ikunu jistgħu jrendu.  

Istituzzjoni oħra li nħoss li qiegħda xxekkel ferm l-investiment f’dan il-pajjiż hija l-MEPA. Jien għandi kull rispett għall-ħaddiema kollha tal-MEPA. Ħafna minnhom huma professjonali u jippruvaw jaqdu dmirhom, imma din l-istituzzjoni ġganteska ħolqot intriċċi u xkiel lilha nfisha u minflok qed tinkoraġġixxi investiment f’dan is-settur, qiegħda tiskoraġġih. Hawnhekk jiena se nagħti eżempju ħalli jekk hawn min qiegħed jismagħni jkun jista’ jieħu passi fuq dan li qed ngħid għall-ġid ta’ pajjiżna.  

Ikun hemm djar ta’ ċertu patrimonju Malti li aħna jirnexxielna niġbdu investiment dirett barrani fihom. Qed ikun hemm każijiet fejn għax sezzjoni tal-MEPA ddum ma tiġi in line jew ma tikkopera b’mod sħiħ ma’ parti oħra tal-MEPA, l-investitur jibqa’ b’xiber imnieħer, fis-sens li riżultat ta’ dan idum ma jingħata l-permess u għax idum ma jingħata l-permess, l-investiment li jkun għamel ma jkunx jista’ jibda jrendi. Għalkemm l-investitur partikolari ħafna drabi ma nitilfuhx għax ikun ħabb lil Malta u jibqa’ bl-interess li jinvesti f’pajjiżna, dak l-istess investitur, lil sieħbu li jkun qed jitħajjar biex ukoll jinvesti f’Malta, jispiċċa biex ikollu jgħidlu l-verità tal-esperjenzi li jkun għadda minnhom u minħabba f’hekk qed nitilfu ħafna investiment barrani. Dawn in-nuqqasijiet, li fil-fehma tiegħi huma nuqqasijiet amministrattivi, jistgħu u għandhom jiġu indirizzati.  

L-għajta taż-żewġ partiti, kemm tal-partit fil-gvern kif ukoll ta’ dak fl-oppożizzjoni hija li noħolqu x-xogħol, għax biex inkabbru l-ekonomija f’dan il-pajjiż irridu noħolqu x-xogħol. Mela jekk aħna verament irridu noħolqu x-xogħol, ma rridux inħallu xkiel għal min irid u qed jipprova joħloq ix-xogħol  f’dan il-pajjiż. Irridu naraw li l-policies li għandna u l-istituzzjonijiet li ħloqna jkunu qegħdin jiffunzjonaw biex mhux biss bil-kitba imma fir-realtà jkunu qed jagħtu r-riżultati li jkunu nħolqu għalihom.  

Kumment ieħor li nisma’ mingħand in-nies, partikolarment il-ġenerazzjoni żagħżugħa, dwar x’jingħad mill-politiċi kemm f’dan il-Parlament kif ukoll barra, hija li xebgħu jisimgħu lil dak li jkun jiġġustifika l-affarijiet mhux daqstant sbieħ li ngħaddu minnhom fil-preżent billi jgħid li fil-passat konna agħar. U meta toqgħod taħseb ftit tispiċċa tgħid li għandhom raġun. Il-potenzjal li aħna jkollna preżent tajjeb u aħjar għandna nindukrawh u nieħdu dak li nistgħu minnu to the full, mhux noqogħdu niġġustifikaw għax fil-passat kellna ħafna qtugħ ta’ dawl u ġieli ma kellniex ilma mill-vit.   
Dak li kien jeżisti f’dan il-pajjiż 25 jew 30 sena ilu ma jiġġustifikax  il-possibilità li qed inħabbtu wiċċna magħha llum li fil-pajjiż ikollna outages għax ma jkunx sar ippjanar serju, jew inkella anke jekk ikun sar l-ippjanar, ma jkunx ġie implimentat fil-ħin u kif suppost. U meta nsemmi l-kelma “implimentazzjoni” bilfors ikolli ngħaddi għal kumment ieħor li direttament jew indirettament għandu x’jaqsam ma’ dak li għedna llum u għandu x’jaqsam ukoll mal-proġetti kollha li qed naraw iseħħu fil-pajjiż.  

Mr Speaker, f’pajjiżna naraw proġetti li jinbdew imma mbagħad fl-implimentation stage nibdew naraw iż-żmien jitwal b’mod irraġjonevoli a skapitu ta’ residenti, ta’ sewwieqa u ta’ kulmin jagħmel użu minn dak is-servizz li jkun qed jiġi magħluq jew irranġat. Jien nemmen li llum, fl-2012, għandna nindirizzaw dawn il-problemi u naraw kif nagħmlu biex dak li aħna noħolmu għal dan il-pajjiż inwettquh, inwettquh sew u in real time.   

Feeling ieħor li qed inħoss meta nidħol fid-djar tan-nies – fejn ħafna drabi tkun l-omm li tilqgħek – huwa l-istat ta’ stress kbir li qed jgħixu fih ħafna ommijiet.   Jien naħseb li min qiegħed jismagħni jaqbel miegħi meta ngħid li jekk aħna rridu noħolqu xi forma ta’ futur għal dan il-pajjiż irridu nieħdu ħsieb lill-ommijiet għax huma l-ommijiet li as we speak qed iwelldu u jindukraw il-futur. Huma l-ommijiet li qegħdin ikabbru, idaħħlu l-ideat u jwieżnu lil dawk li għada pitgħada se jerfgħu l-piż ta’ dan il-pajjiż. Inħoss li l-ommijiet f’dan il-pajjiż, m’iniex se nuża l-kelma “imkasbra” għax naħseb hija kelma iebsa ħafna, imma m’aħniex qed nagħtuhom importanza biżżejjed. Ħafna ommijiet li jaħdmu qed ibatu doppjament għax iridu jagħmlu x-xogħol tad-dar, ħafna drabi waħedhom anke jekk ma jkunux single mother, u jridu wkoll jerfgħu l-piż tax-xogħol barra mid-dar. 

Problema kbira hi minħabba li fil-postijiet tax-xogħol, kemm fis-servizz pubbliku kif ukoll fil-privat ma tantx jeżistu l-flexitime, il-job sharing u mezzi oħra fejn l-omm tkun tista’ tlaħħaq b’mod aktar reali kemm mal-familja kif ukoll max-xogħol. Biex ikollha dik il-flexibility u dak il-ħin li hi tkun tista’ tqatta’ mal-familja, ħafna drabi dak li jkun irid jaċċetta kundizzjonijiet li ma jkunux jixirqu.  Ħafna drabi dawn in-nisa jkollhom jaċċettaw ħlas u ħinijiet li ma jixirqux, anke tip ta’ shifts fejn kif jaqbżu l-ammont ta’ sigħat ta’ part-time jaqilbuhom ma’ kumpanija oħra ħalli jew ma jiġux tal-post jew ma jiġux mitqiesa full time. Dan ma jsirx lill-ommijiet biss imma jsir lill-missirijiet ukoll, però ridt nagħmel aċċenn partikolarment fuq l-ommijiet għax huma dawn li qed ibatu doppjament għax għal ħafna minna, meta mmorru d-dar, il-ġurnata tkun għadha se tibda għax inkunu rridu naħsbu għall-bżonnijiet tal-familja, nagħmlu xi load ħwejjeġ, insajru, nisbarazzaw, nippreparaw lit-tfal għall-ġurnata ta’ wara u elf ħaġa oħra.  Allura meta jkun hemm kundizzjonijiet ta’ xogħol li ma tantx iħarsulhom saħħithom, kemm f’dak li huwa stress kif ukoll f’dik li hija s-saħħa fiżika, dawn l-ommijiet ibatu ferm.   Jiena nemmen li l-akbar aċċenn tal-gvernijiet, kemm preżenti kif ukoll futuri, għandu jkun li l-ommijiet, kemm dawk li jaħdmu kif ukoll dawk li jkunu d-dar, jingħataw ir-rispett u jinħolqu strutturi fil-pajjiż fejn ikun hemm sapport ta’ veru għall-ommijiet li jkunu qed jaħdmu.  

Meta  nsemmi l-ommijiet niftakar ukoll f’dawk in-nisa li, għal ċirkostanzi differenti, jispiċċaw ommijiet ħafna u ħafna aktar kmieni milli hu mistenni fil-ħajja. Jien niskanta kif l-iskejjel, fejn għandna l-catchment tat-tfal minn ċkunithom, qed tonqos il-frekwenza li jitgħallmu l-personal and social development.  Fil-fatt bqajt skantata meta xi ħadd ġibidli l-attenzjoni dan l-aħħar li ħafna mill-gradwati fil-PSD li spiċċaw l-università dan l-aħħar ma ġewx impjegati mill-Gvern. Meta għandna dawk l-iskejjel kollha tal-Gvern naħseb – u ċert li ħafna minn dawk li qegħdin jisimgħuni jaqblu miegħi – li huwa importanti ħafna r li jkollna PSD skills aktar tajbin fit-tfal tagħna milli li jkunu bravi fil-matematika, fl-Ingliż, fil-Malti, fix-xjenza u fis-suġġetti l-oħra.  

Irrid ngħid li f’dawn l-aħħar snin rajna investiment f’ħafna aġenziji li ħafna minnhom għandhom isem sabiħ li taw frott, imma meta tixtarr tinduna kemm hemm nuqqas fihom u nsemmi bħala eżempju l-Aġenzija Appoġġ.  In-nies li jaħdmu f’din l-aġenzija huma kollha nies dedikati, ippreparati u kwalifikati imma m’għandhomx l-istruttura u l-backup neċessarji biex huma jkunu jistgħu jaqdu dmirhom mingħajr ma jispiċċaw social cases huma stess psikoloġikament.  Mhux biss mhux qed isir investiment biżżejjed f’dawn l-istituzzjonijiet, però jiena mmur oltre minn hekk u ngħid li dawn l-istituzzjonijiet ikollna bżonn ninvestu inqas fihom kieku aħna mmorru għall-għerq tal-problema minn meta jkollna t-tfal fil-klassijiet tan-nuna. Tfal li ġejjin minn familji li forsi m’għandhomx it-tagħlim neċessarju biex jiżviluppaw personalità u ċerti skills u allura mhux qed jingħataw dak it-taħriġ naturali fil-familja, għandhom jingħataw dak it-taħriġ l-iskola. U allura niskanta kif dawk li ggradwaw fil-PSD dan l-aħħar ma nħatfux mill-Gvern u ma tpoġġewx kollha fi skejjel fejn huma jkunu jistgħu jgħaddu lit-tfal tagħna dak li jkunu tgħallmu huma. Jien nagħmel appell sħiħ biex dan is-settur, jiġifieri l-iżvilupp tat-tfal tagħna psikoloġikament, soċjalment u personali nagħtuh l-aċċenn neċessarju fl-iskejjel tagħna.  Huwa mod ieħor kif aħna naraw li jkollna ġenerazzjoni futura f’dan il-pajjiż li mhux biss tiflaħ għall-piżijiet li tkun se ġġorr biex iżżomm dan il-pajjiż għaddej, imma li tkun tista’ tagħmel dan bi preparazzjoni ħalli l-ġenerazzjonijiet li ġejjin jekk jista’ jkun, ikunu aħjar minna.  Imma issa ħalli ngħaddi għal xi kummenti oħra li xtaqt nagħmel anke saħansitra fuq dak li smajna llejla.  

Mr Speaker, ippjanar fit-tul u investiment f’waqtu  jista’ jiffranka ħafna inkwiet lil dan il-pajjiż li huwa magħmul min-nies u mhux biss mill-ġebel.  Investiment fil-ħin u ppjanar li jimxi miegħu li jkun magħmul fi stadji li jkunu maħsuba u ‘l bogħod minn dak li titlob l-esiġenza biex inti tirbaħ elezzjoni waħda jew oħra naħseb li kien ikun ħafna iktar effettiv biex illum ma konniex insibu rwieħna f’sitwazzjoni fejn aħna se jkollna nerġgħu nqabbdu power station li suppost ilna li għalaqna mill-1993. L-iktar fattur li ma jissemmiex imma li fil-fehma tiegħi huwa l-iktar wieħed importanti u li ma jistax jinxtara bil-flus – għalkemm il-Gvern qed jinvesti wkoll ħafna f’dak is-settur – huwa s-saħħa tal-bniedem.  Aħna nitkellmu fuq kemm se nħallsu multi għax se naqbżu l-emissjonijiet permessi lilna mill-Unjoni Ewropea, però jien  nistaqsi kif se nikkwantifikaw dik id-dieqa, dak l-uġigħ ta’ dik l-omm li qed tbati minn breast cancer, speċjalment f’età żgħira u taf li mhux se tkun hemm biex tindokra lil uliedha.  Kif se nikkwantifikaw il-mard li qed isofri minnu l-poplu Malti u se jsofri aktar minnu f’dawn ix-xhur li ġejjin kawża tal-emissjonijiet li se jkollna nerġgħu nibilgħu għax se jkollna nerġgħu nużaw il-power station tal-Marsa? Il-Ministru qal sew li dan kien inċident li ħadd ma xtaqu, ħadd ma riedu u ħadd ma seta’ jipprevenih, però kieku nvestejna f’sorsi ta’ enerġija alternattiva ferm aktar milli għamilna, forsi minn tmien generators li għandna l-Marsa konna nixegħlu tnejn jew tlieta. L-ippjanar f’dan il-pajjiż ma sarx bis-serjetà u jiena nħeġġeġ biex kemm jista’ ikun minn issa ‘l quddiem naħsbu daqsxejn aktar fit-tul u naħsbu, ikun min ikun fil-gvern, biex id-deċiżjonijiet u l-ippjanar tagħna nagħmluhom ‘il fuq mill-implikazzjonijiet ta’ elezzjoni li tkun wara l-bieb jew li aħna naħsbu li se nikkompromettu bid-deċiżjonijiet tagħna.  Id-deċiżjonijiet u l-ippjanar tagħna għandhom ikunu dejjem u qabel kollox fl-interess nazzjonali.   Grazzi, Mr Speaker.

MR SPEAKER:  Grazzi.   Sar il-ħin.  Il-Kamra hija aġġornata għal għada t-Tlieta 23 ta’ Ottubru, 2012 fis-6:00 p.m. bl-aġenda kif komunikata mill-Ministru.

Fid-9:30 p.m. il-Kamra aġġornat mingħajr ma saret il-mistoqsija.


MISTOQSIJIET GĦAL TWEĠIBIET ORALI MWIEĠBA BIL-MIKTUB

MINISTERU GĦAR-RIŻORSI U AFFARIJIET RURALI - DIRECT ORDERS
36725. L-ONOR. NOEL FARRUGIA  staqsa lill-Ministru għar-Riżorsi u Affarijiet Rurali: Jista’ l-Ministru jgħid kemm-il direct order ingħatat matul l-ewwel għaxar xhur ta’ din is-sena mill-Ministeru u d-dekasteru tiegħu inkluż dipartimenti u entitajiet li jaqgħu taħt l-uffiċċju tiegħu?  Jista’ jgħid kemm kienet iċ-ċifra ta’ flus globali?

ONOR. GEORGE PULLICINO:  Ninforma lill-Onor. Interpellant li d-dokument li juri d-direct orders bejn l-ewwel ta’ Jannar 2012 u l-aħħar ta’ Settembru li għadda tpoġġa fuq il-Mejda tal-Kamra waqt il-ħin tat-Tqegħid ta’ Karti. 

Dawn id-direct orders ġew mogħtija wara l-approvazzjoni tas-Segretarju Permanenti f’dan il-Ministeru u proċessati skont ir-regolamenti finanzjarji tal-Gvern.

MINISTERU TAL-INTERN - DIRECT ORDERS
36726. L-ONOR. NOEL FARRUGIA  staqsa lill-Ministru tal-Intern: Jista’ l-Prim Ministru jgħid kemm-il direct order ingħatat matul l-ewwel għaxar xhur ta’ din is-sena mill-Ministeru u d-dekasteru tiegħu, inkluż dipartimenti u entitajiet li jaqgħu taħt l-uffiċċju tiegħu?  Jista’ jgħid kemm kienet iċ-ċifra ta’ flus globali?

ONOR. LAWRENCE GONZI:  Ninsab infurmat li din l-informazzjoni għadha qed tinġabar u se tingħata tweġiba f’xi seduta oħra

TRANSPORT MALTA - XOGĦLIJIET F’TOROQ ARTERJALI U DISTRIBUTORJI

36750. L-ONOR. CHARLES BUHAGIAR  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jwieġeb mistoqsija parlamentari 36573 u jgħid kemm intefqu flus fuq xogħlijiet fuq toroq arterjali u distributorji matul din is-sena sal-lum, kull triq separatament?

ONOR. AUSTIN GATT:  Ninforma lill-Onor. Interpellant li r-risposta tingħata f’xi seduta oħra.

AREAS LI DDAĦĦLU FL-ISKEMI TAL-BINI

36769. L-ONOR. CHARLES BUHAGIAR  staqsa lill-Ministru għat-Turiżmu, l-Ambjent u l-Kultura: Jista’ l-Ministru jwieġeb mistoqsija parlamentari 36576 u jagħti update dwar liema areas li ddaħħlu fl-iskemi tal-bini permezz tan-nationalization sal-lum ġew approvati mill-Ministru?  B’liema mod ġew approvati?  X’sar mill-areas l-oħra llum? 

ONOR. MARIO DE MARCO:  L-informazzjoni għadha qed tinġabar u tweġiba tingħata f’xi seduta oħra.

PROĠETT TAL-BAĊIR NRU. 1

36770. L-ONOR. CHARLES BUHAGIAR  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jwieġeb mistoqsija parlamentari 36579 u jgħid x’inhu l-persentaġġ ta’ xogħol li tlesta sal-lum fil-proġett tal-Baċir Nru.1?  Meta hu maħsub li se jitlesta x-xogħol kollu fuq dan il-proġett?

ONOR. AUSTIN GATT:  Ninsab infurmat li l-persentaġġ ta’ xogħol li tlesta sal-lum fuq il-fażijiet kollha tal-proġett msemmi huwa ta’ madwar 33%.  Dan mistenni li jkun lest għal Lulju 2013, dejjem jekk ma jinqala’ xejn imprevist.

MCP LTD - KOPJA TAL-PERMESS

36777. L-ONOR. CHARLES BUHAGIAR  staqsa lill-Ministru għat-Turiżmu, l-Ambjent u l-Kultura: Jista’ l-Ministru jpoġġi fuq il-Mejda tal-Kamra kopja tal-permess tal-MCP Car Park PA 3474/93?

ONOR. MARIO DE MARCO:  L-informazzjoni għadha qed tinġabar u tweġiba tingħata f’xi seduta oħra.
VALLETTA - PAVIMENTAR

36785. L-ONOR. CHARLES BUHAGIAR  staqsa lill-Ministru għar-Riżorsi u Affarijiet Rurali: Jista’ l-Ministru jara x’miżuri jistgħu jittieħdu biex il-pavimentar ġdid li qiegħed isir il-Belt ma jibqax jiġi mtebba’ biż-żejt tal-vetturi li jgħaddu minn fuqu?

ONOR. GEORGE PULLICINO:  Nitlob lill-Onor. Interpellant jagħmel din il-mistoqsija lill-Ministru responsabbli mit-trasport.

MEPA - IPPROĊESSAR TA’ APPLIKAZZJONIJIET

36786. L-ONOR. CHARLES BUHAGIAR  staqsa lill-Ministru għat-Turiżmu, l-Ambjent u l-Kultura: Jista’ l-Ministru jgħid x’inhi r-raġuni għala l-ipproċessar tal-applikazzjonijiet skont l-iskema li għadha kif inħarġet mill-Awtorità ta’ Malta dwar l-Ambjent u l-Ippjanar għal binjiet mhux konformi mal-liġijiet tas-sanità mhux qegħdin isiru mill-uffiċjali tas-sanità iżda minn persuni li ftit għandhom esperjenza fit-tħaddim tar-regolamenti sanitarji?

ONOR. MARIO DE MARCO: Ninforma lill-Onor. Interpellant li l-informazzjoni għadha qed tinġabar u tweġiba se tingħata f’xi seduta oħra.
INĊINERATUR BIL-ĦSARA

36793. L-ONOR. ANTHONY AGIUS DECELIS  staqsa lill-Ministru għar-Riżorsi u Affarijiet Rurali: Jista’ l-Ministru jgħid kemm dam l-inċineratur bil-ħsara matul ix-xhur ta’ Jannar, Frar, Marzu, April, Mejju, Ġunju, Lulju, Awwissu u Settembru 2012?

ONOR. GEORGE PULLICINO:  Ninforma lill-Onor. Interpellant li l-okkorrenza ta’ waqfien ħtija ta’ ħsara kienet darba waħda biss fix-xahar ta’ Awwissu fejn allura ttieħdet l-opportunità biex isir ukoll il-mautenzjoni ta’ rutina b’waqfien totali ta’ 15-il ġurnata.

INĊINERATUR BIL-ĦSARA

36794. L-ONOR. ANTHONY AGIUS DECELIS  staqsa lill-Ministru għar-Riżorsi u Affarijiet Rurali: Jista’ l-Ministru jgħid kif ġie mmaniġġjat il-materjal li s-soltu kien jinħaraq fl-inċineratur sakemm dan kien bil-ħsara?

ONOR. GEORGE PULLICINO:  Ninforma lill-Onor. Interpellant li kif jiġri kull meta l-inċineratur jitwaqqaf, l-iskart tal-annimali jiġi pproċessat u mqiegħed ġo kontenituri li jiġu ffriżati.  L-istess proċess ikun applikat għall-iskart tal-isptarijiet.

KTEJJEB - ‘BENEFIĊĊJI GĦALIK.’

36796. L-ONOR. ANTHONY AGIUS DECELIS  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid kemm ġiet l-ispiża fuq it-tfassil, printing u distribuzzjoni tal-ktejjeb ‘Benefiċċji għalik...’ tas-sigutrà soċjali li tqassmu fid-djar Maltin matul ix-xahar ta’ Settembru 2012?

ONOR. CHRIS SAID:  Ninforma lill-Onor. Interpellant li t-tfassil tal-ktejjeb imsemmija sar internament minn impjegati tad-Dipartiment tas-Sigurtà Soċjali.  Inżid ninfurmah ukoll li l-ispiża tal-istampar kienet ta’ €12,495.00 (inkluż il-VAT) waqt li d-distribuzzjoni swiet €3,824.37 (inkluż il-VAT).

QASAM TAS-SAĦĦA: UŻU TA’ KLINIĊI PRIVATI BIEX TITNAQQAS IL-WAITING LIST

36797. L-ONOR. ANTHONY AGIUS DECELIS  staqsa lill-Ministru tas-Saħħa, l-Anzjani u l-Kura fil-Komunità: Jista’ l-Ministru jgħid f’liema oqsma hemm il-ħsieb li jsir ftehim mas-settur tas-saħħa privat sabiex ikunu jistgħu jiġu operati pazjenti li bħalissa qegħdin fuq il-waiting list?  Kemm hija s-somma li se tkun iddedikata għal dan ir-rigward u hemm xi ħsieb li jsiru operazzjonijiet fil-privat minħabba u permezz ta’ dan il-ftehim?

ONOR. JOSEPH CASSAR:  Infurmat li hemm il-ħsieb li fil-qasam tad-day surgery, fejn l-intervent kirurġiku jsir matul il-ġurnata u l-pazjent ikun jista’ jintbagħat id-dar dakinhar stess, tiġi kkunsidrata l-possibbiltà li jinfirex il-ftehim eżistenti bħal tal-katarretti u l-artroskopija tal-irkoppa, li diġà qegħdin isiru, mas-settur tas-saħħa privat sabiex ikunu jistgħu jiġu operati pazjenti li bħalissa qegħdin fuq il-waiting list.

Is-somma li hi ddedikata għal dan ir-rigward hi meħuda mill-estimi tal-Vot Rikurrenti Programmes and Initiatives, speċificament il-vot magħruf bħala: Waiting Lists for Medical Services (Outsourcing) li għas-sena 2012 ammonta għal €2,500,000. 

BIDNIJA - XOGĦLIJIET FI TRIQ

36826. L-ONOR. ANTHONY AGIUS DECELIS  staqsa lill-Ministru għar-Riżorsi u Affarijiet Rurali: Jista’ l-Ministru jieħu azzjoni sabiex fit-triq tal-Bidnija, int u dieħel mill-Mosta għall-Bidnija, isiru x-xogħlijiet neċessarji sabiex l-ilma ma jeqlibx għal ġewwa r-raba imma jiġi gwidat għall-Wied Għajn Mula? 

ONOR. GEORGE PULLICINO:  Nirreferi lill-Onor. Interpellant li se jintbagħtu persuni inkarigati sabiex issir spezzjoni fuq il-post imsemmi.

PREZZIJIET TA' MEDIĊINI MRAĦĦSA

36926. L-ONOR. ANTHONY AGIUS DECELIS  staqsa lill-Ministru għall-Kompetizzjoni Ġusta, Negozji Żgħar u Konsumatur: Jista’ l-Ministru jwieġeb mistoqsija parlamentari 36504 li oriġinarjament saret lill-Ministru tas-Saħħa, l-Anzjani u l-Kura fil-Komunità u li issa ġiet riferuta lilu u jpoġġi fuq il-Mejda tal-Kamra l-prezzijiet tal-mediċini, li ġew imraħħsa fil-prezz fl-aħħar lista ppubblikata hawn Malta fid-19 ta’ Settembru 2012?  Kif qegħdin jinbiegħu f’dawn il-pajjiżi membri tal-Unjoni Ewropea: Portugall, Spanja, Sqallija/Italja, Greċja u Polonja?

ONOR. JASON AZZOPARDI:  Il-lista tal-mediċini li roħsu kif ġew imħabbra fid-19 ta’ Settembru 2012, bil-prezzijiet kif jinbiegħu fil-Portugall, fi Spanja u fl-Italja, tpoġġiet fuq il-Mejda tal-Kamra waqt il-ħin tat-Tqegħid ta’ Karti.

Billi l-Greċja u l-Polonja ma jintużawx bħala pajjiżi ta’ riferenza fil-mekkaniżmu tat-tqabbil tal-prezzijiet, l-Awtorità għall-Kompetizzjoni u għall-Affarijiet tal-Konsumatur m’għandhiex lista bil-prezzijiet f’dawn il-pajjiżi.

Ministeru għall-Infrastruttura, Trasport u Komunikazzjoni - safar

36990. L-ONOR. JOE MIZZI  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jagħti lista tas-safar kollu li sar fid-dekasteru tiegħu u l-entitajiet li jaqgħu taħtu mis-sena 2009 sal-lum?  Għal kull safra jista’ jgħid min kienet/kienu l-persuna/i li pparteċipaw, il-pożizzjoni tal-persuna, dekasteru/dipartiment, l-iskop, destinazzjoni, kemm ħadu allowance kull persuna, spejjeż oħra relatati mal-vjaġġ, jekk il-vjaġġ hux relatat ma’ working group/training/project meeting relatat mal-Unjoni Ewropea u jekk il-lukanda kenitx imħallsa minn qabel?  Jista’ jgħid jekk kienx hemm breakfast imħallas minn qabel u jekk kienx hemm lunch/dinner imħallas minn qabel, jekk hux reimbursed mill-Unjoni Ewropea filwaqt li jindika wkoll kemm damet is-safra?  Jista’ l-Ministru jagħti lista għal kull individwu li siefer fuq xogħol uffiċjali?  Jista’ jindika t-total ta’ allowance li ħa flimkien mat-total ta’ ġranet li kien fuq safar?  Jista’ jagħti din l-informazzjoni għal kull sena mis-sena 2009 sal-lum?

ONOR. AUSTIN GATT:  Ninforma lill-Onor. Interpellant li r-risposta tingħata f’xi seduta oħra.

ARRIVA - PAGAMENTI

36991. L-ONOR. JOE MIZZI  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jagħti breakdown ta’ pagamenti li tħallsu lil Arriva mis-sena 2011 sal-lum filwaqt li jagħti deskrizzjoni tal-pagament, id-data tal-invoice, invoice number, id-data tal-pagament u l-ammont li tħallas?  Jista’ l-Ministru jagħti breakdown ta’ flus li tħallsu lil Arriva li huma over and above dak li hemm indikat fil-kuntratt filwaqt li jagħti deskrizzjioni tal-pagament, id-data tal-invoice, invoice number, id-data tal-pagament, il-persuna li approvat il-pagament u l-ammont li tħallas filwaqt li jindika wkoll l-ammont li l-Arriva huwa kontrattwat li jitħallsu kull sena u x’inhu l-ammont ipproġettat li jitħallas fis-sentejn li ġejjin?

ONOR. AUSTIN GATT:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.

VALLETTA - TRIQ MARSAMXETT - SHELTER GĦAŻ-ŻWIEMEL

36992. L-ONOR. JOE MIZZI  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jgħid għaliex ix-shelter għaż-żwiemel li sar fi Triq Marsamxett, Valletta, għadu mhux jintuża għal dan il-għan?  X’qed iżomm milli jsir dan?  Min hu responsabbli sabiex jara li dan ix-shelter jintuża kif imwiegħed?

ONOR. AUSTIN GATT:  Ninsab infurmat li x-xelter għaż-żwiemel li tqiegħed fi Triq Marsamxett, Valletta, huwa wieħed minn numru ta’ xelters li qed jinbnew madwar il-Belt Valletta u nħawi oħra madwar Malta fejn il-karozzini għandhom stands jew vened awtorizzati minn fejn joperaw.  L-għan ewlieni ta’ dawn ix-xelters huwa sabiex jiġi provdut kenn mix-xemx u xorb għaż-żwiemel waqt il-ħidma tagħhom u dawn saru wara numru ta’ talbiet u wara konsultazzjoni sħiħa mar-rappreżentanti tal-operaturi tal-karozzini kif ukoll mal-għaqdiet favur id-drittijiet tal-annimali.

Għalkemm fil-preżent m’hemm ebda provediment fir-regolamenti li jaqgħu taħt dan id-dekasteru li jobbliga lill-kuċċiera tal-karozzini sabiex dawn jagħmlu użu minn dawn ix-xelters, huwa mistenni li dawn ix-xelters jiġu użati mill-kuċċiera, speċjalment meta wieħed iqis li kemm huma, kif ukoll l-għaqdiet favur id-drittijiet tal-annimali, kienu ilhom snin jilmentaw minn nuqqas ta’ xelters għaż-żwiemel. 

Madanakollu, l-awtorità mhix infurmata li x-xelter inkwestjoni mhux qed jintuża għall-għan imsemmi hawn fuq.

LIĊENZJI TAL-CATERING
36993. L-ONOR. JOE MIZZI  staqsa lill-Ministru għat-Turiżmu, l-Ambjent u l-Kultura: Jista’ l-Ministru jgħid għal kemm żmien jinżammu r-rekords jew data jew jekk jiġux deleted il-liċenzji li għandhom x’jaqsmu mal-catering (bars, snack bars, restaurants eċċ.)?  Huwa minnu li meta jitħallsu l-liċenzji awtomatikament din twaqqa’ ta’ qabilha u jista’ jgħid jekk dik li taqa’ jinżammux ir-rekords tagħha jew id-data?

ONOR. MARIO DE MARCO:  L-Awtorità Maltija għat-Turiżmu ma telimina l-ebda rekord jew data li għandha x’taqsam ma’ ħruġ ta’ kwalunkwe liċenzji.  Meta liċenzja tiġi mġedda, l-informazzjoni li tappartjeni l-istess liċenzja, bħal pereżempju kundizzjonijiet tal-liċenzja, mhux biss jibqgħu jinżammu bħala rekord iżda jidhru wkoll fuq il-liċenzja mġedda. 

MinistEru tal-Ġustizzja, Konsultazzjoni Pubblika u l-Familja - NEFQA FUQ SAFAR

37007. L-ONOR. JOE MIZZI  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid kemm kienet l-ispiża minfuqa minn dan il-Ministeru f’safar bejn Ġunju u Settembru tal-2012?  Jista’ jgħid liema kienu?

ONOR. CHRIS SAID:  Ninforma lill-Onor. Interpellant li l-informazzjoni mitluba hija s-segwenti:

Dipartiment Standards fil-Ħarsien Soċjali: nil
Kummissarju għall-Għaqdiet Volontarji: nil
MEUSAC: nil
MCESD: €1,676.05 ġewwa l-Belġjum

Kummissjoni Nazzjonali għal Promozzjoni tal-Ugwaljanza: €908 ġewwa l-Belġjum, il-Ġermanja u Ċipru 

Kummissjoni Nazzjonali Persuni b’Diżabiltà: €837.95 ġewwa l-Finlandja u Londra

Fondazzjoni għas-Servizzi tal-Ħarsien Soċjali: €1,262.06 ġewwa l-Belġjum, Dublin u Sofja

Awtorità tad-Djar: €3,560.74 ġewwa Londra

Dipartiment għar-Relazzjonijiet Industrijali: €60,539.24 għal sitt safriet ġewwa Brussell u Ġeneva (li tinkludi l-konferenza tal-ILO b’delegazzjonijiet tal-unions u employers)

Qrati tal-Ġustizzja: €7,382.31 ġewwa Ruma, Strażburgu, Madrid, Belġjum, Vjenna, Tuneżija, Dublin u Varsavja

Kummissarju għat-Tfal: €9,013.67 ġewwa l-Belġjum, Tuneżija u Polonja

Sigurtà Soċjali: €50,383.69 ġewwa l-Belġjum, Strażburgu, Lussemburgu, Lisbona, Londra, Ċipru, Tuneżija, Budapest u Varsavja

GĦAMMIERI - SERVIZZI VETERINARJI

37027. L-ONOR. LEO BRINCAT  staqsa lill-Ministru għar-Riżorsi u Affarijiet Rurali: Jista’ l-Ministru jgħid jekk huwiex minnu li l-Gvern, meta jkollu bżonn użu ta’ servizzi veterinarji, l-Għammieri jibgħat l-annimali konċernati fiċ-Ċentru San Franġisk?  Qatt ikkunsidra li jkollu veterinarji tal-post fl-Għammieri għall-istess għan?  Kemm hemm veterinarji kwalifikati b’kollox ma’ dipartimenti li jaqgħu taħt il-Ministeru tiegħu, speċjaliment il-biċċerija in partikulari? 

ONOR. GEORGE PULLICINO:  Ninforma lill-Onor. Interpellant li preżentement hemm 23 veterinarju impjegat mad-Direttorat tar-Regolament Veterinarju u dawn huma kollha allokati fuq xogħol regolatorju li jkopri s-saħħa tal-annimali u t-trattament xieraq, is-sigurtà tal-ikel u l-laboratorju.  In-numru ta’ annimali li hemm l-Għammieri ma jiġġustifikax l-impjieg ta’ veterinarju full-time.  Min-naħa l-oħra nfakkar lill-Onor. Interpellant li l-Gvern fetaħ iċ-Ċentru San Frangisk fejn il-kuntratt mal-okkupant jobbligah li jagħti s-servizz meħtieġ b’xejn lill-klieb u qtates li A.W.D ikun ġabar mit-toroq bla sid u li jkunu mweġġa’.  Huma biss dawn l-annimali li jittieħdu għal kura ġo San Frangisk.  Barra minn hekk, veterinarju impjegat l-Għammieri speċifikament biex jagħti kura klinika lill-annimali hemmhekk jitlob investiment f’ħafna apparat li diġà jeżisti ġoċ-Ċentru San Frangisk.

ENEMALTA - QTUGĦ TA’ DAWL MINĦABBA ĦSARAT ikkawżati minn kuntratturi PRIVATI
37031. L-ONOR. LEO BRINCAT  staqsa lill-Ministru tal-Finanzi, l-Ekonomija u Investiment: Jista’ l-Ministru jgħid kemm kien hemm każijiet mis-sena 2008 sal-lum fejn kien hemm qtugħ tal-provvista tad-dawl f’għadd ta’ bliet u rħula Maltin dovuti għall-qtugħ ikkawżat minn ħsarat li saru fuq cables eċċ. minn kuntratturi privati?  X’passi ħadet il-Korporazzjoni Enemalta f’kull każ, u x’penali u jew multi ġew imposti?

ONOR. TONIO FENECH:  Nirreferi lill-Onor. Interpellant għat-tweġiba mogħtija għall-mistoqsija parlamentari 602W li kienet tirreferi għal ħsarat ikkawżati minn kuntratturi privati sal-aħħar ta’ Awwissu 2012.  Sadanittant matul ix-xahar ta’ Settembru kien hemm seba’ każijiet oħra fejn kuntratturi privati kkawżaw ħsara fuq il-cables tal-Korporazzjoni Enemalta.

F’dawn il-każi l-Korporazzjoni Enemalta timmulta lill kuntratturi il-valur tal-ħsara li tkun saret fuq il-cables.
ĊENTRU TAL-ONKOLOĠIJA - INFORMAZZJONI

37034. L-ONOR. LEO BRINCAT  staqsa lill-Ministru tas-Saħħa, l-Anzjani u l-Kura fil-Komunità: Jista’ l-Ministru jikkonferma jekk waħda mill-kundizzjonijiet oriġinali għall-bini taċ-Ċentru tal-Onkoloġija kienet li ma jistax isir tibdil fil-pjanta oriġinali?  Jista’ jikkonferma jekk bediex isir xi tibdil dwar dan?  Jista’ jikkonferma jekk il-bini huwiex se jsir minn kuntrattur b’esperjenza fil-bini ta’ sptarijiet?  Jekk iva, u l-għażla saret, x’esperjenza għandu?

ONOR. JOSEPH CASSAR:  L-informazzjoni tpopġġiet fuq il-Mejda tal-Kamra waqt il-ħin tat-Tqegħid ta’ Karti.
QASAM TAS-SAĦĦA - STUDJI DWAR SPTAR

37035. L-ONOR. LEO BRINCAT  staqsa lill-Ministru tas-Saħħa, l-Anzjani u l-Kura fil-Komunità: Jista’ l-Ministru jgħid xi studji saru mill-Gvern u minn persuni tekniċi u indipendenti dwar il-possibbiltà ta’ użu ta’ partijiet mill-Isptar San Luqa qabel ma ttieħdet id-deċiżjoni strateġika li jiġi akkwistat għall-użu ta’ sptar privat abbandunat bħall-Isptar St Philip?

ONOR. JOSEPH CASSAR:  L-informazzjoni mitluba għadha qed tinġabar.  Tweġiba tingħata f’xi seduta oħra.
EMENDI TA’ ISMIJIET F’DOKUMENTI PUBBLIĊI MALTIN

37036. L-ONOR. LEO BRINCAT  staqsa lill-Ministru tal-Intern: B’referenza għall-istqarrija riċenti dwar regolamenti ġodda dwar kif jistgħu jiġu emendati l-ismijiet f’dokumenti pubbliċi Maltin, jista’ l-Prim Ministru jgħid itteħditx kunsiderazzjoni tal-fatt li f’ħafna partijiet tal-Awstralja mhuwiex daqstant faċli li wieħed isib kummissarju li jagħti l-ġurament jekk dan ma jkunx xi konslu li għandu l-warrant ta’ commissioner for oaths?  Għaliex ma ssemmewx ukoll il-justice of the peace?  Għaliex il-Gvern qed jinsisti li t-traduzzjonijiet għandhom isiru biss fil-lingwa Ewropea?

ONOR. LAWRENCE GONZI:  Ninforma lill-Onor. Interpellant li l-liġi tapplika għall-atti kollha reġistrati fir-Reġistru Pubbliku ta’ Malta, jgħix fejn jgħix l-applikant.  Ninsab infurmat illi l-commissioners for oaths li jinsabu fil-Missions Maltin fl-Awstralja qed joffru dan is-servizz lil kull min jixtieq jissottometti applikazzjoni.  Madanakollu l-liġi ma teskludix li l-ġurament jittieħed quddiem justice of the peace jekk dan jista’ jagħti ġurament għax kulma titlob il-liġi hija talba sostnuta minn dikjarazzjoni maħlufa.

It-traduzzjonijiet għandhom isiru biss bil-lingwa Ewropea għax l-ismijijet Ewropej huma aktar familjari għal uffiċjali tar-Reġistru Pubbliku minn traduzzjonijiet ta’ ismijiet b’lingwi li jintużaw f’pajjiżi barra l-Ewropa.  Dan għaliex wieħed għandu japprezza li l-uffiċjali ma jistgħux ikunu familjari mal-lingwi u l-alfabeti kollha li jeżistu fid-dinja.  Permezz ta’ din il-limitazzjoni l-uffiċjali tar-Reġistru Pubbliku jkunu aktar ċerti li l-liġi qed tiġi osservata.

SPTAR ST PHILIP’S - KONTIJIET PENDENTI

37046. L-ONOR. LEO BRINCAT  staqsa lill-Ministru tal-Finanzi, l-Ekonomija u Investiment: Jista’ l-Ministru jikkonferma kemm kellu kontijiet pendenti xi jħallas l-Isptar St Philip’s lill-Gvern dwar national insurance contribution, dwar kontijiet tad-dawl u l-ilma, taxxi dovuti lill-Gvern u kull dħul ieħor dovut lill-Gvern separatament sa tmiem Settembru? 

ONOR. TONIO FENECH:  Ngħarraf lill-Onor. Interpellant illi tali informazzjoni ma tistax tingħata għaliex id-dipartimenti konċernati huma preklużi mil-liġi milli jagħtu informazzjoni bħal din.  Tajjeb ninforma lill-Onor. Interpellant illi, jekk hemm, dak kollu dovut se jitnaqqas mill-ewwel pagamenti dovuti skont il-kuntratt.  

BORMLA - TRIQ 8 TA’ DIĊEMBRU - DAWL

37050. L-ONOR. CHRIS AGIUS  staqsa lill-Ministru tal-Finanzi, l-Ekonomija u Investiment: Jista’ l-Ministru jara li jkun hemm dawl fi Triq 8 ta’ Diċembru, Bormla?

ONOR. TONIO FENECH:  Ninsab infurmat li r-responsabbiltà ta’ liema toroq residenzjali jiġu mdawla kienet għaddiet f’idejn il-kunsilli lokali u f’idejn Transport Malta fil-każ ta’ toroq arterjali.

Il-Korporazzjoni Enemalta ma rċeviet l-ebda talba minn dawn iż-żewġ entitajiet biex tigi stallata bozza fit-triq imsemmija mill-Onor. Interpellant.
BORMLA - TRIQ 8 TA’ DIĊEMBRU - DAWL

37051. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jara li l-pedestrian crossing li hemm fi Triq 8 ta’ Diċembru f’Bormla tkun imdawla?

ONOR. AUSTIN GATT:  Ninforma lill-Onor. Interpellant li l-materja msemmija ma taqax taħt ir-responsabbiltà tal-Ministeru tiegħi u għaldaqstant nitolbu jagħmel din il-mistoqsija lill-Ministru konċernat.

BORMLA - TRIQ L-IMMAKULATA - ARBLU TAD-DAWL

37052. L-ONOR. CHRIS AGIUS  staqsa lill-Ministru tal-Finanzi, l-Ekonomija u Investiment: Jista’ l-Ministru jara li titwaħħal bozza li tagħti lejn id-djar mal-arblu tad-dawl li hemm fi Triq l-Immakulata f’Bormla?

ONOR. TONIO FENECH: Ninsab infurmat illi r-responsabbiltà ta’ liema toroq residenzjali jiġu mdawla kienet għaddiet f’idejn il-kunsilli lokali u f’idejn Transport Malta fil-każ ta’ toroq arterjali.

Il-Korporazzjoni Enemalta ma rċeviet l-ebda talba minn dawn iż-żewġ entitajiet biex tiġi stallata bozza fit-triq imsemmija mill-Onor. Interpellant.
BORMLA - PJAZZA PAOLINO VASSALLO - XOGĦLIJIET

37053. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jgħid jekk Pjazza Paolino Vassallo, Bormla, hux se tkun lesta għall-festa tal-Immakulata Kunċizzjoni li taħbat fit-8 ta’ Diċembru?

ONOR. AUSTIN GATT:  Ninsab infurmat li x-xogħlijiet fiż-żona ta’ Pjazza Paolino Vassallo huma skedati li jibdew f’Jannar 2013 u huwa pjanat li jkunu lesti fiż-żmien tliet xhur, dejjem jekk ma jinqala’ xejn imprevist. 

BORMLA - TRIQ SAN ĠWANN - ĠNIEN

37054. L-ONOR. CHRIS AGIUS  staqsa lill-Ministru għar-Riżorsi u Affarijiet Rurali: Jista’ l-Ministru jgħid meta se jsir il-ġnien li suppost se jsir fi Triq San Ġwann, Bormla, quddiem il-klabb tal-Cospicua Rangers, liema ġnien ilu jiġi mwiegħed għal dawn l-aħħar għaxar snin?

ONOR. GEORGE PULLICINO:  Infakkar lill-Onor. Interpellant li x-xogħol imwiegħed ma sarx wara li l-uniku offerta mitfugħa għas-sejħa għall-offerti ta’ dan għall-proġett, wara li nħarget sejħa għall-offerti, daħlet kważi 40% ogħla mill-istima li kien ipprepara d-dipartiment apparti l-fatt li l-offerta ġiet effetivament ogħla mill-ammont aċċettabli minn dak permessibbli għal tender dipartimentali.  Għalhekk id-dipartiment konċernat ma kienx f’pożizzjoni li jalloka dan ix-xogħol. 

Infakkar ukoll li l-flus li kienu allokati abbażi tal-istima xorta se jiġu investiti ġewwa Bormla permezz ta’ proġett li se jitwettaq mill-Gvern Ċentrali u dan jikkonsisti fil-bdil tal-balavostri tat-taraġ ta’ quddiem il-knisja parrokkjali b’valur ta’ €77,000.  Dan ix-xogħol fuq il-balavostri tal-knisja qed isir ukoll fuq talba tal-istess Kunsill Lokali ta’ Bormla.

Sadanittant, jekk il-fondi jippermettu, il-proġett ta’ Triq San Ġwann xorta se jiġi kkonsidrat biex jiġi inkluż fil-programm tax-xogħol għas-sena d-dieħla.

GĦAQDA PERSUNI NEQSIN MIS-SMIGĦ - PREMISES
37057. L-ONOR. JUSTYNE CARUANA  staqsiet lill-Ministru għall-Kompetizzjoni Ġusta, Negozji Żgħar u Konsumatur: Peress li l-Għaqda Persuni Neqsin mis-Smigħ ilha żmien titlob premises, jista’ l-Ministru jgħid fiex waslet din it-talba?

ONOR. JASON AZZOPARDI:  Ninforma lill-Onor. Interpellant illi d-Dipartiment Proprjetà tal-Gvern m’għandu l-ebda talba pendenti mill-Għaqda Persuni Neqsin mis-Smigħ għal xi premises.  Madanakollu ninforma lill-Onor. Interpellant li din l-għaqda diġà għandha fond tal-Gvern mikri lilha sa mill-1981 ġewwa Xatt Lascaris, Valletta.

AIR MALTA - INĠUSTIZZJI FIL-KONFRONT TA’ ĦADDIEM

37058. L-ONOR. ANĠLU FARRUGIA  staqsa lill-Ministru tal-Finanzi, l-Ekonomija u Investiment: Jista’ l-Ministru jgħid għaliex il-post ta’ executive tal-individwu, li d-dettalji dwaru qed jingħataw separatament, li sa ftit ilu kien jokkupa l-kariga ta’ executive distribution, fejn illum applika għal postijiet oħra, u wara 34 sena mal-kumpanija Air Malta fejn kważi kien ilu hemm minn mindu twieldet, spiċċa f’kamra ma jagħmel xejn u ma jitkellem ma ħadd?  Jista’ jgħid għaliex qed isiru dawn l-inġustizzji flagranti fl-Air Malta?  Se jieħu azzjoni biex jirrimedja dan?

ONOR. TONIO FENECH: Ninsab infurmat li bir-ristrutturar li sar u li qiegħed isir fl-Air Malta, din  il-pożizzjoni msemmija ma baqgħetx fis-seħħ u l-persuna kkonċernata ġiet mgħarrfa b’dan it-tibdil.  

Bħala riżultat ta’ dan, huwa applika għal numru ta’ pożizzjonijiet fi ħdan il-kumpanija u sfortunatament ma kienx ta’ suċċess fl-applikazzjonijiet tiegħu.

Għalhekk fil-jiem li ġejjin din il persuna se tingħata l-early retirement skont l-applikazzjoni tagħha
QASAM TAS-SAĦĦA -- IMPJEGATI TA’ NAZZJONALITÀ BARRANIJA

37063. L-ONOR. ANĠLU FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista’ l-Ministru jpoġġi fuq il-Mejda tal-Kamra d-dokument li juri kemm hemm impjegati ta’ nazzjonalità barranija, f’liema kariga jinsabu ingaġġati (kull kariga) u mil-liema sena ilhom ingaġġati fis-settur tas-saħħa?  Jista’ jipprovdi wkoll is-salarju annwali li qed jirċievu dawn l-impjegati?

ONOR. JOSEPH CASSAR:  Infurmat li hemm 352 impjegat ta’ nazzjonalità barranija mal-Ministeru għas-Saħħa, l-Anzjani u Kura fil-Komunità.  Dawn huma ingaġġati fil-karigi segwenti:

Basic Specialist Trainee 1

Basic Specialist Trainee 2

Consultant

Dental Technician

Enrolled Nurse

Expatriate Radiographer (Therapy)

Expatriate Radiotherapy Physicist

Expatriate Scientific Officer (Radiotherapy Physics)

Expatriate Scientific Officer (Radiotherapy)

Higher Specialist Trainee

House Officer

Medical Laboratory Technologist

Medical Officer

Midwife

Paramedic Aide

Physiotherapist

Radiographer

Resident Specialist

Senior Radiographer

Staff Nurse

Staff Nurse

Dawn ġew ingaġġati hekk:

1 fl-1978; 2 fl-1989; 1 fl-1992; 4 fl-1993; 3 fl-1994; 1 fl-1995; 1 fl-1996; 1 fl-1997; 3 fl-1998; 1 fl-1999; 2 fl-2000; 11 fl-2001; 6 fl-2002; 3 fl-2003; 2 fl-2005; 5 fl-2006; 15 fl-2007; 42 fl-2008; 19 fl-2009; 29 fl-2010; 91 fl-2011; 109 fl-2012.

Is-salarji tal-uffiċċjali kollha huma ekwivalenti għal dawk stipulati għall-gradi rispettivi jew għar-rati kuntrattwali approvati mill-Ministeru għall-Finanzi, l-Ekonomija u Investiment.

MEDIĊINI OUT OF STOCK
37064. L-ONOR. ANĠLU FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista’ l-Ministru jwieġeb mistoqsija parlamentari 29953 u jipprovdi lista dettaljata ta’ mediċini li kienu jinsabu out of stock mis-sena 2009 sa Ottubru 2011 u jgħid meta ġew supplied wara li kienu rapportati out of stock?  Jista’ jgħid kemm ilhom out of stock?  Jista’ jgħid jekk is-sistema ta’ stock management control bdietx taħdem?

ONOR. JOSEPH CASSAR:  L-informazzjoni tpoġġiet il-Mejda tal-Kamra waqt il-ħin tat-Tqegħid ta’ Karti.

APPLIKAZZJONI GĦAL RESERVED PARKING
37065. L-ONOR. RODERICK GALDES  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jgħid fiex wasal il-proċess tal-applikazzjoni għal reserved parking tal-persuna li d-dettalji dwarha qed jingħataw separatament?

ONOR. AUSTIN GATT:  Ma nħossx li għandi ngħaddi din l-informazzjoni personali sakemm ma jkollix il-kunsens tal-individwu konċernat.

PBS - KUNTRATTI TAX-XOGĦOL

37069. L-ONOR. JOE MIZZI  staqsa lill-Ministru tal-Edukazzjoni u x-Xogħol: Tista’ l-Ministru tgħid jekk il-kuntratti tax-xogħol lil nies li ġew ingaġġati mal-Public Broadcasting Services f’dawn l-aħħar xahrejn sarux konformi mal-liġijiet tax-xogħol, inkluż il-probationary periods?

ONOR. DOLORES CRISTINA:  Il-kuntratti tax-xogħol lil nies li ġew ingaġġati mal-Public Broadcasting Services f’dawn l-aħħar xahrejn saru konformi mal-liġijiet tax-xogħol, inkluż il-probationary periods.

QASAM TAS-SAĦĦA - TRAPJANTI FI SPTARIJIET FL-ITALJA

37074. L-ONOR. ALFRED SANT  staqsa lill-Ministru tas-Saħħa, l-Anzjani u l-Kura fil-Komunità: Jista’ l-Ministru jikkonferma li fl-aħħar snin kienet prattika regolari li organi umani li ma jistgħux jiġu trapjantati f’Malta jintbagħtu fi sptarijiet l-Italja biex ikunu jistgħu jiġu trapjantati hemm?  Jista’ jikkonferma li dan l-arranġament isir mingħajr ma teżisti xi forma ta’ reċiproċità min-naħa ta’ sptarijiet Taljani konċernati?  Fil-ftehim dwar saħħa negozajti mal-Italja, x’konsiderazzjoni ttieħdet ta’ x’qiegħed jiġri bejn iż-żewġ pajjiżi fil-qasam imsemmi?

ONOR. JOSEPH CASSAR:  Infurmat li kull organu li ngħata mill-familji Maltin wara l-mewt ta’ qrabathom li ma setgħux jiġu użati fuq pazjenti Maltin ma nħlewx u ġew offruti lill-Italja jew l-Ingilterra.  Fl-aħħar sena u nofs sar trattat bejn Malta u l-Italja kif ukoll bejn Malta u ċ-ċentru ta’ trapjanti fi Sqallija.  Dan it-trattat jipprovdi li kull Malti li għandu bżonn trapjant jista’ jiddaħħal fil-lista ta’ stennija ta’ Sqallija.

Taħt dan il-ftehim pazjenta Maltija ġiet trapjantata b’pulmun li ġie mogħti minn pazjent Taljan.  It-trapjant tal-pulmun kien l-ewwel darba li sar fuq pazjent Malti.

Qed tiġi mistħarrġa l-possibbiltà ta’ trapjant tal-frixa.

KORP TAL-PULZIJA - PREŻENZA FIT-TERMINAL TAL-ARRRIVA

37075. L-ONOR. ALFRED SANT  staqsa lill-Ministru tal-Intern: Jista’ l-Prim Ministru jgħarraf lill-Kamra jekk il-Pulizija żżommx preżenza fit-terminal ċentrali tal-Arriva barra l-Belt?  Jaf bi lmenti li qed ikun hemm każijiet ta’ fastidju/harassment u nuqqas ta’ sigurtà fir-rigward ta’ anzjani, turisti u nisa?  Jista’ jieħu ħsieb biex il-Pulizija tipprovdi preżenza regolari fit-terminal ħalli jinqatgħu dawn l-abbużi?

ONOR. LAWRENCE GONZI: Ninsab infurmat illi l-Pulizija tinvestiga kull rapport li jaslilha.  Infurmat ukoll li kien hemm żewġ rapporti fuq fastidju fit-terminal tal-buses, wieħed is-sena l-oħra u ieħor din is-sena.

Fiż-żewġ każijiet l-aggressur ma kienx magħruf.  Madankollu l-Pulizija tad-distrett tal-Belt, sew permezz tal-pulizija tal-beat kif ukoll il-pulizija tas-segwa, jagħmlu ronda regolari fit-terminal ċentrali tal-Arriva barra l-Belt kuljum.  In-numru ta’ pulizija jiżdied waqt attivitajiet tal-massa.  Il-preżenza tal-pulizija f’din iż-żona hija ta’ deterrent għal dawk il-persuni li jistgħu jagħtu lok għal abbuż u tagħmel sorveljanza f’din iż-żona wkoll sabiex tassigura li tinżamm il-paċi pubblika u bon ordni.

Barra dan, minħabba l-konġestjonijiet tat-traffiku li jkun hemm ħdejn it-traffic lights ta’ fejn il-monument tal-Indipendenza, il-pulizija mit-taqsima tat-traffiku li ġeneralment ikun fil-vagun ġewwa Putirjal qed jiġi ddettaljat hawnhekk (ħdejn it-traffic lights) sabiex jgħin fl-immaniġġjar tat-traffiku.
TALBA GĦAL SERVIZZ TA’ KONNESSJONI TAD-DRENAĠĠ

37082. L-ONOR. JUSTYNE CARUANA  staqsiet lill-Ministru tal-Finanzi, l-Ekonomija u Investiment: Peress li r-residenza, li d-dettalji tagħha qed jintbagħtu separatament, għadha mingħajr servizz ta’ konnessjoni tad-drenaġġ u għadha bil-fossa, jista’ l-Ministru jara x’hemm bżonn isir biex dan is-servizz jibqa’ jingħata?

ONOR. TONIO FENECH: Ninsab infurmat li mill-investigazzjoni li saret jirriżulta li l-imsemmija residenza ma tistax tqabbad mas-sistema eżistenti tad-drenaġġ.  Dan minħabba li l-pendil tal-isqaq huwa wieħed negattiv (bil-kontra) komparat mat-triq.  Din ir-residenza u oħrajn bla drenaġġ qegħdin fil-parti ta’ ġewwa fejn l-art titbaxxa.
TALBA BIEX TINBIDEL LSA

37095. L-ONOR. JUSTYNE CARUANA  staqsiet lill-Ministru tal-Edukazzjoni u x-Xogħol: Peress li l-istudent, li d-dettalji tiegħu qed jintbagħtu separatament, għandu bżonn li tinbidel l-LSA skont kif mitlub ukoll mill-awtortijiet tal-iskola minħabba l-ħteġijiet tat-tifel u peress li dan huwa każ urġenti, tista’ l-Ministru tara li din it-talba tiġi proċessata kemm jista’ jkun malajr?

ONOR. DOLORES CRISTINA:  Saru arranġamenti interni sabiex it-tifel imsemmi, f’ħinijiet partikolari, ikun jista’ jieħu l-għajnuna minn żewġ LSAs (learning support assistants).

AWTORITÀ TAD-DJAR - ITTRA

37096. L-ONOR. STEFAN BUONTEMPO  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid meta hu mistenni li l-Awtorità tad-Djar tirrispondi l-ittra li d-dettalji dwarha qed jingħataw separatament?

ONOR. CHRIS SAID:  Ninforma lill-Onor. Interpellant li l-applikazzjoni tal-applikanta inkwestjoni qiegħda tigi proċessata mal-applikazzjonijiet l-oħra għall-akkommodazzjoni alternattiva.  L-applikazzjoni se tingħata l-attenzjoni meħtieġa flimkien mal-applikazzjonijiet tal-istess kategorija. 

AWTORITÀ TAD-DJAR - APPLIKAZZJONI PENDENTI

37097. L-ONOR. STEFAN BUONTEMPO  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid fejn waslet l-applikazzjoni tal-persuna, li d-dettalji dwarha qed jintbagħtu separatament, li applikat għal waħda mill-iskemi tal-Awtorità tad-Djar? 

ONOR. CHRIS SAID:  Ninforma lill-Onor. Interpellant li l-applikazzjoni tal-persuna msemmija qed tigi proċessata.  L-Awtorità tad-Djar qed tiġbor informazzjoni dwar l-assi u d-dħul tal-applikanta sabiex jiġi stabbilit jekk tikkwalifikax taħt il-kundizzjonijiet tal-iskema u kemm huwa l-persentaġġ tal-għajnuna li tikkwalifika għalih.  

AWTORITÀ TAD-DJAR - APPLIKAZZJONI PENDENTI

37098. L-ONOR. STEFAN BUONTEMPO  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid fejn waslet l-applikazzjoni tal-persuna li d-dettalji dwarha qed jintbagħtu separatament  quddiem l-Awtorità tad-Djar peress li tgħix ma’ missierha f’post li b’kollox jgħixu fih 11-il ruħ?

ONOR. CHRIS SAID:  Ninforma lill-Onor. Interpellant li l-applikazzjoni tal-applikanta in kwestjoni qiegħda tiġi proċessata mal-applikazzjonijiet l-oħra għall-akkomodazzjoni alternattiva.  L-applikazzjoni se tingħata l-attenzjoni meħtieġa flimkien mal-applikazzjonijiet tal-istess kategorija. 

AWTORITÀ TAD-DJAR - APPLIKAZZJONI PENDENTI

37099. L-ONOR. JUSTYNE CARUANA  staqsiet lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid f’liema stadju waslet l-applikazzjoni li d-dettalji dwarha qed jingħataw separatament? 

ONOR. CHRIS SAID:  Ninforma lill-Onor. Interpellant li l-każ tas-sinjura msemmija se jidher quddiem l-Independent Revisory Board fi ħdan l-Awtorità tad-Djar sabiex jerġa’ jikkonsidra l-każ tagħha wara li hija appellat mid-deċiżjoni meħuda.

TALBA GĦAL POST ALTERNATTIV

37101. L-ONOR. STEFAN BUONTEMPO  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid fejn waslet it-talba tal-persuna, li d-dettalji dwarha qed jintbagħtu separatament, li għandha applikazzjoni quddiem l-Awtorità tad-Djar minħabba li tgħix f’post ikkundanat?

ONOR. CHRIS SAID:  Ninforma lill-Onor. Interpellant li l-applikanta inkwestjoni ġiet allokata post f’Jannar ta’ din is-sena ġewwa l-lokalità ta’ Ħal Kirkop liema post ġie rifjutat mill-applikanta stess.

INFORMAZZJONI DWAR KARIGA TA’ PERSUNA

37102. L-ONOR. ANĠLU FARRUGIA  staqsa lill-Prim Ministru: Jista’ l-Prim Ministru jagħti dettalji lil dan il-Parlament dwar x’inhija l-funzjoni tal-individwu, li d-dettalji dwaru qed jintbagħtu separatament, f’Kastilja u min huma n-nies u l-karigi tagħhom li għandu u li qed joperaw taħtu u x’inhuwa l-kuntratt li ngħataw?  Jista’ jpoġġi fuq il-Mejda tal-Kamra s-salarju annwali kemm tal-individwu indikat nnifsu kif ukoll tan-nies li hemm jaħdmu taħt id-direzzjoni tiegħu?

ONOR. LAWRENCE GONZI: Nirreferi lill-Onor. Interpellant għar-risposta li tajt għall-mistoqsija parlamentari 36744.

AWTORITÀ TAD-DJAR - POST IKKUNDANNAT

37103. L-ONOR. JEAN PIERRE FARRUGIA  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Minstru jgħid jekk l-Awtorità tad-Djar tapprezzax li binja kundannata, li d-dettalji dwarha qed jintbagħtu separatament, fejn għadhom jgħixu erba’ familji diġà kellha ħsarat konsiderevoli f’soqfa fil-maltemp fil-bidu ta’ Settembru?  Peress li s-sidien mhumiex jamministraw din il-binja u fi kwalunkwe każ il-ħsarat jiswew wisq biex jissewwew, jistgħu jiġu evakwati dawn il-familji mill-aktar fis possibbli biex tiġi evitata diżgrazzja f’din il-kerrejja?  

ONOR. CHRIS SAID:  Ninforma lill-Onor. Interpellant li l-Awtorità tad-Djar għandha biss applikazzjoni waħda minn dan l-indirizz.  Għaldaqstant il-familji l-oħra huma mitluba biex jirrikorru ġewwa t-taqsima tal-customer care fil-ħinijiet tal-ftuħ sabiex jew japplikaw għal akkomodazzjoni alternattiva jew jaraw xi skemi toffri l-Awtorità tad-Djar.  Il-binja li hija tal-privat u li kienet derekwiżizzjonata fid-19 ta’ Diċembru, 2007, u għalhekk m’għadhiex aktar amministrata mill-Gvern, hija mikrija mis-settur privat u l-Awtorità tad-Djar m’għamlet l-ebda spezzjoni.  Iżda skont rapport ta’ perit privat il-maġġor parti tal-ħsarat jinsabu fil-partijiet komuni minħabba nuqqas ta’ manutenzjoni. 

BORMLA - WAQFIEN TA’ XOGĦLIJIET 

37104. L-ONOR. STEFAN BUONTEMPO  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jgħid jekk huwiex minnu li l-proġett ta’ Bormla se jkollu jieqaf fuq fin-naħa tar-regatta peress li dawn għandhom is-soqfa kkundannati u li m’hemmx fondi għalihom?

ONOR. CHRIS SAID:  Ninforma lill-Onor. Interpellant sabiex jagħmel din il-mistoqsija lill-Ministru kkoncernat.

BORMLA - WAQFIEN TA’ XOGĦLIJIET 

37105. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jgħid x’inhi r-raġuni għala reġgħu waqfu x-xogħlijiet f’ Bormla?

ONOR. AUSTIN GATT:  Ninsab infurmat li x-xogħol ġie maqsum f’numru ta’ tenders li fi wħud minnhom diġà saru x-xogħlijiet, f’oħrajn it-tenders qed ikunu evalwati , fil-waqt li tenders oħra se jinħarġu fil-ġimgħat li ġejjin.

XIRI TAL-ISPTAR ST PHILIP’S 

37112. L-ONOR. CHARLES MANGION  staqsa lill-Prim Ministru: Jista’ l-Prim Ministru jwieġeb mistoqsija parlamentari 36911 li oriġinarjmanet saret lill-Ministru tas-Saħħa, l-Anzjani u l-Kura fil-Komunità u issa ġiet riferuta lilu u jagħti dettalji u jpoġġi fuq il-Mejda Kamra l-kuntratt li bih il-Gvern se jakkwista l-Isptar St Philip’s? 

ONOR. LAWRENCE GONZI:  Il-kuntratt mal-Isptar St Philip’s se jitqiegħed fuq il-Mejda tal-Kamra meta jiġi konkluż.
Ministru tal-Finanzi, l-Ekonomija u Investiment - KUMPANIJA TAR-REKLAMAR LIGHTHOUSE AND ASHLEY - DIRECT ORDERS
37113. L-ONOR. EVARIST BARTOLO  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsijiet parlamentari 36908, 36809 u 29642 u jgħid b’mod dettaljat wieħed, wieħed u waħda, waħda x’kuntratti u direct orders ingħataw mill-Ministeru tiegħu u l-entitajiet kollha li jaqgħu taħtu lill-kumpanija tar-reklamar Lighthouse and Ashley fil-perjodu bejn l-1 ta’ Jannar 2007 sal-lum, inkluż il-valur tagħhom, għal liema skop kien ordnat ix-xogħol relattiv u kemm f’kull każ tħallsu flejjes fuq l-istess direct orders?  Kemm jonqos li jitħallsu f’kull każ skont il-każ partikolari, filwaqt li għal kull ħlas jgħid ma’ liema sejħa għall-offerti jew direct order hu marbut?

ONOR. TONIO FENECH:  Ngħarraf lill-Onor. Interpellant illi r-risposta se tingħata f’seduta oħra.

BENEFIKANTI MINN SPONSORSHIPS U DONAZZJONIJIET

37114. L-ONOR. EVARIST BARTOLO  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsijiet parlamentari 36907 u 36768 u jagħti lista tal-benefikanti minn sponsorships u donazzjonijiet li ngħataw mill-Ministeru tiegħu, inkluż l-entitajiet kollha li jaqgħu taħtu, dawk li kienu ta’ ’l fuq minn €2500 kull għotja fis-snin 2010, 2011 u 2012?  Kemm ingħata lil kull benefikant?  Kif ġew magħżula biex jibbenefikaw minn dawn il-fondi?

ONOR. TONIO FENECH:  Ngħarraf lill Onor. Interpellant li r-risposta se tingħata f’seduta oħra.

MINISTERU TAL-FINANZI L-EKONOMIJA U INVESTIMENT - XIRI TA’ KAROZZI

37115. L-ONOR. EVARIST BARTOLO  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsijiet parlamentari 36906 u 36767 u jagħti dettalji dwar karozzi mixtrija jew mikrija u li qegħdin għall-użu tal-uffiċjali fil-Ministeru tiegħu, inkluż l-entitajiet kollha li jaqgħu taħtu?  Kemm hi l-ispiża ta’ kull sena għas-snin 2010, 2011 u 2012  fuq dan ir-rigward mill-Ministeru u mill-entitajiet kollha li jaqgħu taħtu?

ONOR. TONIO FENECH:  Ngħarraf lill-Onor. Interpellant illi r-risposta se tingħata f’seduta oħra.

MINISTERU TAL-FINANZI, L-EKONOMIJA U INVESTIMENT - NEFQA FUQ KONSULENTI

37116. L-ONOR. EVARIST BARTOLO  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsijiet parlamentari 36905 u 36766 u jagħti lista ta’ konsulenti Maltin u barranin (individwi jew kumpaniji) li l-Ministeru tiegħu, inkluż l-entitajiet li jaqgħu taħt id-dekasteru tiegħu, għamel użu minnhom mill-2008 sal-lum?  Jista’ jgħid jekk kull servizz mogħti ġiex magħżul wara sejħa għall-offerti jew b’direct order?  Fiex kienu jikkonsistu s-servizzi li ngħataw?  Għal kemm perjodu ta’ żmien kienu ingaġġati?  Jekk iżjed minn sena jew term wieħed, għal kemm-il term jew sena mill-ewwel darba li ġew appuntati biex jagħtu dan is-servizz ilhom jagħmlu dan?  Kemm kienu l-fees u spejjeż oħra relatati li tħallsu?  Jekk il-każ fuq it-terminu ta’ żmien li matulu kienu qed jipprovdu dan is-servizz kemm tħallsu globalment fuq medda ta’ żmien minn mindu ġew appuntati l-ewwel darba?  Kemm kienet ir-rata kull siegħa tal-fees li tħallsu?

ONOR. TONIO FENECH:  Ngħarraf lill-Onor. Interpellant illi r-risposta se tingħata f’seduta oħra.

MFSA - KONSULENTI

37117. L-ONOR. EVARIST BARTOLO  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsija parlamentari 36897 u jagħti lista ta’ konsulenti Maltin u barranin (individwi jew kumpaniji) li l-Awtorità għas-Servizzi Finanzjarji ta’ Malta għamlet użu minnhom mill-2008 sal-lum?  Jista’ jgħid jekk kull servizz mogħti ġiex magħżul wara sejħa għall-offerti jew b’direct order?  Fiex kienu jikkonsistu s-servizzi li ngħataw?  Għal kemm perjodu ta’ żmien kienu ingaġġati?  Jekk iżjed minn sena jew term wieħed, għal kemm-il term jew sena mill-ewwel darba li ġew appuntati biex jagħtu dan is-servizz ilhom jagħmlu dan?  Kemm kienu l-fees u spejjeż oħra relatati li tħallsu?  Jekk il-każ fuq it-terminu ta’ żmien li matulu kienu qed jipprovdu dan is-servizz kemm tħallsu globalment fuq medda ta’ żmien minn mindu ġew appuntati l-ewwel darba?  Kemm kienet ir-rata kull siegħa tal-fees li tħallsu ?

ONOR. TONIO FENECH:  Nirreferi lill-Onor. Interpellant għat-tweġiba mogħtija għall-mistoqsija parlamentari 36897.
VALLETTA - PUBLIC CONVENIENCE
37118. L-ONOR. JEAN PIERRE FARRUGIA  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jwieġeb mistoqsija parlamentari 37019 u jgħid jekk hux possibbli jsir public convenience għall-pubbliku fit-terminus tal-karozzi tal-linja f’Bieb il-Belt? 

ONOR. AUSTIN GATT:  Ninsab infurmat li l-proġett tar-riġenerazzjoni tat-terminus tal-Belt jinkludi fih li jsir public convenience fl-istess żona.

GĦAJNUNA LILL-BANDS MUŻIKALI LOKALI

37119. L-ONOR. JEAN PIERRE FARRUGIA  staqsa lill-Viċi Prim Ministru u Ministru tal-Affarijiet Barranin: Jista’ l-Viċi Prim Ministru u l-Ministru tal-Affarijiet Barranin jwieġeb mistoqsija parlamentari 36647 li oriġinarjament saret lill-Ministru tal-Edukazzjoni u x-Xogħol u issa ġiet riferuta lilu u jgħid minn liema tip ta’ għajnuna jistgħu jibbenefikaw bands mużikali lokali sabiex ikollhom l-opportunità ta’ esperjenza barra minn Malta?

ONOR. TONIO BORG:  Il-Ministeru tal-Affarijiet Barranin, fi Frar tal-2012, nieda fond ġdid għad-diplomazija kulturali bil-għan li jippromwovi l-kultura u l-identità Maltija ’l barra minn xutna.  L-allokazzjoni għal din l-ewwel sena kienet ta’ €75,000.

Il-proċess li jwassal għall-għoti tal-għajnuna huwa kif ġej.  L-ewwel tinħareġ sejħa interna lill-ambaxxati ta’ Malta biex jibagħtu l-proposti kulturali tagħhom għall-konsiderazzjoni minn kumitat ta’ kordinazzjoni maħtur apposta għal dan il-għan.  Din is-sejħa inħarġet fil-bidu ta’ din is-sena.  Ir-rappreżentanti f’dan il-kumitat huma mill-Ministeru tal-Affarijiet Barranin, il-Ministeru tat-Turiżmu, il-Kultura u l-Ambjent u l-Ministeru tal-Finanzi, l-Ekonomija u l-Investiment.

Peress li n-natura ta’ dan il-fond hija differenti minn dik tal-Arts Fund li huwa amministrat mill-Kunsill Malti għall-Kultura u l-Arti, is-sejħa għal proposti kulturali ssir direttament lill-ambaxxati li min-naħa tagħhom huma mistennija li jressqu proġetti li fil-fehma tagħhom jistgħu jagħtu viżibilità wiesgħa tal-prodott kulturali Malti fil-pajjiż minn fejn joperaw.  Dan kollu jsir fi sforz sabiex Malta tkun dejjem rappreżentata bi proġetti kulturali ta’ kwalità għolja li twassal fost l-oħrajn għal promozzjoni xierqa ta’ pajjiżna kif ukoll tagħti opportunità lill-artisti Maltin biex jiżviluppaw kuntatti ma’ artisti barranin.

SANTA VENERA: TRIQ REĠJONALI - TINĠIS TAL-ĦOSS MILL-MINA

37120. L-ONOR. JEAN PIERRE FARRUGIA  staqsa lill-Ministru għat-Turiżmu, l-Ambjent u l-Kultura: Jista’ l-Ministru jwieġeb mistoqsija parlamentari 36479 u cioè: Fir-rigward ta’ Triq Reġjonali Santa Venera, jista’ l-Ministru jgħid xi studji saru sabiex jonqos it-tniġġis tal-ħoss mill-mina li tgħaddi minn ġo nofs din it-triq residenzjali?  Jistgħu l-ħitan tat-toroq isiru għat-tond ’il fuq sabiex jonqos dan l-inkonvenjent? 

ONOR. MARIO DE MARCO: L-informazzjoni għadha qed tinġabar u tweġiba tingħata f’xi seduta oħra.
SERVIZZ PUBBLIKU:  ĦADDIEMA EX IMPRESSED - ALLOWANCE 

37121. L-ONOR. JEAN PIERRE FARRUGIA  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsija parlamentari 36562 u jgħid wasalx iż-żmien li sewwieqa b’vettura ingaġġati mill-Gvern (ex-impressed) tiġi riveduta l-allowance tagħhom wara 20 sena?

ONOR. TONIO FENECH: Ngħarraf lil-Onor. Interpellant illi r-risposta se tingħata f’seduta oħra.
XIRI TAL-ISPTAR ST PHILIP’S 

37123. L-ONOR. CHARLES MANGION  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsija parlamentari 36911 li oriġinarjmanet saret lill-Ministru tas-Saħħa, l-Anzjani u l-Kura fil-Komunità u issa ġiet riferuta lilu u jagħti dettalji u jpoġġi fuq il-Mejda Kamra l-kuntratt li bih il-Gvern se jakkwista l-Isptar Saint Philip’s? 

ONOR. TONIO FENECH:  Nirreferi lill-Onor. Interpellant għat-tweġiba mogħtija għall-mistoqsija parlamentari 37112.

XEWKIJA, GĦAWDEX - TRIQ L-IMĠARR - PARTI MIT-TRIQ LI NQALGĦET

37124. L-ONOR. ANTON REFALO  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jwieġeb mistoqsija parlamentari 36974 li oriġinarjament saret lill-Ministru għal Għawdex u issa ġiet riferuta lilu u jgħid x’inhi r-raġuni li Triq l-Imġarr, Xewkija, li għadha kemm ngħatat it-tatmak parti minnha reġgħet inqalgħet?  Ma jidhrilhiex li dan hu ħela ta’ riżorsi tal-poplu Għawdxi minħabba pjanar ħażin u mgħaġġel għax ġejja l-elezzjoni?

ONOR. AUSTIN GATT:  Ninsab infurmat illi Triq l-Imġarr reġgħet ingħalqet parzjalment għat-traffiku fit-8 ta’ Ottubru u hu ppjanat li tibqa’ magħluqa sal-aħħar ta’ Ottubru minħabba tiswijiet fuq parti mill-main tad-drenaġġ, minħabba aġġustamenti f’xi livelli ta’ parti mill-main tad-drenaġġ li tpoġġa.  Dawn il-problemi nstabu matul madwar 130 metru wara li saru testijiet u verifiki fuq il-main mill-Korporazzjoni tas-Servizzi tal-Ilma u l-kuntrattur li ħadem fuq it-triq qabel ma ngħataw l-aħħar saffi ta’ asfalt f’din iż-żona.  Dan ix-xogħol ġie ppjanat għal dan il-perjodu tas-sena sabiex jitnaqqas l-inkonvenjent fuq Għawdex matul ix-xhur tas-sajf u qed isir mill-kuntrattur bħala parti mill-obbligi tiegħu li jassigura li l-infrastruttura impoġġija hija kollha skont it-termini u l-kundizzjonijiet tal-kuntratt.

MCP LTD - POSTIJIET TA’ PARKEĠĠ

37127. L-ONOR. JESMOND MUGLIETT  staqsa lill-Ministru għall-Kompetizzjoni Ġusta, Negozji Żgħar u Konsumatur: B’referenza għall-mistoqsija parlamentari 37000, jista’ l-Ministru jikkonferma li kellu kalkulazzjonijiet u pariri dwar il-valur tal-mitt post parkeġġ fl-MCP Car Park u li abbażi ta’ dawn il-kalkulazzjonijiet u pariri bbaża l-istess kuntratt dwar l-estensjoni taċ-ċens u l-akkwist tal-mitt post ta’ parkeġġ fl-istess car park? 

ONOR. JASON AZZOPARDI:  Ninforma lill-Onor. Interpellant li l-ammont ta’ €3.2 miljun li qed jiġi attribwit għall-valur ta’ mitt spazju ta’ parkeġġ ġie stabbilit billi ttieħdu inkonsiderazzjoni numru ta’ kundizzjonijiet imposti mill-Gvern u huma dawn li ġejjin:

Ġnien ġdid - l-ispiża tal-proġett sabiex jissaqqaf il-parkeġġ u jzid ’il fuq minn 400 spazju ġdid flimkien mat-tisbiħ u landscaping tal-ġnien huwa stmat li kieku kien se jagħmlu l-Gvern jiġi jiswieh ’il fuq minn €5 miljun.

L-ispiża annwali ta’ manutenzjoni sabiex jinżamm l-ġnien fi stat tajjeb għat-tul ta’ 94 sena tkun a karika tal-operatur.  Huwa stmat li dan waħdu se jiswa ’l fuq minn €200,000 fis-sena.

Aktar spazji ta’ parkeġġ aċċessibli ġewwa l-Belt wara li jiġu vakati kemm jista’ jkun spazji ta’ parkeġġ u wara li qed jiġi assikurat li l-Gvern ikollu l-mitt spazju ta’ parkeġġ fl-MCP Car Park sabiex jaqdi l-esiġenzi tal-amministrazzjoni.

Barra minn hekk, il-valur ta’ €3.2 miljun jitqies ekwu u ġust meta taħdem żewġ kalkoli sempliċi li jifhem kulħadd u mingħajr bżonn ta’ pariri tekniċi.  U dan kif ġej:

a) Jekk l-ammont ta’ €3.2 miljun jiġi diviż bl-ammont ta’ 94 sena (il-perjodu taċ-ċens) u r-riżultat jerġa’ jiġi diviż bin-numru ta’ spazji għad-dispożizzjoni, jiġifieri 100, tasal għal valur annwu ta’ €340.42.  Dan il-valur, li ma jinbidilx tul il-perjodu kollu ta’ 94 sena ċens, jammonta għal ftit inqas minn kuljum għal kull spazju ta’ parkeġġ.  Meta wieħed jieħu inkonsiderazzjoni li llum l-inqas rata li titħallas ewro fil-parkeġġ hija ta’ €2.30 (€600 fis-sena) jidher ċar li l-ammont ta’ €3.2 miljun li se jitħallas f’rati ugwali fiż-żmien għaxar snin huwa mill-aktar ġust u vantaġġjuż.

b) Meta wieħed jimmultiplika l-ammont ta’ €200,000 fis-sena għal manutenzjoni tal-ġnien għal 94 sena jammonta għal madwar €19 miljun.  Dan l-ammont kollu se jiġi ffrankat mill-Gvern għax se jsir a spejjeż tal-operatur.

Meta wieħed iqis dawn il-kalkoli wieħed jasal għall-konklużjoni li l-100 spazju ta’ parkeġġ huma fil-fatt bonus u mhux piż.

TALBA GĦAL REVIEW TA’ STUDENTA

37128. L-ONOR. ANTON REFALO  staqsa lill-Ministru tal-Edukazzjoni u x-Xogħol: Tista’ l-Ministru tgħid x’inhi r-raġuni li l-iStatementing Appeals Board għadu sal-lum m’għamilx review tal-każ tal-istudenta li d-dettalji dwarha qed jintbagħtu separatament, meta s-sena skolastika diġà bdiet?  

ONOR. DOLORES CRISTINA:  Dan il-każ deher l-aħħar quddiem il-bord tal-appell meta t-tifla kienet ingħatat shared same class support.  Jekk il-ġenituri jew l-iskola jixtiequ li jsir review tal-każ, huma jistgħu jiktbu liċ-chairperson tal-iStatementing Appeals Board, sabiex tiġi kkunsidrata t-talba tagħhom. 

MOSTA - Kulleġġ Maria Regina, Sekondarja Subien - HANDBALL PITCH
37137. L-ONOR. ANTHONY ZAMMIT  staqsa lill-Ministru tal-Edukazzjoni u x-Xogħol: Wara li tfassal sillabu ġdid tal-edukazzjoni fiżika li għandu jwassal sabiex it-tagħlim tal-PE isir permezz tal-kunċett tat-teaching games for understanding li jisħaq li waqt il-lezzjoni tal-PE, it-tfal ikunu maqsumin fi gruppi żgħar li jilagħbu diversi small sided games bħal invasion games: football, hockey, handball, net/wall games, badminton, volleyball u tennis, kif tista’ l-Ministru tispjega l-fatt li fl-iskola sekondarja tas-subien taż-Żokrija fil-Mosta se jiġi jew ġie stallat b’mod fiss handball surface pitch li għatta l-court b’markings li kien hemm u b’konsegwenza ta’ dan handball biss jista’ jiġi prattikat fl-istess court?  Dan ma jtellifx lit-tfal mill-intitolament tas-sillabu tal-edukazzjoni fiżika waqt il-ħin tal-iskola? 

ONOR. DOLORES CRISTINA:  Qabel ma ttieħdet id-deċiżjoni li jiġi stallat handball pitch fl-iskola Kulleġġ Maria Regina, Sekondarja Subien, Mosta, l-iskola ġiet ikkonsultata dwar din l-istess proposta.  L-iskola tat il-feedback tagħha u ma kien hemm l-ebda referenza li se jitnaqqsu l-faċilitajiet sportivi jekk jiġi stallat dan il-pitch.  Tant hu hekk, li anke issa l-iskola ssostni li hemm spazju biżżejjed fl-iskola biex isiru lezzjonijiet tal-PE f’dixxiplini differenti u dawk imsemmija fil-mistoqsija parlamentari jistgħu jsiru f’żoni alternattivi.  Ta’ min jgħid ukoll li l-handball pitch stess tista’ tintuża għal dixxiplini oħra.  Wieħed ukoll irid jinnota li l-handball huwa sport relattivatment ġdid hawn Malta u għalhekk huwa pass għaqli li fi skola jkollna din id-dixxiplina wkoll.

BORD MEDIKU - TABIB KADIDAT

37138. L-ONOR. ANĠLU FARRUGIA  staqsa lill-Ministru tal-Ġustizzja, Konsultazzjoni Pubblika u l-Familja: B’referenza għall-mistoqsija parlamentari 36879, jista’ l-Ministru jpoġġi fuq il-Mejda tal-Kamra breakdown tal-persuni. u minn fejn jaqdu, li ġew mgħoddija bord mediku fejn bħala wieħed mill-bord mediku hemm it-tabib li d-dettalji dwaru qed jingħataw separatament?

ONOR. CHRIS SAID:  L-informazzjoni mitluba tpoġġiet fuq il-mejda tal-Kamra waqt il-ħin tat-Tqegħid ta’ Karti.

DIPARTIMENT TAL-EŻAMIJIET - LAQGĦAT

37143. L-ONOR. EVARIST BARTOLO  staqsa lill-Ministru tal-Edukazzjoni u x-Xogħol: Tista’ l-Ministru tgħid kemm saru laqgħat ta’ informazzjoni u konsultazzjoni mal-impjegati tad-Dipartiment tal-Eżamijiet dwar it-twaqqif tal-Aġenzija Nazzjonali tal-Eżamijiet u t-trasferiment tagħhom lejha?  Tista’ tagħti d-dati ta’ dawn il-laqgħat? 

ONOR. DOLORES CRISTINA:  Saret laqgħa mal-ħaddiema tad-Dipartiment tal-Eżamijiet nhar it-Tlieta, 9 ta’ Ottubru 2012 u laqgħa mal-impjegati tal-Università nhar it-Tlieta, 16 ta’ Ottubru 2012.  It-Tnejn, 15 ta’ Ottubru 2012 saret laqgħa mar-Rettur tal-Università u nhar it-Tlieta, 16 ta’ Ottubru 2012 saret laqgħa mar-rappreżentanti tal-ħaddiema fuq it-talba tal-istess rappreżentanti.  F’dawn il-laqgħat kollha, li seħħew f’atmosfera kordjali ħafna, saret diskussjoni wiesgħa u miftuħa bil-għan li tranżizzjoni tkun tista’ ssir b’mod mill-aktar trankwill u bi qbil ma’ dawk kollha konċernati.

IMMIGRANTI

37154. L-ONOR. HELENA DALLI  staqsiet lill-Ministru tal-Intern: Jista’ l-Prim Ministru jwieġeb mistoqsija parlamentari 36865 u jgħid kemm huwa n-numru totali ta’ immigranti li ġew Malta matul dawn l-aħħar għaxar snin?  Kemm huwa n-numru ta’ tfal u żgħażagħ, mill-età tat-twelid sal-età ta’ 18-il sena, ta’ immigranti li ġew Malta matul dawn l-aħħar għaxar snin?  Hemm xi stima uffiċjali ta’ kemm huwa proġettat li jkun hawn barranin (inklużi immigranti) residenti f’Malta fis-sena 2050?  Ta’ liema pajjiż huwa l-ikbar grupp ta’ immigranti f’pajjiżna bħalissa? 

ONOR. LAWRENCE GONZI: Ninsab infurmat illi mis-sena 2002 sa Ottubru 2012 in-numru ta’ immigranti illegali li waslu Malta tul dawn l-aħħar għaxar snin kien ta’ 16,341.  Minn dawn, in-numru ta’ tfal u żgħażagħ, mill-età tat-twelid sal-età ta’ 18-il sena, kien ta’ 1,433.  L-akbar numru ta’ immigranti li waslu f’pajjiżna huwa mis-Somalja.  Mhuwiex possibbli li tingħata stima uffiċjali ta’ kemm huwa pproġettat li jkun hawn barranin (inklużi immigranti) fis-sena 2050.
ĦLAS LIL KUMPANIJA TAL-AWDITJAR

37156. L-ONOR. GINO CAUCHI  staqsa lill-Ministru għall-Infrastruttura, Trasport u Komunikazzjoni: B’referenza għat-tweġiba tal-mistoqsija parlamentari 36486, u peress li l-Ministru donnu li ma fehemx għal liema kumpanija kont qed nirreferi meta fil-mistoqsija originali għidt PWC, u peress li l-Ministru talabni nkun aktar ċar, jista’ jwieġeb il-mistoqsija u jagħti l-informazzjoni mitluba fil-mistoqsija oriġinali fir-rigward tal-kumpanija PriceWaterhouse Coopers? 

ONOR. AUSTIN GATT:  Nassigura lill-Onor. Interpellant li bsart li b’PWC irid ifisser PriceWaterhouse Coopers.  Li għadu ma spjegax sal-lum l-Onor. Interpellant hu fir-rispett ta’ liema entità governattiva qed jagħmel id-domanda.

PEMBROKE - SKOLA SAN MIGUEL - TIBDIL FIL-PROGRAMM GĦALL-UŻU TAL-PIXXINA

37157. L-ONOR. GINO CAUCHI  staqsa lill-Ministru tal-Edukazzjoni u x-Xogħol: Tista’ l-Ministru tikkonferma li l-iskola speċjali ta’ San Miguel f’Pembroke biddlet il-programm tax-xitwa għal dak li huwa użu tal-pixxina?  Jekk fl-affermattiv, tista’ tgħid fiex kien jikkonsisti dan it-tibdil?  Tista’ tgħid kemm huma l-istudenti li jagħmlu użu minn din il-pixxina?  Tista’ tgħid għal liema raġuni jsir użu minn din il-pixxina?

ONOR. DOLORES CRISTINA:  Ir-raġuni li l-programm ġie modifikat hija ż-żdieda ta’ studenti li jiġu għas-servizzi mill-iskejjel tal-mainstream u li għandhom bejn is-sitt snin u d-disa’ snin.  Dawn kellhom jinqasmu f’erba’ gruppi minflok tnejn.  B’hekk issa se jmisshom darba fil-ħmistax flok darba fil-ġimgħa biex hekk kulħadd jibbenifika minn dan is-servizz.

21 student li jattendu full-time ġo ċ-ċentru ta’ Riżorsi San Miguel u 37 studenti li jiġu għal servizzi varji minn skejjel tal-mainstream, kif ukoll studenti żgħar li għadhom ma bdewx imorru kindergarten (EARLY Intervention) jagħmlu użu minn din il-hydro therapy pool kif ukoll mis-servizzi kollha taċ-ċentru.  Dawn l-istudenti jinżlu fil-pool fi gruppi skont l-età u l-abbiltà.  Hemm numru żgħir ħafna li jinżlu individwalment minħabba l-bżonnijiet individwali tagħhom.

PEMBROKE - SKOLA SAN MIGUEL - TIBDIL FIL-PROGRAMM GĦALL-UŻU TAL-PIXXINA

37158. L-ONOR. GINO CAUCHI  staqsa lill-Ministru tal-Ġustizzja, Konsultazzjoni Pubblika u l-Familja: Jista’ l-Ministru jikkonferma li l-iskola speċjali ta’ San Miguel f’Pembroke biddlet il-programm tax-xitwa għal dak li huwa użu tal-pixxina?  Jekk fl-affermattiv, jista’ jgħid fiex kien jikkonsisti dan it-tibdil?  Jista’ jgħid kemm huma l-istudenti li jagħmlu użu minn din il-pixxina?  Jista’ jgħid għal liema raġuni jsir użu minn din il-pixxina?

ONOR. CHRIS SAID:  Nitlob lill-Onor. Interpellant sabiex jindirizza l-mistoqsija lill-Ministru konċernat peress illi l-iskola San Miguel ta’ Pembroke ma taqax taħt ir-responsabbiltà ta’ dan il-Ministeru.

ARMS LTD - ILMENTI

37159. L-ONOR. GINO CAUCHI  staqsa lill-Ministru tal-Finanzi, l-Ekonomija u Investiment: Jista’ l-Ministru jgħid kemm kienu l-ilmenti li rċeviet l-ARMS Ltd bejn Ottubru 2010 u Diċembru 2010, matul l-2011 u fl-ewwel disa’ xhur tal-2012, xahar b’xahar b’mod separat, permezz tat-telefon, email u b’messaġġi li tħallew rekordjati fuq l-answering machine?

ONOR. TONIO FENECH: Ninsab infurmat illi l-kuntatti min-naħa tal-konsumaturi jinkludu talbiet għall-informazzjoni ġenerali dwar kontijiet li jirċievu l-klijenti, talbiet għal servizzi ġodda jew addizzjonali, ilmenti dwar ħsarat u affarijiet oħra relatati mas-servizzi tad-dawl u tal-ilma.

L-informazzjoni mitluba tpoġġiet fuq il-Mejda tal-Kamra watq il-ħin tat-Tqegħid ta’ Karti.
KUMPANIJI PRIVATI - ĦIN TA’ XANDIR SKONT IL-KUNTRATT

37160. L-ONOR. GINO CAUCHI  staqsa lill-Ministru tal-Edukazzjoni u x-Xogħol: Tista’ l-Ministru tgħid kemm għandha ħin ta’ xandir għad-dispożizzjoni tagħha kull kumpanija privata li għandha kuntratt max-xandir tal-Istat kull ġimgħa għal matul l-iskeda li bdiet f’Ottubru ta’ din is-sena?  Tista’ tagħti lista ta’ min huma l-kumpaniji involuti?

ONOR. DOLORES CRISTINA:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.
QASAM TAS-SAĦĦA - PREZZIJIET TA’ MEDIĊINI MRAĦĦSA

37161. L-ONOR. GINO CAUCHI  staqsa lill-Ministru għall-Kompetizzjoni Ġusta, Negozji Żgħar u Konsumatur: Jista’ l-Ministru jippubblika l-prezzijiet fl-Italja, Ċipru, Spanja u l-Portugal tal-mediċini li roħsu f’Malta u li huma imsemmija fi stqarrija tad-Dipartiment tal-Informazzjoni, datata 19 ta’ Settembru 2012?

ONOR. JASON AZZOPARDI:  Tabella li turi l-lista tal-mediċini li roħsu kif ġie mħabbar fid-19 ta’ Settembru 2012, kif ukoll il-prezzijiet kif jinbiegħu fl-Italja, Ċipru, Spanja u l-Portugall tpoġġiet fuq il-Mejda tal-Kamra watq il-ħin tat-Tqegħid ta’ Karti.
FTUĦ TA’ SPIŻERIJI ĠODDA

37164. L-ONOR. MARIE LOUISE COLEIRO PRECA  staqsiet lill-Ministru tas-Saħħa, l-Anzjani u l-Kura fil-Komunità: Jista’ l-Ministru jgħid kemm hemm liċenzji li qed jiġu pproċessati bħalissa mid-Dipartiment għas-Saħħa għal ftuħ ta’ spiżeriji ġodda?  F’liema lokalitajiet?  Kemm ilhom pendenti?  

ONOR. JOSEPH CASSAR:  Infurmat li bħalissa qed jiġu kkunsidrati u proċessati għaxar applikazzjonijiet għal liċenzji ġodda ta’ spiżeriji fil-lokalitajiet li ġejjin:  In-Naxxar – 1; San Ġwann – 1; Birżebbuġa – 1; Il-Kalkara – 1; Marsaskala – 1; Marsaxlokk -1; Il-Birgu – 1; Ħaż-Żabbar – 2; u L-Għarb - 1.

Id-data ta’ dawn l-applikazzjonijiet hija kif jidher hawn taħt:

In-Naxxar 
-   2 ta’ Ġunju 1993

San Ġwann 
- 14 ta’ Ottubru 1988

Birżebbuġa 
-   7 ta’ Lulju 1994

Il-Kalkara 
- 28 ta’ Jannar 2011

Marsaskala 
-   5 ta’ Novembru 1998

Marsaxlokk 
- 29 ta’ Diċembru 1995

Il-Birgu 
- 29 ta’ Frar 2012

Ħaż-Żabbar 
- 1) 22 ta’ Settembru 1987 u 2) 14 ta’ Mejju 1993

L-Għarb 
- 1 ta’ Lulju 2005

FTUĦ TA’ LUKANDI ĠODDA

37167. L-ONOR. GAVIN GULIA  staqsa lill-Ministru għat-Turiżmu, l-Ambjent u l-Kultura: Jista’ l-Ministru jgħid kemm hemm applikazzjonijiet pendenti għall-ftuħ ta’ lukandi ġodda?  Kemm ilhom pendenti waħda, waħda?  Għal liema lokalitajiet jirreferu l-applikazzjonijiet waħda, waħda?  X’kategoriji ta’ lukandi jirreferu l-applikazzjonijiet waħda, waħda?  Hemm xi applikazzjonijiet li jirreferu għal bini ta’ lukandi barra żoni ta’ żvilupp? 

ONOR. MARIO DE MARCO: L-informazzjoni għadha qed tinġabar u tweġiba tingħata f’xi seduta oħra.
ĦADDIEMA TA’ SKALA 5 - XOGĦOL MHUX TAL-GRAD TAGĦHOM

37170. L-ONOR. CARMELO ABELA  staqsa lill-Ministru għall-Kompetizzjoni Ġusta, Negozji Żgħar u Konsumatur: Jista’ l-Ministru jwieġeb mistoqsija parlamentari 36966 u jgħid kemm hemm persuni minn skala 5 ’l fuq li huma on secondment ma’ xi entità oħra u allura mhux qed jagħmlu xogħol fil-grad tagħhom?  X’inhi r-raġuni għal dan is-secondment u ma’ liema entità oħra qegħdin?

ONOR. JASON AZZOPARDI: Ngħarraf lill-Onor. Interpellant li r-risposta se tingħata f’seduta oħra.

ISTITUZZJONIJIET EDUKATTIVI - STIPENDJI

37177. L-ONOR. DAVID AGIUS  staqsa lill-Ministru tal-Edukazzjoni u x-Xogħol: Tista’ l-Ministru tgħid f’liema sena beda jingħata l-istipendju u kemm ingħata stipendju sena b’sena?  Tista’ tgħid kemm kien in-numru ta’ studenti li ngħataw l-istipendju sena b’sena?  Liema huma l-istituzzjonijiet edukattivi li l-istudenti li jattendu fihom jingħataw l-istipendju?  Huwa minnu li studenti li jkollhom ċirkustanzi differenti jingħataw aktar stipendju minn studenti oħrajn?  Jekk fil-pożittiv, tista’ tgħid x’inhuma dawn iċ-ċirkustanzi u kemm jingħata stipendju aktar?

ONOR. DOLORES CRISTINA:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.
GĦAWDEX - SKEMA TAL-ISPIŻERIJA TAL-GĦAŻLA TIEGĦEK - TIMOPTOL EYE DROPS

37178. L-ONOR. JUSTYNE CARUANA  staqsiet lill-Ministru tas-Saħħa, l-Anzjani u l-Kura fil-Komunità: Peress li Timoptol eye drops mhux jiġu fornuti mill-Iskema tal-Ispiżerija tal-Għażla Tiegħek f’Għawdex, jista’ l-Ministru jara li dawn jiġu fornuti?

ONOR. JOSEPH CASSAR: Infurmat li l-mediċina Timoptol eye drops se tkun fornuta lill-Gvern fil-jiem li ġejjin u titqassam fl-ispizeriji fl-Iskema tal-Ispiżerija tal-Għażla Tieghek fl-iqsar żmien possibbli.
UFFIĊĊJU TAL-PRIM - LEGAL ASSISTANTS
37179. L-ONOR. HELENA DALLI  staqsiet lill-Prim Ministru: Jista’ l-Prim Ministru jgħid kemm hemm legal assistants fl-Uffiċċju tal-Prim Ministru (mhux fis-segretarjat privat tal-Prim Ministru)?  Min huma?

ONOR. LAWRENCE GONZI:  Nitlob lill-Onor. Interpellant tispjega x’tifhem bil-frażi legal assistants sabiex inkun nista’ nagħti informazzjoni eżatta.

KUNSILL LOKALI TA’ ĦAL LIJA - SERVIZZ TA’ PERIT, AVUKAT U ACCOUNTANT

37180. L-ONOR. HELENA DALLI  staqsiet lill-Ministru tal-Intern: B’referenza għat-twegiba tal-mistoqsija parlamentari 36996, jista’ l-Prim Ministru jispjega kif il-kliem “Sejħa għall-kuntratti” li hemm imniżżla speċifikament fl-aġenda msemmija jistgħu jiġu interpretati bħala li se “jiddiskuti l-validitità tas-servizzi li fil-preżent qed jingħataw”?  Allura jekk hu minnu li mhux se jinħarġu t-tenders għal dawn is-servizzi, x’qiegħed jistenna l-Kunsill Lokali ta’ Ħal Lija sabiex joħroġ dawn it-tenders sitt xhur wara li l-management letter tal-awdituri kien ċanfar lil dan il-kunsill dwar in-nuqqas ta’ osservanza tal-proċeduri finanzjarji (Local Council (Financial) Procedures, 1996)?

ONOR. LAWRENCE GONZI: Ninsab infurmat mill-Kunsill Lokali ta’ Ħal Lija li l-management letter li qed tirreferi għaliha l-Onor. Interpellant irrakkmandat lill-kunsill imsemmi biex joħroġ tender għall-ġbir tal-iskart u mhux għal servizzi oħrajn kif implikat fil-mistoqsija tagħha.

Infurmat li l-Kunsill Lokali ta’ Ħal Lija aderixxa mar-rakkmandazzjoni tal-management letter tant li ppubblika t-tender għall-ġbir tal-iskart domestiku fil-Gazzetta tal-Gvern tas-16 ta’ Marzu, 2012.  Infurmat li din is-sejħa għall-offerti kienet aġġudikata b’vot unanimu fil-Kunsill Lokali ta’ Ħal Lija u l-kuntratt beda jitħaddem fl-1 ta’ Lulju 2012.

Intant infurmat li mhux se jinħareġ tender fir-rigward tas-servizzi ta’ perit, ta’ avukat u ta’ accountant, li qed tirreferi għalihom l-Onor. Interpellant.  Dan peress li ma jaqbżux l-ammont ta’ €4,658, b’konformità mal-Local Council Financial Regulations.
MINISTERU GĦAL GĦAWDEX - TAQSIMA TAL-KULTURA - IMPJEGATI

37181. L-ONOR. OWEN BONNICI  staqsa lill-Ministru għal Għawdex: Tista’ l-Ministru tispeċifika n-numru ta’ impjegati li jaħdmu fit-Taqsima tal-Kultura fi ħdan il-Ministeru għal Għawdex, liema hi n-nomenklatra (pożizzjoni li tokkupa) tagħhom, id-data tal-ħatra tagħhom u d-dmirijiet tagħhom ta’ kuljum?

ONOR. GIOVANNA DEBONO:  Ninforma lill-Onor. Interpellant li fit-Taqsima tal-Kultura fi ħdan il-Ministeru għal Għawdex hemm 23 impjegat.

Lista bil-pożizzjoni ta’ kull ħaddiem, id-data tal-ħatra tagħhom fl-istess uffiċċju u d-dmirijiet tagħhom ta’ kuljum tpoġġiet fuq il-Mejda tal-Kamra waqt il-ħin tat-Tqegħid ta’ Karti.
KUNSILLI LOKALI - APPLIKAZZJONI GĦAL PROGRAMM ĠDID TAL-UNJONI EWROPEA

37182. L-ONOR. ĊENSU GALEA  staqsa lill-Ministru tal-Intern: B’referenza għall-mistoqsija parlamentari 36182, jista’ l-Prim Ministru jagħti tagħrif dwar liema mill-kunsill lokali tas-seba’, il-11 u t-12-il distrett elettorali applika għal xi programm tal-Unjoni Ewropea bejn Ġunju u Settembru 2012?  Fejn saru applikazzjonijiet u għal liema programm fil-fatt saru kunsill kunsill?

ONOR. LAWRENCE GONZI:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.
KUNSILLI LOKALI TAT-12-IL DISTRETT ELETTORALI - SEJĦIET GĦAL WORKS MANAGERS
37183. L-ONOR. ĊENSU GALEA  staqsa lill-Ministru tal-Intern: B’referenza għall-mistoqsijiet parlamentari 37021, billi jidher li hemm varjetà kbira bejn dawk li applikaw, jista’ l-Prim Ministru jagħti tagħrif dwar liema kienu l-kriterji li kienu mitluba mill-applikanti?  Abbażi ta’ xiex hu mistenni li ssir l-għażla ta’ dawk li se jintagħżlu?  Se jkun hemm xi forma ta’ interview għal dawk li applikaw?

ONOR. LAWRENCE GONZI:  Ninsab infurmat mill-Kunsill Lokali ta’ San Pawl il-Baħar li l-kriterji meqjusa kienu jikkonsistu fl-esperjenza, ħila u kapaċità tal-individwu, kif ukoll ġabra ta’ informazzjoni dwar l-iskart tal-infrastruttura tal-lokalità.  Infurmat ukoll li l-għażla tiddependi fuq il-ħila, kompetenza u abbiltà li tinġabar l-informazzjoni mitluba fiż-żoni tal-lokalità.  Intant ninsab infurmat li l-Kunsill Lokali ta’ San Pawl il-Baħar se jagħmel interview mal-applikanti bħala parti mill-proċess tal-għażla.
KUNSILLI LOKALI - APPLIKAZZJONIJIET GĦAŻ-ŻABRA TAS-SIĠAR

37184. L-ONOR. ĊENSU GALEA  staqsa lill-Ministru għat-Turiżmu, l-Ambjent u l-Kultura: Jista’ l-Ministru jagħti tagħrif dwar liema kunsilli lokali mis-seba’, il-11 u t-12-il distrett elettorali kellhom applikazzjonijiet biex jiżbru siġar fil-lokalità tagħhom?  Liema applikazzjonijiet ġew deċiżi u kif?  Liema għadhom pendenti quddiem l-Awtorità ta’ Malta dwar l-Ambjent u l-Ippjanar?

ONOR. MARIO DE MARCO: L-informazzjoni għadha qed tinġabar u tweġiba tingħata f’xi seduta oħra.
QAWRA - TRIQ IL-PORT RUMAN U TRIQ IL-KONVENTWALI - TARMAK

37185. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jagħti tagħrif dwar fiex waslu l-preparamenti biex Triq il-Port Ruman, Triq il-Konventwali u Triq Ġdida fi Triq il-Konventwali, fil-Qawra, jkunu mogħtija t-tarmak?  Liema servizzi oħra għad fadal isiru f’dawn l-istess toroq?

ONOR. AUSTIN GATT:  Ninsab infurmat li l-aħħar parti ta’ Triq il-Port Ruman ġiet inkluża fil-lista sottomessa mill-Kunsill Lokali ta’ San Pawl il-Baħar għal toroq residenzjali li baqgħalhom isiru f’din il-lokalità.  It-toroq fil-lista sottomessa qed jiġu vverifikati minn Transport Malta sabiex jiġu kkunsidrati fil-programm tax-xogħlijiet li jmiss.  Fir-rigward ta’ Triq il-Konventwali, Transport Malta hija infurmata li din it-triq se ssir mill-Kunsill Lokali ta’ San Pawl il-Baħar bħala parti mill-iskema tal-PPP.  Triq Ġdida fi Triq il-Konventwali mhix inkluża fil-programm tax-xogħlijiet ta’ Transport Malta u lanqas ġiet inkluża fil-lista sottomessa mill-kunsill lokali.  Madankollu din it-triq se tiġi miżjuda mal-lista ta’ toroq li Transport Malta se tkun qed tevalwa għall-programm tax-xogħlijiet li jmiss ta’ bini ta’ toroq biex jiġi stabbilit jekk taqbiżx is-70% bini.

DIPARTIMENT TAL-ARTIJIET - FORTIZZA CAMPBELL F’SELMUN

37186. L-ONOR. ĊENSU GALEA  staqsa lill-Ministru għall-Kompetizzjoni Ġusta, Negozji Żgħar u Konsumatur: Jista’ l-Ministru jagħti tagħrif dwar jekk id-Dipartiment tal-Artijiet għandux survey tal-Fortizza Campbell f’Selmun u jekk hemmx evalwazzjoni tal-ħsara li saret f’din l-istess fortizza minħabba vandaliżmu kif ukoll minħabba l-elementi?

ONOR. JASON AZZOPARDI:  Ninforma lill-Onor. Interpellant li d-Dipartiment Proprjetà tal-Gvern m’għandu l-ebda survey tal-Fortizza Campbell f’Selmun u għadha ma saret l-ebda evalwazzjoni ta’ ħsarat f’din l-istess fortizza.

PROGRAMMI TA’ TAGĦLIM U TAGĦRIF GĦALL-BDIEWA U R-RAĦĦALA

37187. L-ONOR. ĊENSU GALEA  staqsa lill-Ministru għar-Riżorsi u Affarijiet Rurali: Jista’ l-Ministru jagħti tagħrif dwar liema huma l-programmi ta’ tagħrif/tagħlim li qed jagħmlu d-dipartimenti li jaqgħu taħtu biex il-bdiewa/raħħala jkunu jistgħu jevitaw problemi ta’ mard fuq l-għelieqi/irziezet tagħhom?

ONOR. GEORGE PULLICINO:  Ninsab infurmat li fl-2011 sar programm ta’ taħriġ għas-settur tat-tiġieġ iffinanzjat mill-Gvern u mwettaq mill-għaqdiet tal-produtturi fejn esperti speċjalizzati żaru kull razzett u taw taħriġ u konsulenza lil kull min applika dwar x’miżuri jista’ jieħu fuq ir-razzett tiegħu.  Id-Direttorat tal-Agrikoltura applika taħt l-aħħar sejħa għall-miżura 111 sabiex joffri numru ta’ korsijiet li fihom qed jipproponi li jittratta dan is-suġġett f’mod speċifiku bħala parti minn kors dwar it-trobbija tal-fniek kif ukoll f’kors dwar l-impatti tat-tibdil fil-klima fuq il-biedja.  Tajjeb li wieħed jgħid li hemm provdut servizz mill-Farm Advisory Service Consortium li hija entità mwaqqfa għal dan il-għan biex tagħti servizz ta’ parir biex il bidwi/raħħal ikun konformi mal-obbligi tal-cross compliance li jinkorpora direttivi li jikkonċernaw kontroll u maniġġjar biex ikunu evitati u/jew ikkontrollati l-mard kemm fuq il-bhejjem kif ukoll fl-għelieqi.  Barra minn hekk isir użu mill-media fejn fuq ir-radju, waqt programmi, jingħata tagħrif ġenerali dwar il-kontroll ta’ mard fuq siġar u pjanti b’interventi mis-semmiegħa.  Ikunu ppubblikati numru ta’ leaflets informattivi sabiex ikun hemm għarfien u prevenzjoni tal-firxa ta’ dan l-istess mard.  Inżamm ukoll taħriġ għas-settur tal-ortikultura dwar il-kontroll tal-bumunqar l-aħmar fuq is-siġar tal-palm.  

CDAU - ILMENTI DWAR PARKEĠĠ

37188. L-ONOR. JUSTYNE CARUANA  staqsiet lill-Ministru tas-Saħħa, l-Anzjani u l-Kura fil-Komunità: Jista’ l-Ministru jgħid xi pjanijiet għandu l-Gvern rigward il-parkeġġ tac-CDAU in vista tal-lamenteli kontinwi dwar in-nuqqas tal-parkeġġ?

ONOR. JOSEPH CASSAR:  Infurmat li sar eżerċizzju dwar l-immaniġġjar tal-parkeġġ ġewwa l-Isptar San Luqa.  Dan l-eżerċizzju sar peress li s-servizzi kemm klinici kif ukoll amministrattivi mogħtija minn dan is-sit żdiedu konsiderevolment.  F’dan l-eżerċizzju ġew ikkunsidrati spazji ta’ parkeġġ riservati esklussivament għall-pazjenti li jużaw is-servizzi kliniċi; fosthom hemm is-CDAU. 

PERMESSI TA’ XOGĦOL LILL-BARRANIN

37205. L-ONOR. ANĠLU FARRUGIA  staqsa lill-Prim Ministru: B’referenza għad-dokument “Ir-Raba’ Sena ta’ Ħidma tal-Gvern 1998-2003” jista’ l-Prim Ministru li dak iż-żmien kien jokkupa l-kariga ta’ Viċi Prim Ministru u Ministru responsabbli mill-Politika Soċjali jikkonferma jekk id-deroga li rrefera għaliha fid-dokument u li ġiet negozjata bejn Malta u l-Unjoni Ewropea dwar il-ħruġ ta’ permessi tax-xogħol lill-barranin baqgħetx fis-seħħ wara l-iskadenza ta’ seba’ snin kif kien miftiehem?  F’dan l-ambitu, kemm kienu l-permessi tax-xogħol approvati u dawk rifjutati?  Jista’ jpoġġi fuq il-Mejda tal-Kamra statistika ta’ dawn il-permessi maqsuma bl-industrija rispettiva u pajjiż rispettiv?

ONOR. LAWRENCE GONZI:  Tweġiba tingħata f’xi seduta oħra.
SIĠĠIEWI - TRIQ KARMENU VASSALLO - KUNTRATT TA’ AKKWIST TA’ ART

37206. L-ONOR. CHARLES MANGION  staqsa lill-Ministru għall-Kompetizzjoni Ġusta, Negozji Żgħar u Konsumatur: Jista’ l-Ministru jgħid meta r-residenti ta’ Triq Karmenu Vassallo qabel triq ġdida fi Triq Salvu Curso fis-Siġġiewi se jiġi konkluż u ppubblikat il-kuntratt ta’ akkwist tagħhom ta’ art li fuqha diġà bnew djarhom? 

ONOR. JASON AZZOPARDI:  Ninforma lill-Onor. Interpellant illi d-Dipartiment tal-Proprjetà tal-Gvern ikkonkluda l-kuntratti kollha mas-sidien oriġinali għall-akkwist tal-art li fuqha hemm mibnija d-djar fi Triq Karmenu Vassallo, Siġġiewi u lesta l-proċess kollu sabiex l-art inkwestjoni tiġi trasferita lill-Awtorità tad-Djar.  Issa jmiss li l-Awtorità tad-Djar toħroġ l-avviż legali li juri t-trasferiment tal-art inkwestjoni u wara li jinħareġ dan l-avviż legali l-istess Awtorità tad-Djar tkun f’pożizzjoni li tikkonkludi l-kuntratti tar-residenti ta’ din it-triq.

ĦAL QORMI - TRIQ IL-ĦAMMIERI - ZEBRA CROSSING JEW PEDESTRIAN LIGHTS
37207. L-ONOR. CHARLES MANGION  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jara li ssir zebra crossing jew pedestrian lights fi Triq il-Ħammieri f’Ħal Qormi faċċata ta’ Triq Stagno peress li din hi triq traffikuża u wiesgħa u jeħtieġ li r-residenti jiġu mħarsa qabel ma jokkori xi inċidenti serju?

ONOR. AUSTIN GATT:  Ninsab infurmat li x-xogħol ta’ pedestrian crossing li qed jirrefereri għalih l-Onor. Interpellant se jinbeda fil-ġimgħat li ġejjin.

INGAĠĠ TA’ NURSES MAL-GVERN

37208. L-ONOR. CHARLES MANGION  staqsa lill-Ministru tas-Saħħa, l-Anzjani u l-Kura fil-Komunità: Jista’ l-Ministru jgħid meta se jkunu ingaġġati mal-Gvern full-time in-nurses li gradwaw din is-sena 2012?

ONOR. JOSEPH CASSAR:  Infurmat li numru sostanzjali ta’ infermiera diġà daħlu jaħdmu mal-Gvern u jonqos grupp ieħor ta’ infermiera li ggradwaw f’Settembru 2012 li mistenni jkunu ingaġġati fil-ġimgħat li ġejjin.  
GĦAWDEX - XOGĦOL U TITJIB TAL-ĦILIET TAR-RIŻORSI UMAN

37209. L-ONOR. ANTON REFALO  staqsa lill-Ministru għal Għawdex:  B’referenza għall-mistoqsijiet parlamentari 28493, 29391, 29802, 34768, 35207 u 35747 dwar ir-rapport li ġie kkumissjonat biex janalizza s-sitwazzjoni preżenti u jagħti pariri dwar strateġija marbuta mal-ħolqien tax-xogħol u t-titjib tal-ħiliet tar-riżorsi umani f’Għawdex, tista’ l-Ministru tgħid ma’ min saru l-konsultazzjonijiet s’issa?  Kemm damu sejrin il-konsultazzjonijiet f’kull każ?  Ma’ min ġew konklużi l-konsultazzjonijiet s’issa?  Meta mistenni li jiġu konklużi dawk il-konsultazzjonijiet li bdew u għadhom ma ngħalqux?  Ma’ min jonqos isiru l-konsultazzjonijiet?  Meta mistenni li jibdew u jitlestew? 

ONOR. GIOVANNA DEBONO:  Ninforma lill-Onor. Interpellant li f’dan l-istadju m’għandi xejn x’inżid mat-tweġibiet għall-mistoqsijiet imsemmija.

GĦAWDEX: ĊIMITERJU TA' SANTA MARIJA - KUNTRATTI

37210. L-ONOR. ANTON REFALO  staqsa lill-Ministru għal Għawdex: B’referenza għat-tweġiba mogħtija għall-mistoqsija parlamentari 32793 fejn qalet li fil-futur qarib se jsiru l-kuntratti għall-bejgħ tal-oqbra fiċ-Ċimiterju ta’ Santa Maria, tista’ l-Ministru tgħid jekk l-imsemmija kuntratti issa sarux?  Jekk saru, meta?  Kemm il-kuntratt sar?  Jekk ma sarux, x’qed iżomm milli jsiru?  Meta mistennija li jsiru?

ONOR. GIOVANNA DEBONO:  Ninforma lill-Onor. Interpellant li m’għandi xejn xi nżid mar-risposta li tajt għall-mistoqsija parlamentari 32793.

GĦAWDEX: GRANT AGREEMENT DWAR IL-PROĠETT SETTING UP OF THE GOZO WASTE TREATMENT AND TRANSFER FACILITY

37211. L-ONOR. ANTON REFALO  staqsa lill-Prim Ministru: B’referenza għat-tweġba mogħtija għall-mistoqsija parlamentari 32207 dwar il-proġett ta’ trattament u trasferiment ta’ skart solidu fejn l-Prim Ministru qal li għad m’hemmx grant agreement iffirmat minħabba li xi kundizzjonijiet marbuta ma’ dettalji li jridu joħorġu minn studji li kienu għadhom għaddejjin fuq il-proġett CF119 – Setting up a Mechanical and Biological Treatment Plant in the North of Malta, u li bħala konsistenza strateġika fuq l-immaniġġjar tal-iskart fil-Gżejjer Maltin iridu jidħlu wkoll fil-grant agreement ta’ dan il-proġett u li t-tender marbut ma’ dan il-proġett qed jiġi evalwat , jista’ l-Prim Ministru jgħid:

a) jekk l-istudji fuq il-proġett CF119 tlestewx u jekk fl-affermattiv, meta?  Fejn wasal dan il-proġett u x’jonqos isir fuqu;
b) jekk l-evalwazzjoni tat-tender tal-proġett ta’ Għawdex tlestiex u jekk fl-affermattiv, meta?  Fejn wasal u x’jonqos isir fuqu; u
ċ)
 ipoġġi fuq il-Mejda tal-Kamra kopja tal-grant agreements dwar dawn il-proġetti?
ONOR. LAWRENCE GONZI:  Nixtieq ninforma lill-Onor. Interpellant li l-informazzjoni mitluba għadha qed tinġabar u għaldaqstant it-tweġiba għall-mistoqsija parlamentari se tingħata f’xi seduta oħra.

SAN LAWRENZ, GĦAWDEX - TRIQ FRANĠISK PORTELLI - XOGĦLIJIET

37212. L-ONOR. ANTON REFALO  staqsa lill-Ministru għal Għawdex: Tista’ l-Ministru tpoġġi fuq il-Mejda tal-Kamra kopja tal-ordni biex jibdew ix-xogħlijiet fuq Triq Franġisk Portelli, San Lawrenz?  Tista’ tgħid x’xogħlijiet saru s’issa fuq din it-triq?  X’jonqos isir biex titlesta?  Meta mistennija titlesta?  Kemm hemm flus ivvotati għal din it-triq għal din is-sena?

ONOR. GIOVANNA DEBONO:  Kopja tal-ordni biex jinbdew ix-xogħlijiet fuq Triq Franġisk Portelli, San Lawrenz, tpoġġiet fuq il-Mejda tal-Kamra waqt il-ħin tat-Tqegħid ta’ Karti.  Ninsab infurmata li sa issa saret parti mis-service culvert tat-triq u jonqos li jiġi mċaqlaq cable tad-dawl, tinbidel is-sistema tad-drenaġġ u jinbnew is-saffi tat-triq.  Jien infurmata wkoll li x-xogħlijiet ma setgħux jitlestew minħabba diffikultajiet ta’ aċċessibbiltà lejn ir-raħal ta’ San Lawrenz u lejn id-Dwejra minħabba xogħlijiet oħra fl-Għarb.  Din il-parti tat-triq mistennija titlesta fl-ewwel kwart tas-sena d-dieħla.

